
FORORD 


Wienerlægen Sigmund Freud, der her for første Gang 
præsenteres for danske Læsere, er Skaberen af en ny og 
betydningsfuld Retning indenfor Sjælelæren, den saakaldte 
Psykoanalyse. Denne særlige psykologiske Metode, der ef- 
terhaanden har udvidet sig til et omfattende psykologisk 
System, begyndte beskedent som en Fremgangsmaade til at 
helbrede visse nervøse Forstyrrelser, men har siden bredt 
sig i stadig videre Ringe og fundet Anvendelse indenfor 
saa forskellige Omraader som Æstetiken og Litteratur- 
historien, Filosofien, Pædagogiken og Samfundslæren. Og- 
saa Spørgsmaal som de Vildes Ceremonier og Sjæleliv, Fol- 
keskikke og den religiøse Overtros Opstaaen har” Psyko- 
analysen gjort til Genstand for resultatrige Undersøgelser. 

Jævnsides med denne indre Udvidelse er gaaet en ydre. 
Stærkt bekæmpet i konservative Universitetskredse og under 
en livlig offentlig Debat har Psykoanalysen vundet Fodfæ- 
ste ikke blot i Tyskland, Østrig og Svejts, hvor den har 
sine ivrigste Dyrkere, men ogsaa i England, Amerika, i 
Rusland, Polen og Holland. En Række Tidsskrifter og 
Serier staar i Psykoanalysens Tjeneste, og en Fortegnelse 
over den vigtigste psykoanalytiske Literatur, der findes i 
Régis og Hesnards franske Fremstilling af Psykoanalysen 
(La psykoanalyse. Paris 1914), omfatter 23 tættrykte Si- 
der. 


FORORD 


Det behøver da næppe noget Forsvar, naar jeg har 
fundet Anledning til at oversætte de følgende Afhand- 
linger, der er valgte efter Samraad med Professor Freud. 
De taler for sig selv, ikke blot ved deres betydningsfulde 
Indhold, men ogsaa ved den klare og smukke Form, der gør 
dem til klassiske Prøver paa videnskabelig Fremstillings- 

Mine Damer og Herrer! Det er en ny og forvirrende 
Følelse for mig at staa som Foredragsholder for videbe- 
gærlige fra den ny Verden. Jeg gaar ud fra, at jeg udeluk- 
kende har mit Navns Tilknytning til Spørgsmaalet Psyko- 
analyse at takke for den Ære, der er vist mig, og har der- 
for til Hensigt at tale til Dem om dette Emne. Jeg vil for- 
søge at give Dem et Overblik over denne nye Undersøgel- 
ses- og Helbredelsesmetode og kortelig forklare Dem dens 
Oprindelse og senere Udvikling. 

Dersom det er en Fortjeneste at have kaldt Psyko- 
analysen til Live, saa er Fortjenesten ikke min. Dens 
første Begyndelse havde jeg slet ingen Andel i. Jeg var 
Student og optaget af mine sidste Eksaminer, da en 
anden Wienerlæge, Dr. Josef Breuer, første Gang anvendte 
denne Fremgangsmaade overfor en hysterisk Kvinde (1880 
— 82). Med denne Sygehistorie vil vi nu først beskæftige os. 

Først blot en Bemærkning. Jeg har til min Tilfredshed 
erfaret, at Størstedelen af de tilstedeværende ikke tilhører 
Lægestanden. De skal ikke være bange for, at der kræves 
en særlig lægevidenskabelig Uddannelse for at følge mit 
Foredrag. Ganske vist gaar vi en Tid frem Side om Side 
med Lægerne, men blot for snart at skille os fra dem og 
følge Dr. Breuer i en helt anden og ny Retning. 

Hos Dr. Breuers Patient, en 21-aarig, højtbegavet Pige, 
udviklede der sig i Løbet af to Aar en Række legemlige 

og sjælelige Forstyrrelser af meget alvorlig Art- Højre 
Arm og Ben, undertiden ogsaa venstre, var stive og 
lamme, Øjnenes Bevægelses- og Synsevne var hæmmet, 
hun havde Vanskeligheder med Hovedets Holdning, led 
af stærk nervøs Hoste, følte Ækelhed ved Mad og var en- 
gang i flere Uger, trods brændende Tørst, ude af Stand til 
at drikke. Sprogevnen var nedsat, saa hun tilsidst ikke 
kunde tale eller forstaa sit eget Modersmaal. Endelig led 
hun af Aandsfraværelse, Forvirring, Vildelse og Forstyr- 
relser af hele Personligheden. 

Enhver, der faar et saadant Sygdomsbillede beskrevet, 
vil, selv om han ikke er Læge, hælde til den Anskuelse, 
at det i dette Tilfælde drejer sig om en svær Lidelse, 
sandsynligvis i Hjernen, en Lidelse, der giver ringe Haab 
om Helbredelse og rimeligvis hurtigt vil medføre Patien- 
tens Død. Lægerne vil imidlertid kunne belære Dem om, 
at man i en Række saadanne alvorlige Tilfælde er beret- 
tiget til at nære en anden og langt gunstigere Opfattelse. 

Naar et saadant Sygdomsbillede optræder hos erf ung 
Kvinde, hvis vigtigste indre Organer (Hjerte, Nyre) viser 
sig at være normale, men som har været udsat for heftige 
Sindsbevægelser, og naar de enkelte Sygdomskendemær- 
ker i visse ejendommelige Træk afviger noget fra det 
sædvanlige, saa tager Lægerne ikke et saadant Tilfælde 
altfor alvorligt. De paastaar, at der her ikke foreligger 
nogen organisk Hjernesygdom, men derimod hin gaade- 
fulde Tilstand, der siden den græske Lægekunsts Dage 
har baaret Navnet Hysteri — en Tilstand, der skuffende 
efterligner et stort Antal alvorlige Sygdomssymptomer. De 
anser da ikke Livet for truet, men regner med, at en fuld- 
kommen Helbredelse ingenlunde er usandsynlig. Det er 
ikke altid let at skelne mellem et saadant Tilfælde af Hy- 

steri og en virkelig alvorlig organisk Sygdom. Vi maa her 
nøjes med den Forsikring, at netop den Tilstand, Dr. Breuers 
Patient befandt sig i, var af en saadan Art, at ingen duelig 
Læge vilde undlade at bestemme Tilfældet som Hysteri. 
Vi kan tilføje, at Sygdommen var optraadt, mens hun plej- 
ede sin Fader, som hun nærede den inderligste Kærlighed 
til, under hans sidste svære Sygdom, og at hun som Følge af 
sin egen Sygdom maatte opgive at pleje ham. 

Saa langt har det været i vor Interesse at følge Læger- 
ne, men nu vil vi snart skilles fra dem. De maa nemlig 
ikke tro, at en syg har væsentlig større Udsigt til at finde 
Hjælp hos Lægen, fordi det er blevet opklaret, at Syg- 
dommen er Hysteri og ikke en organisk Lidelse. Overfor 
svære Hjernesygdomme er Lægekunsten i Almindelighed 
afmægtig, men ogsaa overfor den hysteriske Lidelse staar 
Lægen magtesløs. Han maa overlade til Naturen at være 
sin egen Læge. (Jeg véd, at denne Paastand ikke længere 
er retfærdig. Jeg sætter mig her tilbage til Tiden før 1880. 
Naar det siden da er blevet anderledes, saa har netop de 
Anstrengelser, hvis Historie jeg her skitserer, deres store 
Andel deri.) 

At Sygdommen afsløres som Hysteri, forandrer altsaa 
ikke Sagen meget for Patienten; des større bliver Forskel- 
len for Lægens Vedkommende. Vi kan iagttage, at han ind- 
stiller sig helt anderledes overfor den hysteriske end over- 
for den organisk syge. Han vil ikke vise den hysteriske 
samme Deltagelse som de andre syge, da den hysteriskes 
Lidelser er langt mindre alvorlige, men gør Krav paa at 
gælde for lige saa alvorlige. Men endnu en Ting spiller 
her ind. Lægen kan danne sig Forestillinger om Sygdoms- 
aarsager og Sygdomsforandringer, f. Eks. i et Tilfælde af 
Hjerneapopleksi, og kan naa til en vis Forstaaelse af En- 

kelthederne i Sygdomsbilledet. Men naar han staar overfor 
Enkelthederne i det hysteriske Sygdomsbillede, lader al 
hans Viden og Foruddannelse ham i Stikken. Han staar 
overfor Hysterien aldeles som en Lægmand — uden For- 
staaelse. Og det er ikke behageligt, naar man er vant til at 
anslaa sin Viden højt. De hysteriske mister altsaa Lægens 
Medfølelse. Han betragter dem som Personer, der over- 
træder hans Videnskabs Love, han ser paa dem som den ret- 
troende paa Kætteren. Han tiltror dem alt muligt ondt, 
beskylder dem for at overdrive og simulere og straffer 


"dem ved at unddrage dem sin Interesse. 


Det er imidlertid en Bebrejdelse, Dr. Breuer ikke har 
gjort sig fortjent til. Han viste sin Patient al mulig Sympa- 
ti og Interesse, skønt han til at begynde med ikke vidste, 
hvordan han skulde hjælpe hende. Snart fandt han imid- 
lertid en Vej, der muliggjorde en første Haandsræk- 
ning. 

Man havde lagt Mærke til, at den syge 1 sine Perioder 
af Aandsfraværelse og Forvirring plejede at mumle nogle 
Ord, der gjorde Indtryk af at stamme fra en Sammenhæng, 
der beskæftigede hendes Tanker. Lægen hensatte hende nu 
i en Tilstand af Hypnose, foresagde hende hver Gang de 
paagældende Ord og fik hende til at fortælle med Ordene 


"som Udgangspunkt. Paa den Maade afslørede den syge 


for Lægen de Forestillinger, der beherskede hende under 
hendes Aandsfraværelse, og som først havde røbet sig i 
de enkelte usammenhængende Ord. Det var dybt sørgmo- 
dige, ofte poetisk skønne Fantasier — hvad vi kalder ,,Dag- 
drømme" — der i Almindelighed drejede sig om en Pige 
ved sin Faders Sygeseng. Naar hun saaledes havde gengivet 
en Del Fantasier, var hun som befriet og ført tilbage til 
det normale Liv. Hendes Velvære holdt sig i flere Timer 

for saa næste Dag at vige Pladsen for et nyt Anfald af 
ÅAandsfraværelse, der blev hævet paa samme Maade, ved 
at de nydannede Fantasier blev fortalte. Man kunde ikke 
værge sig mod det Indtryk, at den sjælelige Forandring, 
der gik for sig under hendes Aandsfraværelse, var en Følge 
af den Tiltrækningskraft, der udgik fra de stærkt følelses- 
betonede Fantasibilleder. Patienten selv, der i denne 
Periode af sin Sygdom mærkeligt nok kun talte Engelsk, 
gav den nye Behandlingsmaade Navnet ,,talking cure" 
(Tale-Kuren) eller betegnede den spøgende som ,,chimney 
sweeping" (Skorstensfejning). 

Det viste sig snart, næsten tilfældigt, at man ved saa- 
dan at feje Sjælen ren kunde opnaa endnu mere end forbi- 
gaaende at fjerne de sjælelige Forstyrrelser, Ogsaa Syg- 
domssymptomer kunde man faa til at forsvinde, naar Pa- 
tienten under Hypnosen blev bragt til at erindre, ved hvil- 
ken Lejlighed og i hvilken Sammenhæng Symptomerne 
først var optraadt. 

Det havde om Sommeren været meget varmt, og Pa- 
tienten havde lidt meget af Tørst, men uden at hun kunde 
angive en Grund, var det pludseligt blevet hende umuligt 
at drikke. Hun tog det eftertragtede Glas Vand i Haanden, 
men saa snart det berørte hendes Læber, stødte hun det bort, 
som led hun af Vandskræk. Aabenbart befandt hun sig i 
disse Sekunder i en Tilstand af Aandsfraværelse (Absen- 
ce). Hun levede kun af Frugt, Meloner o. s. v., for at 
mildne den kvalfulde Tørst. Da det havde varet en seks 
Ugers Tid, fortalte hun engang under Hypnosen om sin 
engelske Selskabsdame, som hun ikke kunde lide, og be- 
rettede med alle Tegn paa Afsky, hvordan hun var kom- 
met op paa hendes Værelse og havde set hendes lille 
Hund, det modbydelige Dyr, drikke af et Glas. Af Høf- 

lighed havde hun ingen Ting sagt. — Efter at hun ener- 
gisk havde givet sin tilbagetrængte Ærgrelse Afløb, bad 
hun om noget at drikke, drak uden Hæmning et stort Glas 
Vand og vaagnede af Hypnosen med Glasset for Munden. 
Hæmningen var hermed forsvundet for stedse. 

Tillad mig at opholde Dem et Øjeblik ved denne Er- 
faring! Ingen havde hidtil fjernet et hysterisk Symptom 
ved et saadant Middel, ingen var trængt saa dybt ned i 
Sygdommens Aarsager. Det maatte blive en Opdagelse af 
stor Vægt, hvis det, som man turde vente, viste sig, at 
ogsaa andre, maaske Flertallet af Sygdomssymptomerne 
var opstaaet og lod sig fjerne paa samme Maade. Breuer 
skyede ikke Besværet med at overbevise sig derom og 
begyndte nu planmæssigt at efterforske Aarsagerne til 
andre og alvorligere Sygdomstegn. Det forholdt sig virke- 
lig som formodet. Næsten alle Symptomer var opstaaet som 
Rester, som Nedslag, om De vil, af følelsesbetonede Op- 
levelser. De var bestemte eller, som Fagudtrykket lyder, 
determinerede ved de Scener, hvis Hukommelsesrester de 
repræsenterede, og behøvede ikke længere at opfattes som 
tilfældige og gaadefulde nervøse Foreteelser. 

Kun et enkelt Punkt, hvor Resultatet af Undersøgel- 
serne afveg fra, hvad man havde ventet, skal jeg endnu 
gøre opmærksom paa. Det var ikke altid en enkelt Op- 
levelse, der efterlod sig et Sygdomssymptom, men for det 
meste var det talrige, ofte en heli Række lignende stærkt 
følelsesbetonede Oplevelser, der stod bag ved Symptomet. 
Hele den lange Række af Erindringer maatte saa genfrem- 
kaldes i tidsmæssig Rækkefølge, d. v. s. omvendt, den sid- 
ste først og den første sidst, og det var ganske umuligt 
at springe over de senere Oplevelser, dersom man vilde 
trænge ind til den første, der ofte var den mest virksomme. 

De vil nu sikkert forlange at høre andre Eksempler 
paa Aarsagen til hysteriske Symptomer end det med Vand- 
skrækken og Væmmelsen for Hunden. Jeg maa imidlertid, 
dersom jeg skal overholde mit Program, indskrænke mig 
til meget faa Eksempler. Saaledes fortæller Breuer, at Pa- 
tientens Synsforstyrrelser kunde føres tilbage til Lejlig- 
heder, hvor hun med Taarer i Øjnene sad ved Sygesen- 
gen og pludselig af Faderen blev spurgt om, hvor meget 
Klokken var; hun maatte anstrenge sig for at se og holde 
Uret helt hen foran Øjet, saa Urskiven viste sig meget 
stor, og hun maatte gøre sig Umage for at undertrykke 
sine Taarer, saa den syge ikke skulde opdage dem, Alle 
sygdomsvækkende Indtryk stammede iøvrigt fra den Tid, 
da hun tog Del i den syge Faders Pleje. Engang vaagnede 
hun om Natten i stor Angst for den syge, der havde høj 
Feber, og i stærk Spænding, fordi der fra Wien ventedes 
en Kirurg, der skulde foretage et operativt Indgreb. Mo- 
deren havde for en Stund fjernet sig, og Anna, som Patien- 
ten hed, sad ved Sygesengen med den højre Årm over 
Stolens Ryg. Hun hensank i en Tilstand af Dagdrømme 
og saå, hvordan en sort Slange fra Væggen kom hen mod 
den syge for at bide ham. (Det er meget sandsynligt, at 
der virkelig fandtes Slanger paa Engen bag Huset, som 
Pigen tidligere var blevet forskrækket for, og som nu af- 
gav Stoffet til hendes Hallucination.) Hun vilde jage Dy- 
ret bort, men var som lammet. Den højre Arm, der hang 
over Stoleryggen, var ,,;sovet ind", og da hun betragtede 
den, forvandlede Fingrene sig til smaa Slanger med Død- 
ningehoveder (Neglene). Sandsynligvis gjorde hun For- 
søg paa at forjage Slangen med den lammede højre Haand, 
og derved traadte dens Følelsesiøshed og Lamhed i Tan- 
keforbindelse med Slangehallucinationen. Da Hallucina- 

tionen var forsvunden, vilde hun i sin Angst bede, min 
formaaede ikke at tale, før hun endelig fandt et engelsk 
Børnerim og nu ogsaa kunde tænke videre og bede paa 
Engelsk. Da hun under Hypnosen generindrede den anførte 
Scene, var ogsaa den Lammelse af højre Arm, der havde 
holdt sig siden Sygdommens Begyndelse, paa én Gang 
borte og Behandlingen bragt til Ende. 

Da jeg adskillige Aar senere begyndte at anvende 
Breuers Undersøgelses- og Behandlingsmetode overfor 
mine egne Patienter, gjorde jeg Erfaringer, der faldt fuld- 
stændig i Traad med hans. En 40-aarig Dame led af en 
krampagtig Tvangsvane, en saakaldt Tic: saa snart hun 
blev ophidset, og ogsaa uden tilsyneladende Grund, lod 
hun høre en ejendommelig smækkende Lyd. Sit Udspring 
havde Symptomet i to Oplevelser, der havde det tilfælles, 
at hun i begge Tilfælde havde foresat sig endelig ikke at gøre 
nogen Støj, og begge Gange var Stilheden alligevel blevet 
brudt som af en Villie modsat den første og netop ved den 
omtalte Lyd. Den ene Gang havde hun med stort Besvær 
faaet sit syge Barn til at sove og sagde til sig selv, at nu 
maatte hun være ganske stille for ikke at vække det. Den 
anden Gang var paa en Køretur med begge hendes Børn; 
under et Uvejr blev Hestene sky, og hun vilde omhyggelig 
undgaa al Støj for ikke yderligere at skræmme Dyrene. 

Hvis De vil tillade mig den Generalisation, der jo er 
uundgaaelig i en saa kortfattet Fremstilling, saa kan vi 
sammenfatte den Erkendelse, vi nu har vundet, i følgende 
Formel: Vore hysteriske Syge lider af Erindringer. Deres 
Symptomer er Rester og Erindringssymboler for visse pin- 
lige Oplevelser. En Sammenligning med andre Erindrings- 
symboler paa andre Omraader vil maaske give os en kla- 
rere Forstaaelse af de hysteriske Symboldannelser. Ogsaa 

de Mindesmærker og Monumenter, hvormed vi smykker 
vore store Byer, er saadanne Erindringssymboler. Hvis 
De gaar en Tur gennem London, saa finder De foran en 
af Byens største Banegaarde en rigt forsiret gotisk Søjle, 
det saakaldte Charing Cross. En af de gamle Plantagenet- 
konger i det 13, ÅAarh., der lod sin elskede Dronning Eleanors 
Lig føre til Westminster, rejste et gotisk Kors paa hvert 
Sted, hvor Kisten blev sat ned, og Charing Cross er det 
sidste af disse Mindesmærker, der skulde holde Erindrin- 
gen om Sørgetoget vedlige. Paa et andet Sted i Byen, ikke 
langt fra London Bridge, ser De en mere moderne Søjle 
rage op, der simpelthen kaldes ,,Monumentet" (The Monu- 
ment). Den skal minde om den store Ildsvaade, der i 1666 
udbrød der i Nærheden og ødelagde en stor Del af Byen. 
Disse Monumenter er altsaa Erindringssindbilleder lige- 
som de hysteriske Symptomer; for saa vidt synes Sam- 
menligningen berettiget. Men hvad vilde De sige til en 
Londoner, der den Dag i Dag blev staaende i Vemod foran 
Dronning Eleanors Mindestøtte, i Stedet for at skynde sig 
til sin Forretning eller glæde sig over den friske Pige, der 
er hans eget Hjertes Dronning? Eller til en anden, der 
foran ,,Monumentet" begræd Ødelæggelsen af sin Fødeby, 
der dog forlængst er genopstaaet i en langt pragtfuldere 
Skikkelse? Men som disse to overdrevent følsomme Her- 
rer bærer netop de hysteriske og neurotiske sig ad; ikke 
blot erindrer de længst forgangne smertelige Oplevelser, 
men deres Følelse er bundet til Fortiden, saa de forsømmer 
Nuet og Virkeligheden. Denne Sjælelivets Forankring i de 
sygdomsvækkende Oplevelser er et af Neurosens vigtigste 
og praktisk betydningsfuldeste Kendemærker-: 

Jeg giver Dem gerne Ret i en Indvending, som De 


sandsynligvis retter imod mig, naar De tænker paa Breuers 
Det ubevidste. - 

Patients Sygehistorie. Alle hendes sygdomsvækkende Op- 
levelser stammer jo fra den Tid, da hun plejede sin syge 
Fader, og hendes Symptomer kan kun opfattes som Erin- 
dringstegn for hans Sygdom og Død. De svarer altsaa til 
hendes Sorg, og en Forankring i Mindet om den afdøde er 
saa kort Tid efter hans Død utvivlsomt ikke noget syge- 
ligt, svarer tværtimod til et normalt Følelsesleje. Jeg ind- 
rømmer det gerne; men i andre Tilfælde, som i den af mig 
behandlede Tic, hvis Foranledning laa mere end femten 
og ti Aar tilbage i Tiden, er Forankringens abnorme Karak- 
ter meget tydelig, og den vilde sandsynligvis ogsaa have 
vist sig hos Breuers Patient, dersom hun ikke saa hurtigt 
var kommet under ,,rensende" Behandling. 

Vi har til nu kun behandlet de hysteriske Symptomers 
Forhold til den syges Livshistorie. To af Breuers Iagtta- 
gelser giver os imidlertid et Vink om, hvordan vi skal op- 
fatte Sygdommens Opstaaen og Helbredelsesprocessen. Først 
og fremmest maa det bemærkes, at Breuers Patient næ- 
sten i alle de Situationer, der fremkaldte Sygdommen, maat- 
te undertrykke en stærk Sindsbevægelse, i Stedet for at 
give den Afløb gennem passende Tegn, Handlinger og 
Ord. I den lille Oplevelse med hendes Selskabsdames 
Hund undertrykte hun af Høflighedshensyn enhver Ytring af 
sin meget heftige Væmmelse; mens hun vaagede ved sin 
Faders Seng, passede hun bestandig paa ikke at lade den 
syge mærke hendes Angst og Nedtrykthed. Da hun senere 
reproducerede de samme Scener for sin Læge, traadte den i 
sin Tid hæmmede Følelse frem med særlig Heftighed, 
som om den i Mellemtiden havde ligget og ventet. Ja, de 
omtalte Symptomer naaede deres højeste Styrke, netop som 
man nærmede sig deres Aarsag, for at forsvinde, saa snart 
Aarsagen var fuldstændig klarlagt. Paa den anden Side 

kunde man gøre den Erfaring, at Generindringen af Scenen 
forblev virkningsløs, naar der af en eller anden Grund 
ikke fandt nogen Følelsesudløsning Sted. 

Det var altsaa disse Følelser, som man kunde forestille 
sig som forskydelige Størrelser, hvis Skæbne var bestem- 
mende baade for Sygdommens Opstaaen og for dens Hel- 
bredelse. Man saå sig tvunget til den Antagelse, åt Syg- 
dommen opstod, fordi de Følelser, der udviklede sig i de 
sygdomsvækkende (pathogene) Situationer, ikke kunde faa 
normalt Afløb, og at Sygdommens Væsen bestod deri, 
at de ,,indeklemte" Følelser fik em abnorm Anvendel- 
se. Dels bestod de videre som bestandige Byrder for 
Sjælelivet og stadige Kilder til Ophidselse, dels omsat- 
tes de til usædvanlige legemlige Tilskyndelser (Innerva- 
tioner) og Hæmninger, der repræsenterede Tilfældets 
legemlige Symptomer. Den sidste Foreteelse kalder vi 
med et Fagudtryk for ,,hysterisk Konversion", En vis Del 
af vore Sindsbevægelser bliver ogsaa normalt ledet over i 
legemlige Tilskyndelser og resulterer i, hvad vi kender som 
»Udtryk for Sindsbevægelser”f, Den hysteriske Konversion 
overdriver nu denne Proces og bestaar i en langt kraftigere 
og ejendommeligt orienteret Omsætning af Følelserne til 
legemlige Udtryk. Naar en Strøm flyder i to Kanaler, saa 
vil den ene overfyldes, naar der dæmmes op for den anden. 

De ser, vi er i Færd med at naa til en rent psykologisk 
Forklaring af Hysterien, hvor vi anviser Følelserne den før- 
ste Plads. En anden Iagttagelse af Breuer nøder os nu til 
i vor Karakteristik af Sygdommen at lægge stor Vægt paa 
Spørgsmaalet om Bevidsthedstilstanden. Breuers Patient 
frembød mangeartede Tilfælde af Aandsfraværelse, Forvir- 
ring og Karakterforandringer. I normal Tilstand vidste hun 


intet om de sygdomsforaarsagende Scener og deres Sam- 

menhæng med hendes Symptomer; hun havde glemt disse 
Scener eller i alt Fald deres Sammenhæng med Sygdom- 
men. Hensatte man hende i Hypnose, lykkedes det efter 
Anvendelsen af betydeligt Arbejde at kalde disse Scener 
tilbage i hendes Erindring, og ved dette Generindringsar- 
bejde ophævedes Symptomerne. 

Det vilde være ret vanskeligt at tyde denne Kendsger- 
ning, hvis ikke de hypnotiske Erfaringer og Eksperimenter 
havde vist Vejen til en Forklaring. Under Studiet af de hyp- 
notiske Foreteelser har man vænnet sig til den i Begyndel- 
sen overraskende Opfattelse, at der i et og samme Individ 
kan forekomme flere sjælelige Grupperinger, der er temme- 
lig uafhængige af hinanden, ikke ,,véd noget" om hinanden, 
og som afvekslende kan bemægtige sig Bevidstheden. Saa- 
danne Tilfælde, som man har betegnet som Dobbelbevidst- 
hed (double conscience), forekommer ogsaa udenfor Hyp- 
nosen. 

Naar under en saadan Spaltning af Personligheden Be- 
vidstheden bestandig er bundet til den ene af begge Til- 
standene, skelner man mellem den bevidste og den ubevid- 
ste Sjælstilstand. I det bekendte Fænomen, der kaldes ,,den 
posthypnotiske Suggestion", og som bestaar i, at en Be- 
faling, der er udstedt under Hypnosen, bringes til Udførel- 
se af den hypnotiserede efter Hypnosens Ophør, har man 
et ypperligt Eksempel paa, hvordan den bevidste Sjælstil- 
stand kan paavirkes af den ubevidste. I Overensstemmelse 
hermed er det muligt at tilrettelægge de Erfaringer, vi har 
gjort ved vore Undersøgelser af Hysterien. Breuer bestemte 
sig for den Antagelse, at de hysteriske Symptomer var op- 
staaet i saadanne særlige Sjælstilstande, som han kaldte 
hypnoide. Sindsbevægelser, der optræder under hypnoide 
Tilstande, kommer let til at fremkalde Sygdom, fordi disse 

Tilstande ikke tillader Følelserne et normalt Afløb. Sinds- 
bevægelsen resulterer i et usædvanligt Produkt, det hyste- 
riske Symptom, der som et Fremmedlegeme rager ind i 
den normale Bevidsthedstilstand, som ikke har noget Kend- 
skab til den Situation, der fremkaldte Sygdommen. Hvor 
der bestaar et Symptom, findes der ogsaa et Hul i Erindrin- 
gen, og fylder man Hullet, ophæver man samtidig Aarsagen 
til Symptomet. 

Jeg er bange for, at denne sidste Del af min Fremstil- 
ling ikke forekommer Dem videre gennemsigtig. Men vær 
overbærende, det drejer sig om nye og vanskelige Anskuel- 
ser, der maaske ikke kan fremstilles meget klarere; et Be- 
vis for, at vi endnu-ikke er trængt ret langt frem i Erken- 
delse. Breuers Lære om de hypnoide Tilstande har senere 
vist sig som overflødig og hæmmende for Forskningen og 
er forladt af den nuværende Psykoanalyse. De skal senere, 
i alt Fald antydningsvis, høre, hvilke Indflydelser og Fore- 
teelser der var at opdage bag de af Breuer opstillede hyp- 
noide Tilstande. Med Rette vil De have modtaget det Ind- 
tryk, at Breuers Forskning kun har kunnet give Dem en 
meget ufuldstændig Forklaring af de iagttagne Foreteelser, 
men fuldkomne Teorier falder ikke ned fra Himlen, og De 
vilde med langt større Ret stille Dem mistroisk, dersom jeg 
straks ved Begyndelsen af vore Iagttagelser bød Dem en 
helt igennem sammenhængende og afrundet Teori. En saa- 
dan Teori vilde sikkert kun være en Frugt af Spekulation og 
ikke af forudsætningsløs Udforskning af Kendsgerninger. 


me 


II 


Omtrent samtidig med, at Breuer øvede ,,Talekuren" 
med sin Patient, havde Mesteren Charcot i Paris begyndt 
en Række Undersøgelser over de hysteriske paa La Salpé- 
triére, der skulde komme til at danne Grundlaget for en helt 
ny Forstaaelse af Sygdommen. Disse Resultater kunde 
den Gang ikke være kendte i Wien. Men da henved 10 
Aar senere Breuer og jeg offentliggjorde en foreløbig Med- 
delelse om de hysteriske Foreteelsers sjælelige Mekanik 
— i Tilknytning til den ,,rensende" Behandling af Breuers 
første Patient — befandt vi os helt under Indflydelse af 
Charcots Forskninger. Vi jævnførte de sygdomsvækkende 
Oplevelser med de legemlige Chok, hvis Indflydelse paa 
hysteriske Lammelser Charcot havde fastslaaet, og Breuers 
Teori om de hypnoide Tilstande er egentlig ikke andet end 
en Spejling af den Kendsgerning, at Chacot under Hypno- 
sen kunstig havde reproduceret disse chokagtige Lammel- 
ser. 

Den store franske Forsker, hvis Elev jeg blev i; 1885—86, 
var ikke selv tilbøjelig til psykologiske Forklaringer. Først 
hans Elev, P. Janet, forsøgte at trænge dybere ind i de 
sjælelige Foreteelser ved Hysterien, og vi fulgte hans Eksem- 
pel, da vi rykkede den sjælelige Spaltning og Personlighe- 
dens Opløsning ind i Midtpunktet af vor Opmærksomhed. 

De finder hos Janet en Lære om Hysterien, der er skabt 
" under Hensyntagen til de i Frankrig herskende Teorier om 

Arvelighedens og Degenerationens Betydning. Hysterien 
er efter Janets Mening en Form for degenerativ Forandring 
af Nervesystemet, der giver sig til Kende som en medfødt 
Svaghed i den sjælelige Sammenhæng De hysterisk syge 
savner fra Begyndelsen af Evnen til at sammensmelte de 
sjælelige Foreteelser til en Enhed, og heraf følger Tilbøje- 
ligheden til sjælelig Opløsning. Hvis De vil tillade mig en 
triviel, men tydelig Sammenligning: Janets” hysteriske min- 
der om en svagelig Kone, der er gaaet ud for at gøre Indkøb 
og kommer tilbage belæsset med Pakker og Æsker. Hun 
kan ikke overkomme hele Læsset med sine to Årme og ti 
Fingre, og saa taber hun til at begynde med én af Pak- 
kerne. Bøjer hun sig for at tage den op, slipper en anden fra 
hende o. s- v. Det stemmer ikke godt med Antagelsen af 
en saadan sjælelig Svaghed hos de hysteriske, at man hos 
dem (foruden Udslag af formindsket Ydeevne til Gengæld 
ogsaa har Eksempler paa en delvis Forhøjelse af Ydeev- 
nen. Paa den Tid, da Breuers Patient havde glemt sit Mo- 
dersmaal og alle andre Sprog med Undtagelse af Engelsk, 
naaede hendes Dygtighed i Engelsk en saadan Højde, at hun, 
naar man lagde en tysk Bog foran hende, var i Stand til 
umiddelbart at levere en fejlfri og flydende Oversættelse. 

Da jeg senere gik i Gang med paa egen Haand at fort- 
sætte de af Breuer paabegyndte Undersøgelser, naaede jeg 
snart til en anden Anskuelse om den hysteriske Bevidst- 
hedsspaltnings Natur. En saadan afgørende Meningsforskel 
maatte nødvendigvis indtræffe, fordi jeg ikke som Janet gik 
ud fra Laboratorieforsøg, men fra Anstrengelser for at hid- 
føre Helbredelse. 

For mig var Drivfjederen først og fremmest det prak- 
tiske Krav. Den rensende Behandling, som Breuer havde 
udøvet, forudsatte, at man hensatte den syge i dyb Hyp- 

nose: kun i hypnotisk Tilstand var Patienten i Stand til at 
genfremstille den sygdomsforaarsagende Sammenhæng. Nu 
fik jeg snart Afsmag for Hypnosen, der forekom mig et 
lunefuldt og saa at sige mystisk Hjælpemiddel, og da jeg 
opdagede, at det trods alle Anstrengelser ikke vilde lykkes 
mig at hypnotisere mere end en Brøkdel af mine Patienter, 
besluttede jeg at opgive Hypnosen og gøre den rensende 
(kathariske) Behandling uafhængig af den. Da jeg ikke hos 
de fleste af mine Patienter efter Behag kunde ændre den 
sjælelige Tilstand, indrettede jeg mig paa at arbejde med 
deres Normaltilstand. 

Til at begynde med syntes det ganske vist at være et 
menings- og udsigtsløst Forehavende. Den Opgave, der 
forelaa, var, at man skulde søge at skaffe sig noget at vide 
af den syge, som man ikke vidste, og som han ikke selv 
vidste; hvordan skulde man gøre sig Haab om at skaffe en 
saadan Oplysning? 

Da fandt jeg Støtte i Erindringen om et mærkeligt og 
lærerigt Eksperiment, som jeg engang havde set hos Bern- 
heim i Nancy. 

Bernheim viste os dengang, at de Personer, som han 
havde hensat i hypnotisk Søvn og i denne Tilstand havde 
ladet opleve forskellige Ting, kun tilsyneladende havde 
mistet Erindringen om, hvad de havde oplevet under Hypno- 
sen, og at det var muligt at vække Erindringen derom til 
Live hos dem ogsaa i normal Tilstand. Naar han spurgte 
dem om disse hypnotiske Oplevelser, saa paastod de gan- 
ske vist til at begynde med, at de intet vidste, men naar 
han ikke opgav det, men blev ved med at trænge ind paa 
dem og forsikrede dem, at de i Virkeligheden godt huskede 
det, saa dukkede hver Gang de glemte Erindringer op igen. 

Saadan gik jeg nu ogsaa frem overfor mine Patienter. 

Naar jeg var kommet til et Punkt, hvor de paastod ikke at 
vide mere, saa forsikrede jeg dem, de vidste det nok 
og skulde blot sige det, som det var — jeg turde garantere 
for, at den Erindring var den rigtige, som faldt dem ind i 
det Øjeblik, jeg lagde min Haand paa deres Pande. Paa 
denne Maade lykkedes det mig uden Forsøg paa Hypnose 
at faa de syge til at meddele mig alt det, som krævedes 
for at rekonstruere Sammenhængen mellem de glemte syg- 
domsvækkende Oplevelser og de hysteriske Symptomer. 
Men det var en møjsommelig og i Længden udmattende 
Fremgangsmaade, der ikke egnede sig som Grundlag for en 
definitiv Teknik. 

Jeg opgav den dog ikke, før jeg ud fra de vundne Er- 
faringer havde slaaet de afgørende Slutninger fast. Jeg hav- 
de altsaa fundet Bekræftelse paa, at de glemte Erindringer 
ikke var gaaet tabt. De befandt sig i den syges Besiddelse 
og laa parate til at dukke op i Forbindelse med, hvad han 
endnu erindrede, men en eller anden Kraft hindrede dem 
i at blive bevidste og tvang dem til at forblive ubevidste. 
Denne Krafts Tilstedeværelse kunde man med Sikkerhed 
antage; man sporede nemlig en tilsvarende Anstrengelse, 


se, 
naar man forsøgte at tvinge de ubevidste Erindringer fr E« , 
i den syges Bevidsthed. Man fik den Kraft, der holdt Syg- 


dommen oppe, at mærke som en Modstand hos den syge. 
Paa denne Tanke om cn Modstand har jeg nu grundlagt 
min Opfattelse af de sjælelige Foreteelser ved Hysteri. Det 
havde vist sig nødvendigt for Helbredelsen, at disse Mod- 
stande ophævedes; udfra Helbredelsens Mekanik kunde 
man nu danne sig ganske bestemte Forestillinger om Syg- 
dommens Opstaaen. De samme Kræfter, der nu modsatte 
sig, at det glemte atter blev bevidst, maatte i sin Tid have 
bevirket Glemslen og trængt de paagældende sygdomsvæk- 

kende Oplevelser ud af Bevidstheden. Jeg kaldte denne af 
mig formodede Foreteelse Fortrængning og betragtede den 
som godtgjort ved Modstandens ubestridte Eksistens. 
Man kunde nu spørge, hvilke Betingelser der hidfører 
Fortrængningen? En sammenlignende Undersøgelse af de 
Situationer, der fremkaldte Sygdommen, og som man havde 
lært at kende under den rensende Behandling, gjorde det 
muligt at give Svaret herpaa. Ved alle disse Oplevelser 
drejede det sig om, at der var dukket et eller andet Ønske 
op, der stod i skarp Modsætning til den paagældendes øvrige 
Ønsker og viste sig uforeneligt med Personlighedens eti- 
ske og æstetiske Krav. Det kom til en kortvarig Konflikt, 
og Enden paa den indre Kamp var, at den Forestilling, der 
optraadte som Bærer af det med Bevidsthedens moralske 
og æstetiske Holdning uforenelige Ønske, hjemfaldt til 
Fortrængning og sammen med de Erindringer, den var knyt- 
tet til, trængtes ud af Bevidstheden og glemtes. 
Forestillingens Uforenelighed med den syges Jeg var 
altsaa Aarsagen til Fortrængningen; Individets moralske og 
andre Fordringer var de fortrængende Kræfter. At godkende 
det ufordragelige Ønske eller fortsætte Konflikten vilde 
have fremkaldt en høj Grad af Ulyst; denne Ulyst spare- 
des ved Fortrængningen, der saaledes viste sig at høre til 
den sjælelige Personligheds Beskyttelsesforanstaltninger. 
Jeg vil meddele Dem et enkelt af mine Tilfælde, hvori 
Fortrængningens Betingelser og Nytte tydeligt giver sig til 
Kende. Ganske vist maa jeg ogsaa forkorte denne Sygehi- 
storie betydeligt og udelade vigtige Forudsætninger. Min 
Patient var en ung Pige, der kort i Forvejen havde mistet 
sin Fader, som hun holdt inderlig meget af, og som hun 
havde været med til at pleje — en Situation af samme Art 
som den, hvori Breuers Patient befandt sig. Da hendes æl- 

dre Søster giftede sig, mødte hun den ny Svoger med en 
særlig Sympati, der let kunde maskere sig som Familieøm- 
hed. Den ældre Søster blev snart syg og døde, mens min 
Patient og hendes Moder var bortrejst. De fraværende blev 
hurtigst muligt kaldt tilbage, uden at have faaet sikker 
Efterretning om den sørgelige Begivenhed. Da Pigen traadte 
hen til den døde Søsters Seng, dukkede for et Øjeblik en 
Forestilling op i hende, der lader sig udtrykke omtrent saa- 
ledes: Nu er han fri og kan gifte sig med mig. Vi kan anse 
det for givet, at denne Forestilling, der røbede hendes 
stærke Kærlighed til Svogeren, som hidtil ikke havde været 
hende bevidst, øjeblikkelig har sat hendes Følelser i Op- 
rør og er blevet udleveret til Fortrængning. Pigen blev syg 
med svære hysteriske Symptomer, og da jeg havde taget 
hende i Behandling, viste det sig, at hun grundig havde 
glemt Scenen ved Søsterens Seng og den hæsligt-egoistiske 
Tanke, der den Gang var dukket op i hende. Under Be- 
handlingen kom hun i Tanker om den, genfremkaldte un- 
der heftig Sindsbevægelse det kritiske Øjeblik og blev rask. 

Maaske maa jeg anskueliggøre Dem Fortrængningens 
Mekanik og dens nødvendige Sammenhæng med ,,Modstan- 
den" ved en noget grov Sammenligning, som jeg netop vil 
hente fra den Situation, hvori vi her befinder os. Antag, 
at der i dette Auditorium, hvis mønsterværdige Ro og Op- 
mærksomhed jeg ikke kan rose tilstrækkeligt, alligevel be- 
fandt sig en Person, der ved sin uopdragne Latter, Snak- 
ken og Skraben med Fødderne drog min Opmærksomhed 
bort fra min Opgave. Jeg erklærer, at paa den Maade kan 
jeg ikke tale videre, og derpaa rejser sig et Par kraftige 
Mænd og sætter efter en kort Kamp Fredsforstyrreren paa 
Døren. Han er altsaa ,, fortrængt", og jeg kan fortsætte mit 
Foredrag. Men for at Forstyrrelsen ikke skal gentage sig, 

hvis den udsmidte igen forsøger at trænge ind i Salen, ryk- 
ker de Herrer, der har bragt min Villie til Udførelse, deres 
Stole hen for Døren og etablerer sig saaledes som ,,Mod- 
stand" efter fuldført Fortrængning. Hvis De nu endvidere 
overfører begge Lokalerne paa det sjælelige som det ,,be- 
vidste" og det ,,ubevidste", saa har De en ganske god An- 
skueliggørelse af Fortrængningens Mekanik. 

De ser nu, hvori Forskellen meliem vor og Jjanets Op- 
fattelse ligger. Vi udleder ikke den sjælelige Spaltning af 
en medfødt Mangel paa Evne til sjæleligt Samumenhold, 
men forklarer den dynamisk ved en Konflikt af kæmpende 
sjælelige Kræfter og erkender i den Resultatet af begge de 
sjælelige Grupperingers indbyrdes Strid. 

Vor Opfattelse giver Anledning til at opstille en lang 
Række nye Spørgsmaal. At der indtræder en sjælelig Kon- 
flikt, er jo en overordentlig hyppig Foreteelse — at Jeget 
bestræber sig for at afværge pinlige Erindringer, iagttages 
regelmæssigt, uden at Resultatet derfor bliver en sjælelig 
Spaltning. Man kan ikke afvise den Tanke, at der udkræves 
andre Forudsætninger, for at Konflikten skal have en sjæle- 
lig Spaltning til Følge, Jeg indrømmer ogsaa gerne, at vi 
med Antagelsen af en Fortrængning ikke staar ved Enden, 
men blot ved Begyndelsen til en psykologisk Teori, men 
vi formaar kun at rykke skridtvis frem og maa overlade et 
fortsat og mere indtrængende Arbejde at fuldende vor Er- 
kendelse. 

Undlad ogsaa Forsøget paa at bringe Breuers Patient 
ind under Synspunktet Fortrængning. Denne Sygdomshi- 
storie egner sig ikke dertil, fordi den er vundet ved Hjælp 
af hypnotisk Indflydelse. Først naar De udelukker Hypno- 
sen, opdager De Modstanden og Fortrængningen og formaar 

at danne Dem en træffende Forestilling om Sygdommens 
Opstaaen. Hypnosen tildækker Modstanden og gør et vist 
sjæleligt Omraade frit tilgængeligt, til Gengæld ophober den 
ved Omraadets Grænser Modstanden til en Vold, der gør 
al videre Fremtrængen umulig. 

Det værdifuldeste, vi har lært af Breuers lagttagelse, 
var Oplysningerne om Symptomernes Sammenhæng med de 
sygdomsvækkende Oplevelser eller sjælelige Chok, og vi 
maa nu ikke forsømme at vurdere denne Indsigt efter For- 
trængningslærens Synspunkt. 

Man indser virkelig til at begynde med ikke, hvordan 
man skal komme fra Fortrængningen til Symptomdannelsen. 
I Stedet for at give en indviklet teoretisk Udredning ven- 
der jeg tilbage til vort tidligere Billede paa Fortrængnin- 
gen. Det er jo ikke sikkert, at Sagen er afsluttet med, at 
Fredsforstyrreren fjernes og Vogterne tager Plads foran 
Døren. Det kan meget nemt ske, at den udsmidte, der nu 
er vred og ikke til Sinds at tage noget Hensyn, skaffer os 
videre Bryderier. Han opholder sig ganske vist ikke mere 
iblandt os, vi er blevet hans haanlige Latter og halvhøje 
Bemærkninger kvit, men paa en vis Maade har Fortræng- 
ningen alligevel ikke ført til noget Resultat, for nu opfører 
han udenfor et utaaleligt Spektakel, raaber op og hamrer 
med Næverne paa Døren og forstyrrer mit Foredrag endnu 
mere end før. Under disse Forhold vilde vi hilse det med 
Glæde, hvis vor ærede Præsident, Dr. Stanley Hall, vilde 
overtage Fredsstifterens Hverv. Han vilde tale med den 
ubændige Fyr derude og saa vende sig til os med den Op- 
fordring at slippe ham ind igen, han overtager nu Garantien 


for, at Fyren' vil opføre sig ordentlig. Paa Dr. Halls Autori- 


tet beslutter vi os til atter at ophæve Fortrængningen, og 

nu indtræder atter Ro og Fred. Vi har her en virkelig ikke 
utræffende Fremstilling af den Opgave, der tilfalder Lægen 
ved den psykoanalytiske Helbredelse af Neuroser. 

For nu at sige det mere direkte: Ved at undersøge hy- 
sterisk syge og andre Neurotikere kommer vi til den Over- 
bevisning, at Fortrængningen af den Forestilling, hvortil 
det utilstedelige Ønske knytter sig, er mislykkedes for dem. 
De har ganske vist drevet den ud af Bevidstheden og Erin- 
dringen og tilsyneladende sparet sig for en stor Mængde 
Ulyst, men i det ubevidste lever det fortrængte Ønske vide- 
re, lurer paa en Lejlighed til at sætte sig igennem og for- 
staar saa at 'sende en maskeret og ukendelig Forestilling op 
i Bevidstheden, hvortil snart de samme Ulystfølelser knyt- 
ter sig, som man troede at være blevet sparet for ved For- 
trængningen. 

Denne omdannede og maskerede Forestilling, der er 
traadt i Stedet for det fortrængte Ønske, er sikret mod vi- 
dere Angreb fra det uvillige Jegs Side, og i Stedet for den 
korte Konflikt træder nu en uophørlig Lidelse. Symptomet 
viser ved Siden af Tegn paa Maskering altid en Rest 
af Lighed med den oprindelige fortrængte Fremstilling. De 
Veje, ad hvilke den stedfortrædende Forestilling har dan- 
det sig, lader sig afdække under den psykoanalytiske Be- 
handling af den syge, og til hans Helbredelse er det nød- 
vendigt, at Symptomet ad de samme Veje atter føres over 
i den fortrængte Forestilling. Er det fortrængte Forestil- 
lingskompleks atter ledet ind i Bevidstheden, hvad der for- 
udsætter Overvindelsen af betydelige Modstande, saa kan 
den sjælelige Konflikt, der derved opstaar, og som den syge 
oprindelig vilde undgaa, under Lægens Ledelse finde en 
bedre Udgang end den, Fortrængningen tilbød. Der gives 
flere saadanne formaalstjenlige Maader, hvorpaa man kan 

føre Konflikt og Neurose til en lykkelig Ende, og som i 
det enkelte Tilfælde ogsaa kan kombineres. Enten over- 
bevises den syge om, at han med Urette har afvist det 
sygdomsvækkende Ønske og bevæges til helt eller delvis at 
godkende det, eller Ønsket selv rettes mod et højere og 
derfor udadleligt Maal (hvad man kalder Sublimering), 
eller man fastslaar, at Ønsket med Rette er blevet forka- 
stet, men erstatter den automatiske og derfor utilstræk- 
kelige Mekanisme, som Fortrængningen er, med en Dom- 
fældelse, der støttes af Menneskets højeste Evner; man 
opnaar bevidst at beherske Ønsket. 

Tilgiv mig, dersom det ikke er lykkedes mig at fremstil- 
le disse Hovedsynspunkter for den Metode, der nu kaldes 
Psykoanalyse, klarere og letfatteligere for Dem. Vanske- 
lighederne ligger ikke blot i Sagens Nyhed. Af hvilken Art 
de utilstedelige Ønsker er, der trods Fortrængningen for- 
maar at gøre sig gældende fra det ubevidste, og hvilke sær- 
lige Betingelser 'der maa træffe sammen i én Person, for 
at en saadan mislykket Fortrængning med paafølgende 
Symptomdannelse kan finde Sted, derover vil nogle senere 
Bemærkninger give os Oplysning. 


III 

Det er ikke altid let at sige Sandheden, især naar man 
maa fatte sig i Korthed, og derfor ser jeg mig i Dag tvunget 
til at berigtige en Unøjagtighed, jeg i mit sidste Foredrag 
har gjort mig skyldig i. Jeg sagde, at naar jeg uden Anven- 
delse af Hypnose trængte ind påa mine syge, for at faa 
dem til at fortælle mig, hvad der netop faldt dem ind i An- 
ledning af det behandlede Spørgsmaal — de huskede jo i 
Virkeligheden alt, det tilsyneladende glemte, og det Ind- 
tryk, der dukkede op, vilde utvivlsomt indeholde det 
søgte — såa gjorde jeg faktisk den Erfaring, at det 
første Indfald bragte det rigtige og viste sig at være 
den glemte Fortsættelse af Erindringerne. Det slaar nu 
. ikke til overalt; kun for Kortheds Skyld har jeg fremstillet 
det saadan. I Virkeligheden slog det kun de første Gange 
til, at det søgte indfandt sig efter mine indtrængende Op- 
fordringer. Vedblev jeg, saa kom der altid Indfald, der 
ikke kunde være de rigtige, fordi de ikke passede, og som de 
syge selv forkastede som urigtige. At presse mere paa var 
her til ingen Nytte, og man kunde paany begynde at be- 
klage, at man havde opgivet Hypnosen. 

I dette Stadium af Raadvildhed klamrede jeg mig til 
en Fordom, hvis videnskabelige Berettigelse adskillige Aar 
senere blev paavist af min Ven C. G. Jung i Zirich og hans 
Elever. Jeg maa hævde, at det ofte kan være nyttigt at 
have sine Fordomme. jeg nærede en stærk Overbevisning 

om alle sjælelige Foreteelsers Aarsagsbestemthed og kun- 
de ikke tro, at et Indfald, som den syge frembragte med 
spændt Opmærksomhed, kunde være ganske vilkaarligt og 
ganske blottet for Sammenhæng med den søgte fortrængte 
Forestilling; at Indfaldet ikke var identisk med den søgte 
fortrængte Forestilling, lod sig let forklare ud fra den for- 
udsatte sjælelige Situation. I den syge, der var under Be- 
handling, virkede to Kræfter imod hinanden,, paa den ene 
Side hans bevidste Bestræbelse efter at drage de glemte 
Forestillinger op af det ubevidste, paa den anden Side den 
tidligere omtalte ,,Modstand", der satte sig til Modværge 
mod den fortrængte Forestilling og dens Ætlinges Gen- 
forening med Bevidstheden. Var denne Modstand lig Nul 
eller meget ringe, saa blev det glemte uden Forvrængning 
bevidst; det laa altsaa nær at antage, at Forvrængningen 
af den søgte Forestilling blev desto større, jo større Mod- 
standen mod dens Genoptagelse i Bevidstheden var. Det 
Indfald, der kom i Stedet for det eftersøgte, var altsaa 
selv opstaaet som et Symptom; det var en ny, kunstig og 
flygtig Erstatningsdannelse for det fortrængte, og des mere 
ulig det fortrængte, jo mere forvrænget det under Mod- 
standens Indflydelse var blevet. I Kraft af sin Natur som 
Symptom maatte Indfaldet dog vise en vis Lighed med den 
fortrængte Forestilling, og naar Modstanden ikke var for 
stærk, maatte det være muligt med Indfaldet som Pegepind 
at finde det fortrængte. Indfaldet maatte forholde sig til 
det fortrængte Forestillingskompleks som en Hentydning, 
en Gengivelse i forblommede Udtryk. 

Vi kender fra det normale Sjæleliv Situationer af lignen- 
de Art, der fører til lignende Resultater. Et saadant Til- 
fælde er Vittigheden. Ved de Spørgsmaal, den psykoanaly- 
tiske Teknik stillede, er jeg da ogsaa blevet tvunget til at 

beskæftige mig med Vittighedens Teknik. Jeg skal nærmere 
forklare Dem et enkelt Eksempel: 

Anekdoten fortæller: To ikke meget skrupuløse Forret- 
ningsmænd var det lykkedes at erhverve en betydelig For- 
mue ved en Række temmelig vovede Foretagender, og nu 
gik deres Bestræbelser ud paa at trænge sig ind i det gode 
Selskab. Blandt andet fandt de, at det var et formaalsijen- 
ligt Middel at lade sig portrættere af Byens fornemste og 
dyreste Maler, hvis Billeder blev betragtet som opsigts- 
vækkende Begivenheder. Ved et stort Aftenselskab blev 
Billederne første Gang forevist, og begge Husherrerne førte 
selv den indflydelsesrigeste Kunstkender og Kritiker hen 
foran den Væg, hvor Billederne hang, for at aflokke ham 
en beundrende Dom. Længe saå han paa Billederne, ry- 
stede saa paa Hovedet, som om han savnede noget, og spurg- 
te, idet han pegede paa den frie Plads mellem Billederne: 
»Og hvor hænger Frelseren?" jeg ser, De ler åd den- 
ne fortræffelige Vittighed, i hvis Forstaaelse. vi nu vil 
trænge ind. Vi forstaar, at Kunstkenderen vil sige: I er et 
Par Slyngler som dem, Frelseren hang imellem paa Korset. 
Men han siger det ikke; i Stedet for ytrer han kun noget, 
der til at begynde med synes underligt upassende, men som 
vi i næste Øjeblik forstaar som en Hentydning til den til- 
sigtede Injurie og fuldstændig Erstatning for den. 

Vi kan ikke vente, at alle de Forhold genfindes ved 
Vittigheden, som vi fandt laa til Grund for Patientens Ind- 
fald, men vi lægger Vægt paa, at Indfald og Vittighed er 
motiveret paa samme Maade. Hvorfor siger Kritikeren ikke 
rent ud til de to Slyngler, hvad han egentlig vil sige dem? 
Fordi der ved Siden af hans Lyst til uforblommet at sige 
dem Sandheden gør sig stærke Modgrunde gældende. Det 
er ikke ufarligt at fornærme Folk, hvis Gæst man er, og 

som raader over kraftige Næver og et talrigt Tjenerskab. 
Man kan let komme ud for samme Skæbne, som jeg i mit 
forrige Foredrag jævnførte med Fortrængningen. Af denne 
Grund giver Kritikeren den tilsigtede Injurie Form af en 
»Hentydning med Udeladelse", og samme Grund har det 
efter vor Mening, naar vor Patient i Stedet for den glemte 
Forestilling, vi søger, producerer et forvrænget Indfald som 
Stedfortræder. 

Det er meget formaalstjenligt, som vi allerede tidligere 
har gjort, at betegne en Gruppe samhørende følelsesbeto- 
nede Forestillinger som et Kompleks. Vi ser altsaa, at naar 
vi hos en syg gaar ud fra det sidste, han endnu erindrer, i 
den Hensigt at opsøge et fortrængt Kompleks, saa har 
vi al Udsigt til at finde det, hvis den syge stiller et til- 
strækkeligt Antal frie Indfald til vor Raadighed. Vi lader 
altsaa den syge fortælle, hvad han vil, og fastholder den 
Forudsætning, at der ikke kan falde ham andet ind, end 
hvad der indirekte er afhængigt af det søgte Kompleks. 
Forekommer denne Fremgangsmaade Dem maaske altfor 
omstændelig, kan jeg i alt Fald forsikre Dem, at den er den 
eneste mulige. 

Udøver vi denne Teknik, saa forstyrres vi ofte af den 
Kendsgerning, at den syge pludselig stopper op og paastaar, 
at der ikke falder ham mere ind. Var det nu rigtigt, havde 
vor Fremgangsmaade atter lidt Skibbrud. Men en nøjere 
Betragtning viser, at Indfaldene egentlig aldrig helt ude- 
bliver. Naar de tilsyneladende gør det, er Grunden den, at 
den syge holder Indfaldet tilbage under Indflydelse af 
Modstande, der iklæder sig forskellige kritiske Domme 
om Indfaldets Værdi. Man tager sine Forholdsregler der- 
imod, idet man forklarer ham dette Forhold og forlanger 

skal uden at bryde sig om at gøre et Udvalg roligt sige alt, 
hvad der falder ham ind, selvom han anser det for urigtigt, 
upassende og meningsløst og især, hvis det er ham ubeha- 
geligt at beskæftige sine Tanker dermed. Følger han denne 
Forskrift, sikrer vi os derved et Materiale, der kan lede os 
paa Sporet efter det fortrængte Kompleks. 

Det Materiale af Indfald, som den syge med Ringeagt 
viser fra sig, naar han staar under Modstandens og ikke 
under Lægens Indflydelse, er for Psykoanalytikeren lige- 
som den Erts, hvoraf han ved Hjælp af sin simple Tyd- 
ningsteknik uddrager det værdifulde Metal. Vil De hos en 
syg skaffe Dem et raskt og foreløbigt Kendskab til de for- 
trængte Komplekser, uden at gaa nærmere ind paa deres 
Sammenhæng, saa kan De betjene Dem af det saakaldte 
Associationseksperiment, der er opfundet af /ung og hans 
Elever (Ziiricherskolen). Denne Fremgangsmaade er for 
Psykoanalytikeren, hvad den kvalitative Analyse er for 
Kemikeren. Den bestaar i, at man giver den syge en Række 
Stikord, hvorpaa han skal svare med frie Infald, der saa 
vil vise sig at have en Sammenhæng med de fortrængte 
Komplekser- Af særlig Betydning er her Reaktionstiden, 
der forlænges, naar et vigtigt Kompleks berøres og Modstan- 
den derfor vokser, f. Eks. naar man giver Stikordet ,,Vand" 
til en Patient, der omgaas med Planer om at drukne sig. 

Bearbejdelsen af de Indfald, der fremkommer, naar 
Patienten underkaster sig den psykoanalytiske Hovedregel, 
er ikke vort eneste tekniske Middel til at lukke op for det 
ubevidste. Samme Formaal tjener to andre Fremgangsmaa- 
der, Tydningen af hans Drømme og Udforskningen af hans 
'Fejlhandlinger. 

Jeg tilstaar, at jeg længe har vaklet mellem, om jeg ikke 
i Stedet for denne sammentrængte Oversigt over hele 

Psykoanalysen, hellere skulde give Dem en udførlig Frem- 
stilling af en enkel Drømmetydning. Et rent personligt og 
tilsyneladende mindre vigtigt Hensyn har holdt mig tilbage 
derfra. Det forekom mig næsten anstødeligt at optræde som 
»Drømmetyder" i et Land, der er indstillet paa praktiske 
Maal, før De endnu kunde vide, hvilken Betydning denne 
forældede og forhaanede Kunst kan gøre Krav paa. 

Drømmetydningen er i Virkeligheden Kongevejen til 
Kendskab om det ubevidste, Psykoanalysens sikreste Grund- 
lag og det Omraade, hvor enhver Arbejder maa vinde sin 
Overbevisning og tilstræbe sin Uddannelse, Naar man spør- 
ger mig, hvordan man kan blive Psykoanalytiker, svarer jeg: 
ved Studiet af sine egne Drømme. Med rigtig Takt har 
alle Psykoanalysens Modstandere undveget en Vurdering 
af min Lære om Drømmetydning eller har søgt at komme 
forbi den med de letfærdigste Indvendinger. Hvis De der- 
imod formaar at antage Løsningen af Drømmelivets Pro- 
blemer, vil de nye Synsmaader, Psykoanalysen kræver af 
Dem, ikke længere volde Dem nogen Vanskelighed. 

De maa ikke glemme, at vore natlige Drømme paa den 
ene Side viser den største ydre Lighed og det største indre 
Slægtskab med det sindssyge Sjæleliv, paa den anden Side 
er fuldstændig forenelige med fuldkommen Sundhed i det 
vaagne Liv. Det er ikke noget Paradoks, at den, der ser 
med Forundring i Stedet for med Forstaaelse paa disse 
»normale” Sansebedrag, Indbildninger og Karakterforan- 
dringer, ikke har den ringeste Udsigt til at begribe det sinds- 
syge Sjæleliv paa andet end rent lægmandsmæssig Maade. 
Til disse Lægmænd kan De roligt regne næsten alle Sinds- 
sygelæger. Følg mig nu paa et flygtigt Strejftog gennem 
Drømmeproblemernes Land. 

Vi plejer, naar vi er vaagne, at behandle Drømmene 

lige saa foragteligt som Patienten de Indfald, Psykoanaly- 
tikeren kræver af ham. Vi viser dem fra os, idet vi som 
Regel hurtigt og fuldstændigt glemmer dem. Vor Ringeagt 
grunder sig paa den fremmedartede Karakter ogsaa af de 
Drømme, der ikke er forvirrede og meningsløse, og påa 
andre Drømmes aabenbare Urimelighed. Vi afviser dem paa 
Grund af de skamløse og umoralske Tendenser, der i mange 
Drømme træder aabenlyst frem. Oldtiden har som bekendt 
ikke delt denne Ringeagt for Drømme. De brede Lag af 
Folket lader sig heller ikke i vore Dage afdisputere deres 
Mening om Drømme: ligesom de gamle venter de af Drøm- 
mene Oplysning om Fremtiden. 

Jeg tilstaar, at jeg ikke har nogen Tilbøjelighed til my- 
stiske Antagelser for at udfylde Hullerne i vor nuværende 
Erkendelse. Jeg har derfor aldrig kunnet finde noget, der 
godtgjorde Drømmenes profetiske Natur. Meget andet, der 
er tilstrækkelig forunderligt, lader sig imidlertid paastaa 
om Drømmene. 

Ikke alle Drømme er forvirrede, uforstaaelige og frem- 
medartede for Drømmeren. Dersom De vil gøre smaa Børns 
Drømme — fra halvanden Aars Alderen af — til Genstand 
for Deres Betragtning, saa finder De dem ganske ligetil og 
lette at forklare. Smaabørn drømmer altid om Opfyldelsen 
af Ønsker, der er opstaaet hos dem Dagen i Forvejen og 
ikke blevet tilfredsstillede. Der hører ingen Tydningskunst 
til at finde denne simple Løsning, man behøver kun at for- 
høre sig om Barnets Oplevelser den foregaaende Dag 
(,,Drømmedagen''). Det var nu utvivlsomt den mest til- 
fredsstillende Løsning, dersom ogsaa de voksnes Drømme 
var saadanne Ønskeopfyldelser. Det er de i Virkeligheden 
ogsaa; de Vanskeligheder, der staar i Vejen for en saadan 

Løsning, lader sig Skridt for Skridt fjerne ved en indgaa- 
ende Analyse af Drømmene. 

Vi møder her først og fremmest den vigtige Indvending, 
at de voksnes Drømme sædvanlig har et uforstaaeligt Ind- 
hold, der mindst af alt synes at tilkendegive Opfyldelsen af 
et Ønske. Svaret herpaa lyder: Disse Drømme har været 
Genstand for en Forvrængning; den sjælelige Foreteelse, 
der ligger til Grund for dem, skulde oprindelig have 
fundet et helt andet Udtryk i Ord. De maa skelne 
imellem det umiddelbare Drømmeindhold, som De om 
Morgenen taaget erindrer det og møjsommeligt, tilsyne- 
ladende uvilkaarlig iklæder det Ord, og de skjulte Drøm- 
metanker, hvis Tilstedeværelse i det ubevidste De maa 
antage. Denne Forvrængning af Drømme er den samme 
Foreteelse, som De har lært at kende ved Undersøgelsen 
af de hysteriske Symptomers Opstaaen de peger hen paa, 
at det samme Spil af sjælelige Kræfter er delagtigt i Dan- 
nelsen af Drømme som i Dannelsen af Symptomerne. Det 
aabenbare Drømmeindhold er den forvrængede Erstatning 
for de ubevidste Drømmetanker, og denne Forvrængning er 
et Værk af Jjegets afværgende Kræfter, Modstande, der 
overhovedet spærrer det ubevidstes fortrængte Ønsker ude 
fra den vaagne Bevidsthed og under Søvnens nedsatte Virk- 
somhed endnu er stærke nok til at paatvinge dem en for- 
mummende Iklædning. Drømmeren erkender derfor lige saa 
lidt sine Drømmes Betydning som den hysteriske sine 
Symptomers Sammenhæng og Mening. 

At der gives skjulte Drømmetanker, og at der virkelig 
bestaar den omtalte Forbindelse mellem dem og det umid- 
delbare Drømmeindhold, overbeviser De Dem om ved en 
Analyse af Drømmene, hvis Teknik falder sammen med 

den psykoanalytiske. De ser ganske bort fra den tilsynela- 
dende Sammenhæng mellem Enkelthederne i den forelig- 
gende Drøm og samler de Indfald, der efter den psykoana- 
lytiske Arbejdsregel ved fri Tankeforbindelse indfinder sig 
til de enkelte Bestanddele af Drømmen. Paa Grundlag af 
dette Materiale opsporer De de skjulte Drømmeforestillin- 
ger, akkurat som De paa Grundlag af den syges Indfald til 
hans Symptomer og Erindringer finder frem til hans skjulte 
Forestillingskomplekser. 

De saaledes fundne skjulte Drømmeforestillinger viser 
klart, hvor berettiget det var at jævnføre de voksnes Drøm- 
me med Børnenes. Hvad der nu som Drømmens egentlige 
Indhold træder i Stedet for det aabenlyse Drømmeindhold, 
er altid klart forstaaeligt, har Tilknytning til den forrige 
Dags Oplevelser og viser sig som en Opfyldelse af utilfreds- 
stillede Ønsker. Den aabenbare Drøm, som De husker den, 
naar De vaagner, kan altsaa kun beskrives som en formum- 
met Opfyldelse af fortrængte Ønsker. 

De kan nu ved en Art Sammenstilling ogsaa faa Ind- 
sigt i den Proces, der har medført de ubevidste Drømme- 
tankers Omdannelse til det umiddelbare Drømmeindhold. 
Vi kalder denne Proces ,,Drømmearbejdet", Den fortjener 
vor udelte teoretiske Interesse, fordi vi her som ellers 
intetsteds kan studere, hvilke uanede sjælelige Foreteelser 
der finder Sted i det ubevidste eller rettere sagt mellem 
to adskilte sjælelige Systemer, det bevidste og det ube- 
vidste. Blandt disse nyopdagede sjælelige Foreteelser gør 
sig Fortætning og Forskydning særlig gældende. Drømme- 
arbejdet er et Særtilfælde af forskellige sjælelige Gruppe- 
ringers indbyrdes Paavirkning og synes i alt væsentligt ens- 
artet med det Omdannelsesarbejde, der, naar Fortrængnin- 

gen mislykkes, forvandler de fortrængte Komplekser til 
Symptomer. 

De vil endvidere ved en Analyse af Drømme — og 
mest overbevisende ved en Undersøgelse af Deres egne 
— til Deres Forundring opdage den uanet store Betydning, 
som de tidlige Barneaars Indtryk og Oplevelser har paa 
den senere Udvikling. I Drømmelivet fortsætter ligesom 
Barnet sit Liv, med Bibeholdelse af alle sine Ønsker, ogsaa 
dem, der i det senere Liv er blevet ubrugelige. Med uaf- 
viselig Magt paatrænger sig Indtrykket af, gennem hvilken 
Udviklingsrække af Fortrængninger og Reaktionsdannelser 
det saakaldte normale Menneske, der er Kulturens Bærer 
og delvis dens Offer, er fremgaaet af det helt anderledes an- 
lagte Barn. 

Ogsaa derpaa vil jeg gøre Dem opmærksom, at vi ved 
Undersøgelsen af Drømme har fundet, at det ubevidste — 
især naar det gælder at fremstille seksuelle Forestillings- 
komplekser — betjener sig af en vis Symbolik, der for 
en Del varierer personligt og dels er typisk fastlagt; den 
synes at falde sammen med den Symbolik, vi formoder bag 
vore Myter og Eventyr. Det kan ikke anses for udelukket, 
at disse folkelige Frembringelser vil finde deres endelige 
Forklaring paa Grundlag af Drømmens Psykologi. 

Endelig maa jeg anmode Dem om ikke at lade Dem 
lede vild af den Indvending, at Forekomsten af Angstdrøm- 
me modsiger vor Opfattelse af Drømmen som 'en Ønskeop- 
fyldelse. Bortset fra, at ogsaa disse Drømme kræver en 
Tydning, før man kan danne sig en Dom om dem, maa 
man i Almindelighed sige, at Angsten ikke saa ligetil er 
knyttet til Drømmeindholdet, som man uden Kendskab til 
Betingelserne for den neurotiske Angst forestiller sig det. 

Angsten er en Reaktion af Jeget mod stærke fortrængte 
Ønsker og derfor ogsaa let forklarlig, naar Drømmen i for 
høj Grad stiller sig til Tjeneste for Opfyldelsen af de for- 
trængte Ønsker. 

De ser, Drømmeforskningen i sig selv er tilstrækkelig 
retfærdiggjort ved de Oplysninger, den giver om ellers 
vanskeligt tilgængelige Kendsgerninger. Vi er imidlertid 
kommet ind paa den i Sammenhæng med den psykoanaly- 
tiske Behandling af Neurotikere. Efter det allerede sagte 
vil De let indse, hvordan Drømmetydningen, naar den ikke 
vanskeliggøres altfor meget af den syge, kan føre til Op- 
lysninger om den syges fortrængte Ønsker og ubevidste 
Forestillingskomplekser. Jeg kan derfor gaa over til den 
tredie Gruppe af sjælelige Foreteelser, hvis Studium har 
udviklet sig til et teknisk Hjælpemiddel for Psykoanalysen. 

Jeg tænker paa de smaa Fejlhandlinger, vi træffer baade 
hos normale og neurotiske Mennesker, og som man ellers 
ikke plejer at tillægge Betydning — at de glemmer Ting, 
de ellers meget godt véd (f. Eks. Egennavne), forsnakker 
sig, som det saa ofte gaar os selv, skriver eller læser for- 
kert, taber en eller anden Ting eller slaar den i Stykker 
0. S. V., lutter Ting, hvis psykologiske Aarsagssammenhæng 
man ellers ikke har gjort sig Ulejlighed med at efterspore, 
men har betragtet som tilfældige Følger af Uopmærksom- 
hed og Adspredthed, Hertil kommer endnu de Handlinger, 
Mennesker udfører uden overhovedet at bemærke dem, 
endsige tillægge dem Betydning, som at lege med Smaating, 
fingerere ved sit eget Legeme eller dets Beklædning og lign. 

Disse Smaating, Fejlhandlinger saa vel som Symptomer 
og Tilfældighedshandlinger, er ikké saa betydningsløse, som 
man ved en Årt stiltiende Overenskomst er tilbøjelig til at 

antage. De har helt igennem deres Mening og er for det 
meste lette at tyde ud fra den Situation, hvori de forefalder, 
og det viser sig, at ogsaa de giver Tilskyndelser Udtryk, der 
er blevet trængt tilbage og holdt ude fra Bevidstheden, ja, 
at de direkte stammer fra de Ønsker og Komplekser, vi alle- 
rede har lært at kende som Ophav til Symptomer og Drøm- 
me. 

De fortjener altsaa at vurderes paa samme Maade som 
Symptomer, og Studiet af dem kan, ligesom Tydningen af 
Drømme, føre til Afsløringen af fortrængte Forestillings- 
komplekser. Ved deres Hjælp forraader som oftest Menne- 
sket sine intimeste Hemmeligheder. Naar det alligevel saa 
let og hyppigt lykkes dem at trænge igennem, ogsaa hos den 
sunde, der ellers ikke lider af mislykket Fortrængning, saa 
skyldes det deres bagatelagtige Karakter. De har imidlertid 
en høj teoretisk Værdi, da de viser os Forekomsten af For- 
trængning og Erstatningsdannelse ogsaa i det sunde Sjæ- 
leliv. 

De vil have lagt Mærke til, at Psykoanalytikeren ud- 
mærker sig ved en særlig stærk Tro paa Sjælelivets Aar- 
sagsbestemthed. For ham gives der i de sjælelige Ytringer 
ikke noget smaat, vilkaarligt og tilfældigt; overalt venter 
han en tilstrækkelig Begrundelse, ogsaa hvor man ellers 
ikke er vant til at kræve den; ja, han er forberedt paa en 
flerdobbelt Motivering af samme sjælelige Udslag, mens vor, 
som det paastaas, medfødte Aarsagstrang slaar sig til Taals 
med en enkelt sjælelig Aarsag. 

Sammenhold nu, hvad vi besidder af Midler til at af- 
dække det fortrængte sjælelige Indhold — Studiet af Pa- 
tientens Indfald ved fri Tankeforbindelse, Drømmen, Fejl- 
og Symptomhandlinger — og føj hertil Udnyttelsen af nogle 

Fænomener, der dukker op under den psykoanalytiske Be- 
handling, og som jeg senere under Slagordet ,,Overføring" 
skal vende tilbage til, saa vil De sammen med mig komme 
til den Slutning, at vor Teknik allerede er virksom nok til 
at kunne løse sin Opgave: at føre det fortrængte, sygdoms- 
foraarsagende Forestillingsindhold tilbage til Bevidstheden 
og saaledes fjerne de Lidelser, der er opstaaet ved Dannel- 
sen af Erstatningssymptomerne. At vi under vore Anstren- 
gelser for at hidføre en Helbredelse beriger og uddyber vort 
Kendskab til det normale og syge Sjæleliv, maa utvivlsomt 
regnes for en særlig Tillokkelse og Fortjeneste ved År- 
bejdet. | 

Jeg véd ikke, om De har faaet det Indtryk, at den Teknik, 
gennem hvis Arsenal jeg netop har ført Dem, er særlig 
vanskelig. Den er efter min Mening helt igennem afpasset 
efter den Genstand, den skal faa Bugt med. Saa meget er 
sikkert, at den ikke følger af sig selv, men maa læres. Det 
vil maaske undre Dem at erfare, at vi i Europa har hørt en 
Mængde Domme om Psykoanalysen fra Personer, der ikke 
kender eller anvender denne Teknik, men haanligt forlanger 
af os, at vi skal bevise Rigtigheden af vore Resultater. Der 
gives sikkert blandt disse Modstandere ogsaa adskillige, 
der ellers ikke staar fremmed overfor videnskabelig Tæn- 
kemaade, og som f. Eks. ikke forkaster Resultatet af en 
mikroskopisk Undersøgelse, fordi det ikke lader sig konsta- 
tere med det blotte Øje, men venter med at fælde en Dom, 
til de selv ved Hjælp af Mikroskopet har undersøgt Sagen. 
Men hvad Psykoanalysen angaar, ligger Forholdene ikke 
saa gunstigt. Psykoanalysen vil atter gøre det fortrængte 
bevidst, og enhver, der bedømmer den, er selv et Menneske, 
der besidder saadanne Fortrængninger og maaske kun med 


DET UBEVIDSTE 45 


Møje holder dem fast. Den maa altsaa hos ham frem- 
kalde den samme Modstand som hos den syge, en Modstand, 
der har let ved at forklæde sig som intellektuel Afvisning 
og omgærde sig med Argumenter af samme Art som dem, 
vi hos de syge overvinder ved Hjælp af den psykoanalytiske 
Grundregel. Ligesom hos de syge kan vi hos vore Modstan- 
dere hyppigt konstatere en meget paafaldende følelsesmæs- 
sig Reaktion, der ytrer sig som en nedsættende Tendens. 
Bevidsthedens Hovmod, der f. Eks. med saa stor Foragt 
kaster Vrag paa Drømmen, hører til de stærkeste af de 
Beskyttelsesindretninger, der er rettet mod de ubevidste 
Forestillingskompleksers Fremtrængen, og derfor er det saa 
svært at overbevise Menneskene om det ubevidstes Virke 
lighed og lære dem noget nyt at kende, der staar i Strid 
med deres bevidste Viden. 


IV 


De vil nu forlange at faa at vide, hvad vi ved Hjælp af 
de beskrevne tekniske Midler har bragt i Erfaring om de 
sygelige Komplekser og fortrængte Ønsker hos Neuroti- 
kerne. 

Vel, først og fremmest det ene: Den psykoanalytiske 
Forskning fører med virkelig overraskende Regelmæssig- 
hed de syges Lidelsessymptomer tilbage til Indtryk fra de- 
res erotiske Liv, viser os, at de sygdomsforaarsagende Øn- 
sker har Karakter af erotiske Drifter, og tvinger os til at 
antage, at erotiske Forstyrrelser har den største Betydning 
blandt de Indflydelser, der fører til Sygdommen, jog det 
hos begge Køn. 

Jeg véd, at denne Paastand ikke vil have let ved at vinde 
Tiltro. Selv Forskere, der beredvilligt følger mine psyko- 
logiske Arbejder, er tilbøjelige til at mene, at jeg overvur- 
derer det seksuelles Betydning som Sygdomsaarsag, 08 
spørger mig, hvorfor ikke ogsaa andre sjælelige Affekter 
skulde kunne give Stødet til Fortrængning og Symptomdan- 
nelse. Herpaa kan jeg svare: Jeg véd ikke, hvorfor de ikke 
skulde kunne det, og har ikke noget imod, at de kan det, 
men Erfaringen viser, at de ikke har en saadan Betydning 
— at de højst kan understøtte, men ikke erstatte Virkningen 
af de seksuelle Forstyrrelser. 

Denne Kendsgerning er ikke blevet opstillet af mig 
som (Frugt af en Teori. Endnu i de 1895 sammen med Dr. 

Breuer offentliggjorte Studier over Hysteri stod jeg ikke paa 
dette Standpunkt. Jeg maatte omvende mig til det, da mine 
Erfaringer blev talrigere og tillod mig at trænge dybere ind 
i Sagens Sammenhæng. 

Overbevisningen om den diskuterede Sætnings Rigtig- 
hed lettes ikke netop ved Patienternes Opførsel. I Stedet for 
beredvilligt at give os Oplysninger om deres seksuelle Liv 
søger de med alle Midler at skjule det. Menneskene er 
overhovedet ikke oprigtige i seksuelle Spørgsmaal. De vi- 
ser ikke deres Seksualitet frit, men bærer en tyk Overklæd- 
ning af — Løgn, som om det var daarligt Vejr i Seksuali- 
tetens Verden. 

Og de har ikke Uret, Sol og Vind er i vor Kulturverden 
virkelig ikke gunstige for det seksuelle Liv; egentlig kan 
ingen af os frit afsløre sin Erotik for en anden. Men er De- 
res Patienter først begyndt at føle sig hjemme i Deres Be- 
handling, saa aflægger de Løgnens Klædebon, og da først 
er De i Stand til at dømme om vort Stridsspørgsmaal. 
Desværre er heller ikke Lægerne i deres personlige For- 
hold til det seksuelle hævet over andre Mennesker, og man- 
ge af dem beherskes af den Forening af Snerpethed og 
Lystenhed, der er karakteristisk for de fleste ,,Kulturmen- 
neskers" Forhold til det seksuelle. 

Lad os nu fortsætte Meddelelsen af vore Resultater. Det 
viser sig i en Række af Tilfælde, at den psykologiske Un- 
dersøgelse af Symptomerne ikke fører tilbage til seksuelle 
Oplevelser. Analysearbejdet maa imidlertid ikke gøre Holdt 
ved Sygdomsperiodens Oplevelser, men maa overalt gaa til- 
bage til Puberteten og den syges første Barndom og vil da 
først støde paa de Indtryk og Hændelser, der i Virkelighe- 
den er bestemmende for den senere Sygdoms Opstaaen. Vi 
naar her til samme Resultat som ved Undersøgelsen af 

Drømmene, at det er Barndommens uforgængelige, for- 
trængte Ønsker, der har laant Symptomdannelsen deres 
Kraft, og at uden dem vilde Reaktionen under de senere 
Konflikter være forløbet normalt. Disse mægtige Barndoms- 
ønsker kan vi imidlertid overalt karakterisere som seksuelle. 

Nu er jeg imidlertid først for Alvor vis paa at vække 
Deres Forundring. Gives der da en Seksualitet i Barn- 
domsalderen? Er ikke netop Barndommen karakteriseret 
ved Manglen paa Seksualitet? Nej, mine Herrer, det forhol- 
der sig sikkert ikke saadan, at Kønsdriften i Overgangsal- 
deren farer i Børnene som i Evangeliet Djævelen farer i 
Svinene. Barnet har fra første Færd af sine seksuelle Drif- 
ter og Virksomheder, bringer dem med sig til Verden, og 
af dem fremgaar gennem en betydningsfuld, paa Stadier rig 
Udvikling, den voksnes saakaldte ,,normale" Seksualitet. 
Det er ikke engang vanskeligt at iagttage Ytringerne af den- 
ne barnlige Seksualitet, tværtimod hører der en vis Kunst 
til at overse og bortfortolke den. 

Ved et heldigt Tilfælde kan jeg fra Deres egen Midte 
fremføre et Vidne til Støtte for mine Paastande. Jeg viser 
Dem her et Arbejde af en Dr. Sanford Bell, der er blevet 
offentliggjort i 1902 i ,,American Journal of Psychology". 
Forfatteren er Medlem af Clark University, det samme 
Institut, i hvis Rum vi nu staar. I dette Arbejde, der bærer 
Titlen: ,,Bidrag til Studiet af Kønskærligheden", og som er 
udkommet tre Aar før mine ,,Tre Afhandlinger om Seksual- 
teori," siger Forfatteren, nøjagtigt som jeg netop har sagt 
Dem: ,,Kønskærligheden dukker ikke først op i Overgangs- 
alderen, som man tidligere har troet". Dr. Bell har, som 
vi vilde sige i Europa, arbejdet i amerikansk Stil og samlet 
ikke mindre end 2500 positive Iagttagelser i Løbet af 15 
Aar, deriblandt 800 egne, Om de Tegn, hvorved disse eroti- 

ske Rørelser ytrer sig, siger han: ,,En fordomsfri Betragt- 
ning kan ikke overfor disse Tegn hos Hundreder af Børne- 
par vægre sig ved at anerkende deres seksuelle Oprindelse. 
Og den strengeste Betragtning maa erklære sig tilfreds, 
naar til alle disse Iagttagelser føjes alle deres Bekendelser, 
der som Børn har oplevet stærke Forelskelser, og hvis Erin- 
dring om Barndommen endnu er forholdsvis tydelig." Men 
mest vil de af Dem, der vægrer sig ved at tro paa Børnenes 
Seksualitet, blive overraskede ved at høre, at der mellem 
disse tidlig forelskede Børn ikke var saa faa, der befandt sig 
I den spæde Alder af tre, fire og fem Aar. 

Det vilde ikke undre mig, om De skænkede disse Iagt- 
tagelser af en nær Landsmand mere Tiltro end mine. Mig 
selv er det for kort Tid siden lykkedes, paa Grundlag af en 
regelret Analyse af en femaarig Dreng, der led af Angst, 
at vinde et temmelig fuldstændigt Billede af de legemlige 
og sjælelige Driftsytringer paa et tidligt Stadium af det 
barnlige Kønsliv. Og jeg maa erindre Dem om, at min Ven, 
Dr. C. G. Jung, i denne Sal for faa Timer siden forelæste 
Dem en Række Iagttagelser af en endnu yngre Pige, der i 
samme Anledning som min Patient — nemlig ved Fødslen 
af en Søster — viste omtrent de samme erotisk bestemte 
Ønsker og Forestillingskomplekser. Jeg opgiver derfor ikke 
Haabet om, at De vil forsone Dem med den til at begynde 
med noget besynderlige Idé om en barnlig Seksualitet, og 
vil endnu henvise til Ziiricher-Lægen E. Bleulers berømme- 
lige Eksempel, idet han for faa Aar siden offentlig udtalte, 
at han ,,stod uden Forstaaelse af mine seksuelle Teorier", 
men siden ved egne Iagttagelser har fundet dem bekræf- 
tet i deres fulde Omfang. 

Naar de fleste Mennesker, baade Læger og Lægmænd, 
ikke vil vide af Barnets Kønsliv at sige, saa er det let nok 

at forklare. De har under Opdragelsens Kulturtryk glemt 
deres egne barnlige Kønshandlinger og vægrer sig ved at 
blive mindet om det fortrængte. De vilde komme til en an- 
den Overbevisning, dersom de begyndte Undersøgelsen med 
en Selvanalyse, en Revision og Tydning af deres Barn- 
domserindringer. 

Lad Tvivlene falde og gaa med mig til en Vurdering af 
det barnlige Kønsliv fra de første Aar af. 

Barnets Kønsdrift viser sig at være meget sammensat 
og lader sig skille i mange Bestanddele, der stammer fra 
forskellige Kilder. Den er først og fremmest uafhængig af 
Forplantningen, i hvis Tjeneste den senere skal stille sig. 
Den gaar ud paa at vinde forskellige Slags Lystfornemmel- 
ser, hvis Hovedkilde er Paavirkningen af bestemte, særlig 
modtagelige Legemsdele, Genitalierne, Mund-, Endetarm- 
og Urinrøraabningen samt Huden og andre Sanseoverflader. 
Da Tilfredsstillelsen i den første Fase af det barnlige Køns- 
liv søges paa det egne Legeme, kalder vi med et Udtryk af 
Havelock Ellis denne Fase for den autoerotiske. De Steder, 
der har Betydning for Fremkomsten af de seksuelle Lyst- 
fornemmelser, kalder vi erogene Zoner. Smaabørns Sutten 
paa Fingrene er et godt Eksempel paa en saadan autoerotisk 
Tilfredsstillelse; den første videnskabelige lagttager af Fæ- 
nomenet, Børnelægen Lindner i Budapest, har allerede rig- 
tigt erkendt dets Karakter af seksuel Tilfredsstillelse og ud- 
tømmende beskrevet dets Overgang til andre, højere For- 
mer for Kønsvirksomhed. En anden Kønstilfredsstillelse i 
denne Periode er den selvvoldte Paavirkning af Genitalier- 
ne, Onanien, der beholder saa stor Betydning for det senere 
Liv og i mange Tilfælde aldrig opgives helt. 

Ved Siden af disse og andre autoerotiske Beskæftigel- 

ser ytrer sig tidligt hos Barnet de Driftsbestanddele af det 
seksuelle Begær, der forudsætter en fremmed Person som 
Genstand. Disse Drifter optræder i modsatte Par, som aktive 
og passive. Som de vigtigste Repræsentanter for denne 
Gruppe anfører jeg Lysten til at berede Smerte (Sadisme) 
med dens passive Modstykke (Masochisme) og Lysten til at 
se og at ses, hvoraf der senere udvikler sig Videbegær og 
Trang til at stille sig til Skue som Kunstner eller Skuespil- 
ler. Andre Sider af Barnets Kønsvirksomhed falder allerede 
ind under Synspunktet Genstandsvalg, hvorved en fremmed 
Person bliver Hovedsagen, oprindelig paa Grund af sin Be- 
tydning for Barnets Selvopholdelsesdrift. Paa Kønsforskel- 
len ligger der i denne barnlige Periode ingen afgørende 
Vægt, og De kan uden at gøre det Uret tillægge ethvert Barn 
… en vis homoseksuel Udrustning. 

Barnets rige, men splittede Kønsliv, hvori hver enkel 
Drift uafhængig af de andre søger at erhverve sig Lyst, 
sammenfattes og organiseres nu i Hovedretninger, saa at 
Individets endelige Kønskarakter ved Overgangsalderens Af- 
slutning gerne er fuldt udviklet. Paa den ene Side underord- 
ner de enkelte Drifter sig Genitalzonens Overherredømme, 
hvorved hele Kønslivet træder i Forplantningens Tjeneste 
og dets Tilfredsstillelse kun beholder Betydning som en For- 
beredelse til og Begunstigelse af den egentlige Kønsakt. Paa 
den anden Side. trænger Genstandsvalget den selvoptagne 
Erotik tilbage, saa at nu alle Kønsdriftens Bestanddele sø- 
ger Tilfredsstillelse ved Hjælp af den elskede Person. 

Men ikke alle oprindelige Driftsbestanddele faar Ad- 
gang til det endelig fastlagte Kønsliv. Endnu før Overgangs- 
alderen er der under Opdragelsens Indflydelse blevet iværk- 
sat yderst energiske Fortrængninger af visse Drifter, og 

blevet ansat som Vogtere af disse Fortrængninger. Kommer 
saa Overgangsalderens Springflod af seksuel Trang, saa fin- 
der den i de nævnte sjælelige Modstande Diger, der tvinger 
den til Afløb i saakaldt normal Retning og hindrer den i at 
genoplive de fortrængte Drifter. Det er især de koprofile 
Lyster, d. v. s: de Lyster, der er knyttede til Ekskrementerne, 
der grundigt rammes af Fortrængningen, og endvidere For- 
ankringen ved de Personer, som det første Genstandsvalg 
gjaldt. 

Mine Herrer! En Sætning i den almindelige Sygdoms- 
lære siger, at enhver Udviklingsgang fører Kimene til syge- 
lige Tilbøjeligheder med sig, saa fremt den hæmmes, forsin- 
kes eller faar et ufuldstændigt Afløb. Det samme gælder for 
den saa stærkt sammensatte Kønsfunktions Udvikling. Den 
gennemgaas ikke glat af alle Individer og efterlader saa 
enten Abnormiteter eller Anlæg til senere Forstyrrelser, 
idet Driften søger tilbage til tidligere Udviklingstrin (Re- 
gression). Det kan hænde, at ikke alle Driftens Bestanddele 
underkaster sig Genitalzonens Herredømme. En saadan 
uafhængig Drift er da, hvad vi kalder en Perversitet, og kan 
sætte sit eget seksuelle Maal i Stedet for det normale. Det 
forekommer, som allerede nævnt, hyppigt, at Autoerotismen 
ikke fuldstændig overvindes, hvad der senere giver Anled- 
ning til mangfoldige Forstyrrelser. Begge Køn kan bevare 
deres Ligeberettigelse som Genstande for den erotiske Følel- 
se, hvad der ogsaa hos den voksne medfører en Tilbøjelig- 
hed til Homoseksualisme, der under visse Omstændigheder 
kan tilrive sig Eneherredømme. Hele denne Række af For- 
styrrelser svarer til de direkte Hæmninger af Kønslivet. 

Tilbøjeligheden til Neurose maa paa anden Maade afle- 
des af en Beskadigelse af Kønsudviklingen. Neuroserne for- 
holder sig til Perversiteterne som det negative til det posi- 

tive. I Neuroserne kan de samme Driftsbestanddele paavises 
som Bærere af Komplekser og Symptomer som i Perversite- 
terne, men 'de virker her fra det ubevidste; de er altsaa 
undergaaet en Fortrængning, men har til Trods herfor holdt 
sig i det ubevidste. Psykoanalysen oplyser os om, at altfor 
stærk Udvikling af disse Drifter meget tidligt kan føre til en 
delvis Forankring (Fiksering), der senere betyder et svagt 
Punkt i den samlede Kønsfunktion. Støder nu Udøvelsen 
af den normale Kønsfunktion i det voksne Liv paa Hindrin- 
ger, saa gennembrydes Udviklingsaarenes Fortrængning 
netop paa de Steder, hvor de barnlige Forankringer har fun- 
det Sted. 

Nu vil De maaske gøre den Indvending: Ja, men alt det 
er jo ikke Seksualitet, Jeg bruger Ordet i en langt bredere 
Betydning, end De er vant til at tage det. Det indrømmer 
jeg gerne. Men Spørgsmaalet er, om det ikke er Dem, der 
bruger det i altfor snæver Betydning, naar De indskrænker 
det til at omfatte Forplantningens Omraade. De ofrer der- 
ved Forstaaelsen af Perversiteterne og af Sammen- 
hængen mellem Perversiteterne, Neurosen og det nor- 
male Sjæleliv og afskærer Dem fra at erkende den sande 
Betydning af Børnenes første, let iøjnefaldende Kønsytrin- 
ger. Hvordan De end vil afgrænse Ordets Betydning, beder 
jeg Dem fastholde, at Psykoanalytikeren opfatter Ordet i 
det fulde Omfang, som man ledes til ved Betragtningen af 
Børnenes Seksualitet. 

Lad os endnu engang vende tilbage til Barnets seksuelle 
Udvikling. Vi har her adskilligt at tilføje; fordi vi mere har 
haft vor Opmærksomhed henvendt paa de legemlige end 
paa de sjælelige Ytringer af Sjælelivet. Barnets første eroti- 
ske Genstandsvalg, der er afhængigt af dets Trang til Hjælp, 
kræver vor videre Interesse. Det vender sig først og frem- 

mest mod alle Plejepersoner, der imidlertid snart træder 
tilbage for Forældrene. Børnenes Forhold til deres Forældre 
er, som direkte Iagtagelse af Barnet og senere psykoanaly- 
tisk Undersøgelse af den voksne godtgør, ingenlunde frit 
for seksuelle Bestanddele. Barnet vælger begge Forældre og 
særlig den ene Part til Genstand for sine erotiske Ønsker. 
Som oftest følger det heri Forældrenes egen Tilskyndelse: 
deres Ømhed bærer tydeligt Præget af en — ganske vist 
hæmmet — seksuel Virksomhed. Faderen foretrækker som 
Regel Døtrene, Moderen Sønnen. Barnet reagerer herpaa, 
idet det som Søn ønsker sig i Faderens, som Datter i Mode- 
rens Sted. De Følelser, der saaledes vækkes mellem For- 
ældre og Børn, og i Tilslutning hertil mellem Søskende ind- 
byrdes, er ikke blot af positiv, øm, men ogsaa af negativ, 
fjendtlig Art. Det saaledes dannede Kompleks er bestemt til 
snart at fortrænges, men vedbliver i det ubevidste at udøve 
en storslaaet og haardnakket Virkning. Vi tør udtale den 
Formodning, at det med sine Udløbere danner Kærnekom- 
plekset i enhver Neurose, og vi er forberedt.paa at træffe 
det i Virksomhed ogsaa paa andre Omraader af Sjælelivet. 
Myten om Kong Ødipus, der dræbte sin, Fader og tog sin 
Moder til Ægte, er en temmelig direkte Aabenbaring af det 
barnlige Ønske, som senere Blodskamsskranken stiller sig 
afvisende op mod. Shakespeares Hamlet-Digtning hviler 
påa samme, omend bedre skjulte Grundlag. 

Paa den Tid, da Barnet beherskes af. det endnu ikke 
fortrængte Kærnekompleks, staar en betydelig Del af dets 
intellektuelle Interesse i Kønsspørgsmaalets Tjeneste. Det 
begynder at forske efter, hvor Børnene kommer fra, og gæt- 
ter sig frem til mere; end de voksne plejer at ane. Sædvan- 
lig er det Ankomsten af et nyt Barn, der virker som en 

Trusel om Konkurrence og vækker Forskerinteressen. Un- 
der Indflydelse af de forskellige seksuelle Drifter, der er 
virksomme i Barnet selv, naar det til at opstille en Række 
»barnlige Seksualteorier", tildeler f. Eks. begge Køn det 
samme mandlige Genital, lader Børnene blive undfanget 
ved et Maaltid og fødte gennem Endetarmen og opfatter 
Kønsakten som en Art Kamp, hvor den ene Part ligger 
under. Men netop hans egen seksuelle Konstitutions Ufær- 
dighed og den Lakune i hans Kundskaber, der er givet med 
Skjultheden af den kvindelige Kønskanal, tvinger den barn- 
lige Forsker til at indstille sit Arbejde som resultatløst. 
Selve den barnlige Forskning og de Seksualteorier, den 
frembringer, bliver af bestemmende Betydning for Barnets 
Karakterudvikling og for Arten af dets senere neurotiske 
Forstyrrelser. 

Det kan ikke undgaas og er fuldstændig normalt, at Bar- 
net gør Forældrene til Genstand for sit første Kærligheds- 
valg. Men dets Drift skal ikke forankres ved disse første 
Objekter, men skal senere blot tage dem til Forbillede, og 
paa den Tid, da det afgørende Genstandsvalg skal finde 
Sted, bør den 'glide fra Forældrene over paa fremmede Per- 
soner. Barnets Frigørelse fra Forældrene bliver en uom- 
gængelig Opgave, hvis den unge Persons sociale Virksom- 
hed ikke skal;trues. Under den Tid, da Fortrængningen træf- 
fer sit Udvalg mellem de seksuelle Drifter, og senere hen, 
naar Forældrenes Indflydelse bør løsnes, efter at de saa 
længe har haft Størstedelen af Arbejdet med at opretholde 
Fortrængningerne, tilfalder der Opdragelsen store Opgaver, 
der for Tiden sikkert ikke altid løses paa forstandig og 
dadelfri Vis. 

Mine Herrer! Tro ikke, at vi med disse Betragtninger 

over Kønslivet og Børnenes sjælelige Kønsudvikling har 
fjernet os altfor langt fra Psykoanalysen og den Opgave at 
helbrede nervøse Forstyrrelser. Hvis De vil, kan De be- 
skrive den psykoanalytiske Behandling som en fortsat Op- 
dragelse med det Formaal at overvinde de skadelige Barn- 
domsrester. 


V 


Med Opdagelsen af Barnets Seksualitet og Aarsagssam- 
menhængen mellem de neurotiske Symptomer og Driftens 
forskellige Bestanddele er vi naaet til nogle uventede Formler 
om de neurotiske Sygdommes Væsen og Tendens. Vi ser, 
at Mennesker bliver syge, naar deres erotiske Trang som 
Følge af ydre Hindringer eller svigtende indre Tilpasning 
ikke er i Stand til at opnaa Tilfredsstillelse i Virkelighedens 
Verden. Vi ser, at de flygter ind i Sygdommen for ved 
dens Hjælp at finde en Erstatning. Vi indser, at de sygelige 
Symptomer indeholder et Stykke af Personens seksuelle 
Liv — eller hele hans seksuelle Liv — og finder Sygdom- 
mens Hovedtendens og Hovedfare i Patientens Fjernen sig 
fra Virkeligheden. Vi aner, at den syges Modstand mod Hel- 
bredelsen er sammensat af forskellige Motiver. Dels væg- 
rer den syge sig ved at opgive de Fortrængninger, ved hvis 
Hjælp han har hævet sig op over de oprindelige Anlæg; og 
dels vil de seksuelle Drifter ikke give Afkald paa deres Er- 
Statningstilfredsstillelse, saa længe det er usikkert, om Vir- 
keligheden har noget bedre at byde dem. 

Flugten fra den utilfredsstillende Virkelighed og ind i 
Sygdommen, der aldrig er uden umiddelbar Lystgevinst for 
den syge, gaar for sig som en Venden tilbage til tidligere 
seksuelle Trin. Denne Tilbagevenden er tilsyneladende af 
dobbelt Art, en tidsbestemt, for saa vidt som Driften griber 
tilbage til tidligere Udviklingstrin, og en formel, idet de op- 

rindelige, primitive sjælelige Udtryksmidler atter bringes til 
Anvendelse i Driftens Tjeneste. Begge Former for denne 
Tilbagevenden er imidlertid rettet mod Barndommen og 
træffer sammen i Frembringelsen af et barnligt (infantilt) 
Kønsliv. 

Jo dybere De trænger ind i de nervøse Sygdommes Op- 
staaen, jo mere vil De faa Øjnene op for Sammenhængen 
mellem Neuroserne og andre Frembringelser af det menne- 
skelige Sjæleliv, ogsaa de værdifuldeste. De vil blive min- 
det om, at vi Mennesker med vore høje Kulturkrav og un- 
der vore indre Fortrængningers Tryk almindelig finder Vir- 
keligheden utilfredsstillende og derfor underholder et Fan- 
tasiliv, hvori vi ved Frembringelsen af Ønskeopfyldelser 
søger at udligne Virkelighedens Mangler. 

Det energiske og resultatrige Menneske formaar ved AÅr- 
bejde at omsætte sine Ønsker og Fantasier til Virkelighed. 
Hvor dette paa Grund af Omverdenens Modstand og Indivi- 
dets Svaghed ikke lykkes, vender Individet sig bort fra Vir- 
keligheden og trækker sig tilbage til sin mere tilfredsstillen- 
de Fantasiverden, hvis Indhold i sygelige Tilfælde omsættes 
til Symptomer. 

Under visse gunstige Betingelser staar endnu en anden 
Vej til Virkeligheden aaben: naar en Person, der er kom- 
met i et fjendtligt Forhold til Virkeligheden, er i Besiddelse 
af den psykologisk saa gaadefulde kunstneriske Begavelse, 
kan han, i Stedet for at vende tilbage til barnlige Indstil- 
linger og for stedse lukke sig ude fra Virkeligheden, om- 
sætte sine Fantasier i Kunstværker og saaledes ad en Omvej 
genvinde Forholdet til Virkeligheden. 

Hvor et Oprør mod Virkeligheden finder Sted, og kunst- 
neriske Evner mangler eller ikke er tilstrækkelig bæredyg- 
tige, kan det næppe undgaas, at Driften følger Fantasien 

til dens Udspring og ved at genoplive Barndommens Ønsker 
ender i Neurose. Neurosen repræsenterer i vore Dage 
Klostret, hvortil alle de Personer plejede at trække sig til- 
bage, som Livet havde skuffet, eller som følte sig for svage 
til at bære Livskampen. 

Lad mig her indføje det Hovedresultat, hvortil den psy- 
koanalytiske Undersøgelse af de nervøse Forstyrrelser har 
ført os, nemlig at Neuroserne ikke har noget ejendomme- 
ligt sjæleligt Indhold, der ikke ogsaa kan findes hos den 
sunde, eller — som C. G. Jung har udtrykt det, — at de syge 
lider under de samme Komplekser som dem, vi raske kæm- 
per med. Det afhænger af Størrelsesforholdet mellem de 
kæmpende Kræfter, om Kampen skal føre til Sundhed, til 
Neurose eller til usædvanlige Præstationer paa Grundlag af 
den frigjorte Energi. 

Jeg har endnu ikke meddelt den vigtigste Erfaring, der 
bekræfter vor Antagelse af seksuelle Drivkræfter i Neuro- 
sen. Hver Gang vi psykoanalytisk behandler en Neurotiker, 
indtræder det besynderlige Fænomen, som vi kalder Over- 
føring, d. v. s. Patienten gør Lægen til Genstand for et 
Overmaal af ømme Følelser, ofte blandet med Fjendtlighed, 
der ikke er begrundede i noget virkeligt Forhold og. efter 
alle Enkeltheder at dømme maa afledes fra den syges gam- 
le, nu ubevidste Fantasiønsker. Det Stykke af Fantasilivet, 
som den syge ikke mere kan kalde tilbage i sin Erindring, 
genoplever han altsaa i sit Forhold til Lægen, og først ved 
denne overførte Genoplevelse vinder han Overbevisningen 
om de ubevidste seksuelle Rørelsers Magt. Symptomerne, 
der — for at bruge et Udtryk fra Kemien — er Nedslag af 
tidligere erotiske Oplevelser, kan kun opløses i Over førin- 
" gens forhøjede Temperatur og omsættes til andre sjælelige 
Produkter. ; 

Studiet af Overføringen kan give Dem Nøglen til For- 
staaelsen af den hypnotiske Suggestion, som vi til at be- 
gynde med betjente os af som Middel til at udforske vore 
Patienters ubevidste Forestillinger. Hypnosen viste sig den 
Gang som en Hjælp til Helbredelse, men som. en Hindring 
for den videnskabelige Erkendelse af Kendsgerningerne, 
idet den bortryddede Modstandene fra et bestemt sjæleligt 
Omraade for ved dets Grænser at taarne dem op til en 
ueverstigelig Vold. 

Tro nu ikke, at Overføringen er et Fænomen, der skabes 
af den psykoanalytiske Behandling. Overføringen indfinder 
sig spontant i alle menneskelige Forhold akkurat som i 
Forholdet mellem Læge og Patient, den er overalt Bærer 
af den egentlige Helbredelse og virker des stærkere, jo min- 
dre man aner om den. Psykoanalysen skaber den altsaa 
ikke, men afslører den blot for Bevidstheden og bemægti- 
ger sig den for at føre de sjælelige Processer til de ønskede 
Maal. 

Jeg kan imidlertid ikke forlade Spørgsmaalet om Over- 
føring uden at fremhæve, at dette Fænomen er af afgøren- 
de Betydning, ikke blot for den syges, men ogsaa for Læ- 
gens egen OQverbevisning om Rigtigheden af den psykoana- 
lytiske Opfattelse. Jeg véd, at alle mine Tilhængere først 
ved deres Erfaringer med Overføringen er blevet ført til 
deres Overbevisning om Rigtigheden af mine Paastande om 
Neurosernes Opstaaen, og begriber udmærket godt, at man 
ikke naar en saadan Sikkerhed, saa længe man ikke selv 
har udført Psykoanalyser og ikke selv har iagttaget Virk- 
ningerne af Overføringen. 

Mine Damer og Herrer! Jeg mener, at der især gives to 
forstandsmæssige Hindringer for den fulde Anerkendelse 
af den psykoanalytiske Tankegang: Først og fremmest, at 

man ikke er vant til at regne med Sjælelivets strenge og 
" undtagelsesløse Aarsagsbestemthed — og for det andet, at 
man er ukendt med de Ejendommeligheder, der adskiller 
de ubevidste sjælelige Foreteelser fra de bevidste, hvormed 
vi er fortrolige. 

En af de mest udbredte Modstande mod Psykoanalysen 
— hos syge som hos sunde — lader sig føre tilbage til den 
sidste af disse Hindringer. Man frygter at skade ved Psyko- 
analysen, man er bange for at kalde de fortrængte seksuelle 
Drifter frem i den syges Bevidsthed, som om man derved 
løb Fare for, at de højere etiske Bestræbelser skulde bukke 
under og Bevidsthedens Kulturerhvervelser gaa tabt. Man 
mærker, at den syge har saarede Steder i sit Sjæleliv, men 
man viger tilbage for at berøre dem for ikke at forhøje 
hans Lidelser. Vi kan indrømme Rigtigheden af denne Sam- 
menligning. Det er utvivlsomt det mest skaansomme ikke 
at berøre et Saar, naar man er ude af Stand til andet end 
at berede Smerte. Men Kirurgen lader sig ikke afholde fra 
at undersøge og berøre Sygdommens Tilholdssted, naar han 
har i Sinde at foretage et Indgreb, der skal sikre vedvarende 
Helbredelse. Ingen tænker mere paa at bebrejde ham Un- 
dersøgelsens og Operationens Ubehageligheder, naar blot 
den forbigaaende Forværring af Tilstanden danner Indled- 
ningen til den fuldkomne Sejr over Sygdommen. 

Paa lignende Maade ligger Forholdene ved Psykoanaly- 
sen; den kan stille de samme Krav som Kirurgien; den 
Tilvækst af Ubehag, Behandlingen skaffer den syge, er 
ulige ringere end ved et kirurgisk Indgreb og uden Betyd- 
ning i Sammenligning med den Lidelse, det gælder at fjerne, 
Og hvad angaar Frygten for, at den kulturelle Karakter 
skulde lide Skade, naar Drifterne befris fra Fortrængnin- 
gen, saa lærer vore Erfaringer os med Sikkerhed, at et 

Ønskes sjælelige og legemlige Magt, naar Fortrængningen eur 
gang er mislykket, er langt større, dersom Ønsket er ubevidst, 
end naar det er bevidst, saa det kun kan svækkes ved at indfø- 
res i Bevidstheden. Det ubevidste Ønske harman ingen Indfly- 
delse paa, det unddrager sig alle Modbestræbelser, mens det 
bevidste Ønske hæmmes af ligeledes bevidste Modtenden- 
ser. Det psykoanalytiske Arbejde stiller sig altsaa — som en 
bedre Erstatning for den mislykkede Fortrængning — i de 
højeste og værdifuldeste Kulturbestræbelsers Tjeneste. 

Hvorledes gaar det overhovedet med de ubevidste Øn- 
sker, der lægges blot af Psykoanalysen — ad hvilke Veje 
forstaar vi at uskadeliggøre dem? Der gives flere Veje. 
Hyppigst er Resultatet det, at de allerede under Arbejdet 
opsuges af de korrekte sjælelige Virksomheder, der kæm- 
per imod dem. Fortrængningen viger Pladsen for en af de 
bedste Midler støttet Fordømmelse. Det er muligt, fordi vi 
for en stor Del har at gøre med tidligere Udviklingstrin. 
Individet fortrængte i sin Tid den ubrugelige Drift, fordi 
det dengang endnu var svagt og ufuldkomment organiseret; 
i sin nuværende Styrke og Modenhed kan det maaske med 
Glans beherske de skadelige Tilibøjeligheder. 

En anden Slutning faar det psykoanalytiske Arbejde, 
naar de afdækkede ubevidste Drifter nu finder den formaals- 
tjenlige Anvendelse, de uden Forstyrrelser i Udviklingen 
forlængst vilde have fundet. Udryddelsen af de barnlige 
Ønsker er nemlig ingenlunde Udviklingens ideelle Maal. 
Neurotikeren har ved sin Fortrængning tilstoppet mange 
Kilder til sjælelig Energi, hvis Tilløb havde været af stor 
Værdi for hans Karakterudvikling og Livsvirksomhed. Vi 
kender en mere formaalstjenlig Udviklingsgang, hvorved 
de barnlige Ønskers Energi ikke spærres ude, men udnyt- 
tes, idet der sættes de enkelte Drifter et nyt, maaske ikke 

længere seksuelt Maal. Netop Kønsdriftens Bestanddele 
udmærker sig ved deres Evne til at højnes og ombytte deres 
seksuelle Maal med et fjernere, socialt værdifuldere. De 
Energier, vi paa den Maade vinder, skylder vi sandsynlig- 
vis vore højeste kulturelle Fremskridt. En tidligt indtruf- 
fet Fortrængning udelukker Højnelsen af den fortrængte 
Drift; naar Fortrængningen ophæves, er Vejen til Højnelse 
fri. 

Vi maa ikke forsømme ogsaa at betragte den tredie 
mulige Afslutning paa det psykoanalytiske Arbejde. En vis 
Andel af de fortrængte Drifter har en Ret til direkte Til- 
fredsstillelse og skal finde den i Livet. Vore Kulturkrav gør 
mange Mennesker Livet altfor vanskeligt og befordrer Flug- 
ten fra Virkeligheden og ind i Sygdommen, uden ved Over- 
maalet af seksuel Fortrængning at naa et Overskud af kul- 
turelie Værdier. Vi skulde ikke hovmode os saa stærkt, at 
vi helt forsømmer det oprindelige- dyriske i vor Natur, og 
vi bør ikke glemme, at den enkeltes Lykke er et af vor 
Kulturs Maal. De seksuelle Drifters plastiske Karakter in- 
deholder en stor Fristelse til at drive ,,Højnelsen" videre 
og videre for at opnaa stadig større og større Kulturresul- 
tater. Men lige saa lidt som det er os muligt at faa vore 
Maskiner til at omsætte mere end en vis Del af den anvend- 
te Varme til brugbar mekanisk Energi, lige saa lidt skal vi 
bestræbe os for at rykke de seksuelle Drifter fuldstændig 
løs fra deres oprindelige Maal. Det kan ikke lykkes, og 
indskrænkes Kønslivet for stærkt, fører det alle Ulemperne 
ved en Rovdrift med sig. 

Jeg véd ikke, om De maaske vil opfatte den Advarsel, 
hvormed jeg slutter, som en Anmasselse. Jeg skal nøjes med 
at fremstille min Overbevisning i indirekte Form, idet jeg 
fortæller Dem en gammel Fabel, hvis Moral jeg overla- 

der til Dem selv at uddrage, Den tyske Literatur kender en 
By Schilda, om hvis Indbyggere der fortælles allehaande 
listige Streger, Schildas Borgere, fortælles der, besad og- 
saa en Hest, med hvis Kraftpræstationer de var meget til- 
fredse, og som de kun havde det ene at udsætte paa, at 
den aad saa meget dyr Havre. De besluttede skaansomt 
at vænne den af med dens Uvane, idet de daglig formind- 
skede dens Ration med nogle Straa, indtil den — som de 
haabede — havde vænnet sig til fuldstændig Afholdenhed. 
En Tid lang gik det fortræffeligt, Hesten var saa vidt af- 
vænnet, at den kun fik et eneste Straa om Dagen, og næste 
Dag skulde den endelig arbejde helt uden Havre. Men 
næste Morgen blev det egensindige Dyr fundet død i Stal- 
den. Borgerne i Schilda kunde ikke begribe, hvad Hesten 
var død af. 

Vi er tilbøjelige til at tro, at Hesten er sultet ihjel, 
og at der uden en vis Portion Havre overhovedet ikke kan 
ventes et Arbejde af nogen som helst Hest. 

I førvidenskabelige Tider var man ikke forlegen for en 
Forklaring af Drømmen. Den gjaldt som en naadig eller 
fjendtlig Tilkendegivelse fra højere, dæmoniske eller gud- 
dommelige Magter, Med Opblomstringen af en videnska- 
belig Tænkemaade har al denne sindrige Mythologi omsat 
sig i videnskabelig Sjælelære, og nu til Dags betvivler kun 
en Brøkdel af de dannede Klasser, at Drømmen er en sjæle- 
lig Frembringelse af Drømmeren selv. 

Efter at man har forkastet den mythologiske Forklaring, 
tiltrænges i høj Grad en anden. Betingelserne for Drøm- 
mens Opstaaen, dens Forhold til det vaagne Sjæleliv, 
dens Afhængighed af de Paavirkninger, der under Søvnen 
paåatrænger sig Bevidstheden, de mange for den vaagne 
Tænkning anstødelige Ejendommeligheder ved dens Ind- 
hold, Manglen paa Overensstemmelse mellem dens Fore- 
stillingsbilleder og de Følelser, der knytter sig til dem, en- 
delig dens Flygtighed, den Maade, hvorpaa den vaagne 
Tænkning skyder den til Side, og Hukommelsen forvan- 
sker og forvisker den: — alle disse og endnu flere Proble- 
mer har i Hundreder af Aar krævet en Løsning, som det 
indtil nu har været umuligt at give. Særlig Interesse knyt- 
ter der sig her til Spørgsmaalet om Drømmens Betydning, 
der rummer en dobbelt Mening. Dels drejer Spørgsmaa- 


let sig om Drømmens Forhold til andre sjælelige Foreteel- 

ser og dens mulige Betydning for Livet som Helhed, og 
for det andet er Spørgsmaalet, om Drømmen kan tydes, om 
det enkelte Drømmeindhold har en ,,Mening", paa sam- 
me Maade som vi er vant til at tillægge andre sjælelige Ind- 
hold en Mening. 

Tre forskellige Anskuelser gør sig her gældende. Den 
ene, der ligesom er en Efterklang af den gamle Overvurde- 
ring af Drømmen, finder Udtryk hos mange Filosoffer. De 
mener, at Drømmens Grundlag er en særlig Sjælsvirksom- 
hed, som de priser som en Slags højere Bevidsthedsliv. 
Saaledes siger f. Eks. Schubert: Drømmen skyldes, at 
Aanden befris fra den ydre Naturs Vold, fra Sanselighedens 
Lænker. Andre Tænkere gaar ikke saa vidt, men fastholder, 
at Drømmene væsentlig udspringer af sjælelige Tilskyndel- 
ser og repræsenterer Ytringer af sjælelige Kræfter, der Dagen 
igennem er hindret i deres fri Udfoldelse (Drømmefanta- 
sien — Scherner, Volkelt). En vis Evne til forstærket Virk- 
somhed, i det mindste paa visse Omraader (Hukommelsen) 
tillægges Drømmen af mange Iagttagere. 

I skarp Modsætning hertil er de fleste lægevidenskabe- 
lige Forfattere af den Anskuelse, at Drømmen næppe en- 
gang kan anses for en sjælelig Foreteelse. Drømmen frem- 
kaldes efter deres Mening udelukkende af legemlige Paa- 
virkninger, der enten udefra træffer den sovende eller 
tilfældig opstaar i hans indre Organer. Det drømte har ikke 
mere Krav paa Betydning end de Tonerækker, som et i 
Musik ganske ukyndigt Menneskes Fingre fremkalder, naar 
de løber hen over Tangenterne paa et Instrument. Drømmen 
kan ligefrem karakteriseres som ,,en legemlig, i alle Til- 
fælde sygelig Foreteelse”" (Binz). Alle Drømmelivets Ejen- 
dommeligheder skyldes legemlige, usammenhængende Paa- 

virkninger af enkelte Organer og Cellegrupper i den ellers 
slumrende HJjerne. 

Uafhængig af Videnskabens Dom og uden at bekymre 
sig om Drømmens Kilder synes det brede Folk at fastholde 
den Tro, at Drømmen alligevel har en Betydning, der staar 
i Forbindelse med fremtidige Begivenheder, og som man 
er i Stand til at finde ved Hjælp af en bestemt Fortolk- 
ningsmetode, der bestaar i, at man erstatter det erindrede 
Drømmeindhold med et andet, enten Stykke for Stykke 
efter en fastslaaet Nøgle eller saadan, at Drømmen som 
Helhed opfattes som Sindbillede, 


II 


Til min store Overraskelse opdagede jeg en Dag, at ikke 
Lægernes, men den folkelige, endnu halvt overtroiske Op- 
fattelse af Drømmen kommer Sandheden nær. Jeg kom 
nemlig til en ny Indsigt i Drømmens Natur, idet jeg betjente 
mig af en Fremgangsmaade, der havde vist sig udmær- 
ket brugbar ved Behandlingen af Angsttilstande, fikse Ideer, 
Vrangforestillinger 0. lign., en Fremgangsmaade, der si- 
den under Navn af ,,Psykoanalyse"' er blevet bragt til 
Anvendelse af en hel Række Forskere. Drømmelivets 
mange Lighedspunkter med de forskelligste Tilstande 
af sjælelig Sygdom, er jo med Rette blevet bemær- 
ket af talrige Forskere. Der synes altsaa paa Forhaand 
at være Grund til at haabe paa et Resultat, naar man 
påa Drømmen anvendte en Undersøgelsesmetode, der havde 
bevist sin Brugbarhed overfor sygelige Sjælstilstande. Angst- 
og Tvangsforestillinger staar i et lignende fremmed Forhold 

til det normale Liv som Drømmen til den vaagne Bevidsthed; 
deres Udspring er lige saa ukendt for Bevidstheden som 
Drømmenes. Hvad. disse sygelige Foreteelser angaar, saa 
skyldtes det en praktisk Interesse, at man begyndte at ud- 
forske deres Oprindelse; Erfaringen viste nemlig, at en saa- 
dan Opklaring af de skjulte Tankegange, der forbandt de 
sygelige Ideer med det øvrige sjælelige Indhold, hidførte en 
Mulighed for at faa Bugt med den hidtil ubetvingelige Idé. 
Den Fremgangsmaade, jeg betjente mig af til Opklaring af 
Drømmene, stammer altsaa fra Læren om Helbredelse af 
det sygelige Sjæleliv (Psykoterapien). | 
Denne Fremgangsmaade er let at beskrive, selv om dens 
Udøvelse kræver en Del Undervisning og Øvelse. Naar man 
skal anvende den f. Eks. overfor en Patient, der lider af 
Angstforestillinger, saa opfordrer man ham til at rette sin 
Opmærksomhed mod den paagældende Idé, men ikke, som 
han saa ofte har gjort, tænke over den, men uden Undtagel- 
se gøre sig klart og meddele Lægen, hvad der falder ham 
ind i Forbindelse med den. Den Paastand, at der ikke fal- 
der ham noget ind, skyder man til Side ved energisk at for- 
sikre ham om, at en saadan fuldstændig Fraværelse af alle 
Forestillingsforbindelser er en simpel Umulighed. I Virke- 
ligheden indfinder sig ogsaa snart talrige Indfald, hvortil 
knytter sig andre, der imidlertid gerne indledes med den Be- 
mærkning, at de er meningsløse eller urigtige, ikke hører 
herhen og kun tilfældigt og uden Sammenhæng med Emnet 
er faldet ham ind. Man mærker snart, at det er denne Kritik, 
der har udelukket alle disse Indfald fra Meddelelse, ja, fra 
at blive bevidste. Kan man bevæge den paagældende til at 
give Afkald paa en saadan Kritik og spinde de Tankegange 
videre, der indfinder sig ved fortsat Opmærksomhed, saa 

faar man et sjæleligt Materiale, der tydeligt staar i Forbin- 
delse med den sygelige Idé, blotter dens Samhørighed med 
andre Ideer og lidt efter lidt gør det muligt at erstatte den 
sygelige Idé med en ny, der paa forstaaelig Maade føjer 
sig ind i den sjælelige Sammenhæng. 

Det er ikke her Stedet til udførligt at behandle de Forud- 
sætninger, hvorpaa dette Forsøg hviler, og de Slutninger, 
der lader sig aflede deraf. Det maa være nok at sige, Jat vi 
ved enhver sygelig Idé kan skaffe os tilstrækkeligt Materiale 
til at opklare og fjerne den, dersom vi netop retter vor 
Opmærksomhed paa de ikke villede Forestillingsforbindel- 
ser, der forstyrrer vor Eftertanke og ellers af Kritiken fjer- 
nes som værdiløst Affald. Øver man Metoden overfor sig 
selv, gør man vel i, for at have noget at støtte sig til, straks 
at nedskrive sine i Begyndelsen uforstaaelige Indfald. 
| Jeg vil nu vise, hvad det fører til, naar jeg anvender 
denne Undersøgelsesmetode paa Drømmen. Enhver Drøm 
. maatte egentlig i lige Grad egne sig til Eksempler; af vis- 
se Grunde vælger jeg en eller ;anden Drøm af mig selv, 
der i Erindringen forekommer mig uklar og meningsløs, 
og som har det Fortrin at være kort. Maaske vil netop en 
Drøm fra sidste Nat svare til disse Krav. Dens Indhold, 
nedskrevet umiddelbart efter at jeg vaagnede, lyder som 
følger, 

»Et Selskab, Bord eller Table d'håte …Å….. Der spises 
Spinat…. Fru E. L. sidder ved Siden af mig, vender sig 
helt til mig og lægger fortroligt sin Haand paa mit Knæ. 
Jeg fjerner afværgende Haanden. Saa siger hun: De har nu 
altid haft saa smukke Øjne —Å(.1.. Jeg ser saa utydeligt noget 
som to tegnede Øjne eller som Omridset af et Par Bril- 
BRS SCR: == 

Det er hele Drømmen, eller i alt Fald hvad jeg erindrer 
af den. Den forekommer mig dunkel og meningsløs, men 
især besynderlig. Fru E. L. er en Person, som jeg neppe 
nogensinde har staaet i venskabelig Forbindelse med og 
aldrig, saa vidt jeg véd, har ønsket at træde nærmere. Jeg 
har i lang Tid ikke set hende og tror ikke, der i de sidste 
Dage har været Tale om hende. Nogen særlig Følelsesbeto- 
ning havde Drømmen ikke. 

Ved Eftertanke bliver Drømmen mig ikke klarere. Jeg 
vil nu uden Hensigt og Kritik notere de Indfald, der frem- 
byder sig for min Selviagttagelse. Jeg bemærker snart, at 
det letteste er at opløse Drømmen i dens Bestanddele og 
notere Indfaldene til hvert af disse Brudstykker. 

Selskab, Bord eller Table d'håte. Hertil knytter sig 
straks Erindringen om en lille Oplevelse, der afsluttede 
Aftenen i Gaar. Jeg havde forladt et lille Selskab sammen ” 
med en Ven, der tilbød at tage en Vogn og køre mig 
hjem. ,,Jeg foretrækker en Vogn med Taxameter,” sagde 
han, ,,det er altid en Adspredelse; saa har man det at se 
paa." Da vi sad i Vognen, og Kusken indstillede Skiven, saa 
de første 60 Øre blev synlige, fortsatte jeg Spøgen. ,Vi 
er næppe steget ind og skylder ham allerede 60 Øre. 
Mig minder en Taxametervogn altid om Table d'håte. Den 
gør mig gerrig og egenkærlig, idet den uophørlig erindrer 
mig om min Gæld. Det forekommer mig, at den stiger for 
hurtigt, og jeg er bange for at komme til kort, paa samme 
Maade som jeg ved Table d'håte ikke kan værge mig mod 
den komiske Bekymring, at jeg faar for lidt og maa se paa 
min Fordel." I fjernere Sammenhæng hermed citerede jeg: 


»I Livet fører I os ind 
og lader skyldige os blive.” 

Et andet Indfald til Table dhåte: For nogle Uger siden 
ved et Spisebord paa et Bjergkursted i Tyrol ærgrede jeg 
mig heftigt over min Kone, der ikke forekom mig tilbage- 
holdende nok overfor nogle Naboer, som jeg absolut ikke 
vilde knytte nogen Forbindelse med. Jeg bad hende beskæf- 
tige sig mere med mig end med de fremmede, Det er jo 
ogsaa, som om jeg var kommet til kort ved table d' håte. Nu 
falder mig ogsaa Modsætningen ind mellem min Kones Op- 
førsel ved Bordet og Fru E. L.s i Drømmen — Fru E. L. 
»vendte sig helt til mig.” 

Endvidere: Jeg mærker nu, at Drømmen er en Gengi- 
velse af en lille Scene, der har fundet Sted mellem min 
Kone og mig, den Gang jeg hemmeligt bejlede til hende. 
Kærtegnet under Borddugen var Svaret paa et alvorligt 
bejlende Brev. I Drømmen er imidlertid min Kone erstattet 
med den mig fremmede E. L. 

Fru E. L. er Datter af en Mand, jeg har skyldt Penge! 
Jeg kan ikke undlade at bemærke, at der her afslører sig 
en uanet Sammenhæng mellem Brudstykkerne af Drømmen 
og mine Indfald. Følger man den Kæde af Forestillings- 
forbindelser, der udgaar fra et Brudstykke af Drømme- 
indholdet, saa føres man snart over til et andet Brudstykke. 
Mine Indfald til Drømmen etablerer Forbindelser, der ikke 
var synlige i selve Drømmen. É 

Plejer man ikke, naar en venter, at andre uden egen 
Fordel skal sørge for ham, haanligt at spørge: Tror De, de 
vil gøre det for Deres smukke Øjnes Skyld? Saa betyder 
jo Fru E. L.s Bemærkning i Drømmen: ,,De har altid haft 
saa smukke Øjne" i Virkeligheden ikke andet end: Dem 
har Folk altid rettet sig efter; De har haft alting gratis. 
Det modsatte er naturligvis sandt: Alt, hvad andre har vist 

mig af Venlighed, har jeg betalt dyrt nok. Det maa dog 
have gjort et vist Indtryk paa mig, at jeg i Gaar fik den 
Vogn gratis, hvori min Ven kørte mig hjem. 

Ganske vist, den Ven, hos hvem vi var Gæster i Gaar, 
har ofte gjort mig til sin Skyldner. For ikke længe siden 
har jeg ladet en Lejlighed til at gøre Gengæld gaa ubenyttet 
hen. Han har en eneste Foræring fra mig, en antik Skaal, 
med Øjne malet rundt om, en saakaldt Occhiale til at af- 
værge onde Øjne. Han er iøvrigt Øjenlæge. Jeg havde sam- 
me Aften spurgt ham om en Patient, som jeg havde sendt 
til ham for at faa nogle Briller bestemt. 

Som jeg ser, er nu næsten alle Brudstykker af Drømmen 
bragt ind i den ny Sammenhæng. Jeg kunde imidlertid for 
at være konsekvent spørge, hvorfor der netop spises Spinat 
i Drømmen? Fordi Spinat erindrer om en lille Scene, der 
nylig forefaldt ved vort Familiebord, da et af Børnene — 
og netop det, hvis smukke Øjne man med Rette kan rose — 
vægrede sig ved at spise Spinat. Jeg selv havde det paa 
samme Maade som Barn; Spinat var mig i lang Tid mod- 
bydelig, til min Smag senere ændrede sig og ophøjede Spi- 
nat til min Yndlingsret. At netop Spinat nævnes, frembrin- 
ger altsaa en Forbindelse mellem min egen Barndom og 
mit Barn. ,,Vær glad ved, at du har Spinat," havde Mode- 
ren sagt til den lille Kræsenpind. ,,Der er Børn, der vilde 
være henrykte for Spinat.' Jeg mindes herved om Foræl- 
dres Pligter mod deres Børn. Goethes Ord: 


»I Livet fører I os ind 
og lader skyldige os blive" 


faar i denne Sammenhæng en ny Betydning. 
Jeg gør her Holdt |for at overse de hidtil vundne Resul- 


DET UBEVIDSTE 75 


tater af Drømmeanalysen. Idet jeg fulgte de Forestillings- 
forbindelser, der knyttede sig til de enkelte, af deres Sam- 
menhæng løsrevne Brudstykker af Drømmen, naaede jeg 
til en Række af Tanker og Erindringer, hvori jeg maa er- 
kende værdifulde Ytringer af mit Sjæleliv. Dette Materiale, 
der er fundet ved en Analyse af Drømmen, staar i en in- 
derlig Forbindelse med Drømmens Indhold, dog er For- 
bindelsen af en saadan Art, at jeg aldrig havde kunnet 
slutte mig til det fundne af det blotte Drømmeindhold. 
Drømmen var affektløs, usammenhængende og uforstaa- 
elig; mens jeg udvikler Tankerne bag Drømmen, sporer 
jeg stærke og vel begrundede Følelser rejse sig i mig; 
Tankerne selv føjer sig udmærket sammen til logisk for- 
bundne Kæder, hvori visse centrale Forestillinger forekom- 
mer flere Gange. Saadanne Forestillinger, der ikke findes 
i selve Drømmen, er i vort Eksempel Modsætningerne, 
egennyttig — uegennyttig og Brudstykkerne være skyldig 
og gøre gratis. Jeg kunde trække Traadene endnu fastere 
i det Væv, Analysen afdækker, og vilde da kunne vise, at 
de løber sammen i en eneste Knude, men Hensyn ikke af | 
videnskabelig, men af privat Natur hindrer mig i at gøre 
dette Arbejde offentlig. Jeg maatte røbe for meget, der 
bedre forbliver min Hemmelighed, efter at jeg paa Vejen 
til denne Løsning har gjort mig adskilligt klart, som jeg 
nødig indrømmer overfor mig selv. Men /'hvorfor vælger 
jeg ikke hellere en anden Drøm, hvis Analyse bedre eg- 
ner sig til Meddelelse, saa jeg kan vække en stærkere 
Overbevisning om det ved Analysen fundne Materiales Be- 
tydning og Sammenhæng? Svaret lyder, fordi enhver Drøm, 
jeg vilde beskæftige mig med, vilde føre til de samme 
Ting, der vanskeligt kan meddeles, og tvinge mig til samme. 

Diskretionshensyn. Lige saa lidt vilde jeg undgaa denne 
Vanskelighed, hvis jeg valgte at analysere en andens Drøm, 
det skulde da være, at Forholdene tillod uden Skade for 
min Meddeler at lade alle Slør falde. 

Den Opfattelse, der allerede nu paatrænger sig mig, 
gaar ud paa, at Drømmen er en Art Erstatning for de følel- 
sesbetonede og betydningsfulde Tankegange, hvortil jeg 
naar efter endt Analyse. Jeg kender endnu ikke den Proces, 
der har ladet Drømmen opstaa af disse Tanker, men jeg 
indser, at det er urigtigt at fremstille den som en rent le- 
gemlig, sjæleligt betydningsløs Foreteelse, der er opstaaet 
ved enkelte Hjernegruppers isolerede Virksomhed. 

Endnu to Ting mærker jeg mig: at Drømmeindholdet 
er langt kortere end de Tanker, hvis Erstatning jeg mener 
det er, og at Analysen har afdækket en uvigtig Begivenhed 
fra den foregaaende Aften som Drømmens nærmeste Åar- 
sag. 

Jeg vil naturligvis ikke drage en saa vidtrækkende Slut- 
ning, saa længe der kun foreligger en eneste Drømmeunder- 
søgelse. Men naar Erfaringen har vist mig, at jeg ved kri- 
tikløst at forfølge Tankeforbindelserne fra en hvilken som 
he:st Drøm kan naa til en saadan Kæde af Tanker, under 
hvis Bestanddele Drømmebrudstykkerne gaar igen, og som 
indbyrdes er korrekt og forstaaeligt sammenknyttede, såa 
maa den Formodning tilbagevises, at de Sammenhænge, 
der første Gang bemærkedes, beror paa et Tilfælde. Jeg 
anser mig da for berettiget til at fæstne den nyerhvervede 
Erkendelse ved nye Navne. Drømmen, som den foreligger 
i Erindringen, stiller jeg overfor det ved Undersøgelsen 
fundne Materiale og kalder den første det aabenbare, det 
andet det skjulte Drømmeindhold, Jeg staar da foran to 

nye, ikke hidtil opstillede Spørgsmaal: 1. Hvad er det for 
en sjælelig Proces, der har forvandlet det skjulte Drømme- 
indhold til det aabenbare? 2. Hvilke Motiver har hidført en 
saadan Forvandling? Forvandlingen fra skjult til aabenbart 
Drømmeindhold kalder jeg Drømmearbejdet. Modstykket 
til dette Arbejde, der afstedkommer den modsatte Forvand- 
ling, kender 'jeg allerede som Analysearbejde. De andre 
Drømmeproblemer, Spørgsmaalene om, hvad der foraarsa- 
ger Drømmen, om hvor Drømmematerialet stammer fra og 
om Drømmens eventuelle Betydning, enten i sig selv eller 
for hele Organismen, samt om Grunden til vor Glemsomhed 
overfor Drømme — vil jeg tage op til Undersøgelse, ikke 
påa Grundlag af det aabenbare, men af det skjulte Drøm- 
meindhold. Da jeg fører de forskellige Forfatteres mod- 
sigende og urigtige Anskuelser om Drømmen tilbage til de- 
res Ukendskab til det skjulte Drømmeindhold, vil jeg her- 
efter paa det omhyggeligste bestræbe mig for at undgaa 
en Forveksling mellem den aabenbare Drøm og de skjulte 
Drømmetanker. 


IN 


De skjulte Drømmetankers Forvandling til det aaben- 
bare Drømmeindhold fortjener vor fulde Opmærksomhed 
som det første os bekendte Eksempel paa, at et sjæleligt 
Indhold omsættes fra én Udtryksmaade til en anden — 
fra en Udtryksmaade, der uden videre er os forstaaelig, 
til en anden, hvis Forstaaelse vi først med Besvær kan 
lede os frem til, skønt ogsaa den maa anerkendes som et 
Resultat af vor egen sjælelige Virksomhed. 

Med Hensyn til Forholdet mellem det aabenbare og det 
skjulte Drømmeindhold, lader Drømmene sig inddele i tre 
Klasser. Vi kan først adskille saadanne Drømme, der baade 
har en Mening og er forstaaelige og altsaa uden Anstød 
kan indordnes i vort sjælelige Liv. Af den Slags Drømme 
gives der mange; de er gerne korte og synes os i Alminde- 
lighed lidet bemærkelsesværdige, de mangler nemlig et- 
hvert fremmedartet eller forbavsende Indhold. Deres Fore- 
komst er iøvrigt et stærkt Argument mod den Lære, der la- 
der Drømmen opstaa ved enkelte Hjernecellegruppers isole- 
rede Virksomhed; de savner alle Tegn paa nedsat eller 
stykkevis sjælelig Virksomhed, og dog er vi aldrig i Tvivl 
om, at det er Drømme, og forveksler dem aldrig med vore 
vaagne Bevidsthedstilstande. 

En anden Gruppe danner de Drømme, der ganske vist 
hænger sammen og danner en klar Mening, men som væk- 
ker éns Undren, fordi vi ikke kan forstaa denne Menings 
Sammenhæng med vort øvrige Sjæleliv. Et saadant Tilfæl- 
de har vi, naar vi f. Eks. drømmer, at en kær Slægtning 
er død af Pest, mens vi ikke har nogen Grund til at be- 
frygte en saadan Hændelse: hvordan kommer jeg da påa 
en saadan Idé? 

Til den tredie Gruppe hører endelig Drømme, der mang- 
ler baade Mening og Forstaaelighed og forekommer usam- 
menhængende, forvirrede og meningsløse. Det overvejende 
Flertal af vore Drømme viser disse Egenskaber, der er 
Skyld i den Foragt, hvori Drømmen er kommet, og i Læ- 
gernes Teori om nedsat Hjernevirksomhed. Især i længere 
og mere indviklede Drømme savner man sjælden de tyde- 
ligste Tegn paa manglende Sammenhæng. 

Modsætningen mellem det aabenbare og det skjulte 

Drømmeindhold har aabenbart kun Betydning for den an- 
den og især for den tredie Gruppe af Drømme. Her fore- 
findes de Gaader, der først forsvinder, naar man erstatter 
den aabenbare Drøm med de skjulte Drømmetanker, og det 
er et Eksempel paa en saadan forvirret og uforstaaelig 
Drøm, vi har lagt til Grund for den foregaaende Undersø- 
gelse, Imod Forventning stødte vi imidlertid paa Motiver, 
der hindrede os i fuldstændig at afdække de skjulte Drøm- 
metanker, og da samme Erfaring gentager sig, hvilken 
Drøm vi saa vælger, kommer vi til den Formodning, at der 
bestaar en intim og lovmæssig Sammenhæng mellem Drøm- 
mens uforstaaelige og forvirrede Karakter og Vanskelighe- 
den ved at meddele Drømmetankerne. Inden vi gaar til at 
udforske denne Sammenhængs Natur, ser vi vor Fordel i 
at henvende vor Opmærksomhed paa de lettere forstaaelige 
Drømme af første Gruppe, hvor det aabenbare og skjulte 
Indhold falder sammen, og der altsaa ikke synes at have 
fundet noget Drømmearbejde Sted. 

Ogsaa fra et andet Synspunkt anbefaler det sig at gøre 
disse Drømme til Genstand for Undersøgelse. Børns Drøm- 
me hører nemlig til denne Gruppe, har altsaa en klar og for- 
staaelig Mening — i Parentes bemærket et nyt Bevis imod 
Læren om nedsat Hjernevirksomhed som Aarsag til Drøm- 
men —: hvorfor skulde nemlig Søvnen medføre nedsat Hjer- 
nevirksomhed hos de voksne og ikke hos Børnene? Vi kan 
imidlertid med fuld Ret hengive os til den Forventning, at en 
Opklaring af de mindre indviklede sjælelige Virksomheder 
hos Barnet vil vise sig som et nødvendigt Eorarsejde til 
Forstaaelse af de voksnes Sjæleliv. 

Jeg skal altsaa meddele nogle Eksempler paa Drømme, 
som jeg har samlet hos Børn: 

En Pige paa 19 Maaneder holdes en Dag fastende, fordi 
hun om Morgenen har kastet op og efter Barnepigens Ud- 
sagn har ødelagt sin Mave med Jordbær. Om Natten efter 
denne Sultedag hører man hende i Søvne nævne sit Navn og 
hertil føje: ,,Jordbær, Røræg, Vælling". Hun drømmer alt- 
saa, at hun spiser, og fremhæver paa sin Spiseseddel netop 
de Ting, som hun formoder i den nærmeste Tid vil blive 
hende karrigt beskaaret. 

Paa lignende Maade drømmer en 22 Maaneder gam- 
mel Dreng, der Dagen i Forvejen havde foræret sin Onkel 
en Kurv med friske Kirsebær, hvoraf han naturligvis selv 
kun havde faaet Lov at smage en Prøve. Han vaagner 
med det glade Budskab: ,,Herman spisi alle Kirsebærre- 
ret 

En, 314 aarig Pige havde været paa en Sejltur, der ikke 
havde varet hende længe nok: hun græd nemlig, da hun 
skulde stige ud. Morgenen efter fortalte hun, at hun om 
Natten havde været ude at sejle, altsaa havde fortsat den 
afbrudte Fart. 

En 5V4 aarig Dreng syntes meget utilfreds med en Fod- 
tur i Omegnen af Dachstein; han forhørte sig, hver Gang 
et nyt Bjerg kom til Syne, om det var Dachstein, og vægre- 
de sig saa ved at gaa med til Vandfaldet. Hans Opførsel 
blev forklaret som Træthed, fandt imidlertid en bedre For- 
klaring, da han næste Morgen fortalte, at han havde drømt, 
han havde besteget Dachstein. Aabenbart havde han ven- 
tet, at Bestigningen af Dachstein vilde blive Udflugtens 
Maal, og var blevet forstemt, da han ikke fik det længsels- 
fuldt ventede Bjerg at se. I Drømmen indhentede han, hvad 
Dagen havde forsømt at bringe ham. 

Ganske paa samme Maade forholdt sig en 6-aarig 

Piges Drøm, hvis Fader paa Grund af den fremskredne Tid 
… havde afbrudt en Spadseretur, før det planlagte Maal var 
naaet. Paa Tilbagevejen var hun blevet opmærksom paa en 
Vejviser, der nævnte et andet Udflugtssted, og hendes Fader 
havde lovet hende en anden Gang ogsaa at føre hende der- 
hen. Næste Morgen modtog hun Faderen med den Med- 
delelse, at hun havde drømt, Faderen havde været med hen- 
de begge de paagældende Steder. 

Det fælles i disse .Barnedrømme er iøjnefaldende. De 
opfylder alle Ønsker, der er blevet vakt om Dagen og ikke 
er blevet tilfredsstillet. De er simple og utilslørede Ønske- 
opfyldelser. 

En Ønskeopfyldelse er ogsaa følgende, ved første Øje- 
kast ikke helt forstaaelige Barnedrøm. En ikke fireaarig 
Pige blev i et Sygdomstilfælde bragt fra Landet ind til Byen 
og overnattede hos en barnløs Tante i en stor — for hende 
naturligvis altfor stor — Seng. Næste Morgen fortalte hun, 
at hun havde drømt, Sengen var altfor lille, saa hun ikke 
kunde faa Plads i den. Drømmens Karakter af Ønskedrøm 
bliver tydelig, naar man betænker, at det ,,at blive stor" 
er et hyppigt ytret Ønske hos Børn. Sengens Størrelse min- 
dede hende om hendes Lidenhed; i Drømmen rettede hun 
dette ukærkomne Forhold og blev saa stor, at endogsaa den 
store Seng var hende for lille. 

Ogsaa naar Indholdet af Ønskedrømmene er mere ind- 
viklet, ligger det altid meget nær at opfatte dem som Øn- 
skedrømme. En 8-aarig Dreng drømte, at han kørte sam- 
men med Achilleus i hans Stridsvogn, der styredes af Dio- 
medes. Dagen i Forvejen havde han fordybet sig i Læsnin- 
gen af græske Heltesagn; det er let at konstatere, at han 
har taget sig de gamle Helte til Forbillede og været ked af 


ikke at leve i deres Tid. 

Af denne lille Samling fremgaar uden videre en anden 
Omstændighed, deres Sammenhæng med det vaagne Liv. 
De Ønsker, der ytrer sig i dem, er tilovers fra om Dagen, 
gerne fra den foregaaende Dag, og har i det vaagne Liv 
været stærkt følelsesbetonede. Uvæsentligheder, eller hvad 
der forekom Barnet uvæsentligt, finder ingen Optagelse 
i Drømmen. 

Ogsaa hos Voksne kan man finde talrige Eksempler paa 
saadanne Drømme af barnlig Karakter. Saaledes besvarer 
en Mængde Personer en natlig Følelse af Tørst med den 
Drøm, at de drikker — altsaa med en Drøm, der bestræber 
sig for at bortskaffe den ubehagelige Fornemmelse og holde 
Søvnen i Gang. Hos mange Mennesker finder man saadan- 
ne Bekvemmelighedsdrømme, lige inden de vaagner, naar 
Kravet om, at de skal staa op, begynder at melde sig. De 
drømmer, at de allerede er oppe, staar ved Vaskebordet 
eller allerede befinder sig i Skolen, paa Kontoret, hvor de 
skal være til bestemt Tid. Natten før en Rejse drømmer man 
ikke sjældent, at man er naaet til Bestemmelsesstedet; før 
en Teaterforestilling eller et Selskab foregriber Drømmen 
ikke sjældent den forestaaende Fornøjelse. Ved andre Lej- 
ligheder udtrykker Drømmen Ønskeopfyldelsen en Grad 
mindre direkte; der tiltrænges endnu Etableringen af en 
Sammenhæng, en Slutning fra det ene til det andet, altsaa 
Begyndelsen til et Tydningsarbejde, for at erkende Ønske- 
opfyldelsen. Saaledes f. Eks. naar en Mand fortæller mig, 
at hans Kone har drømt, at hun har faaet sin Periode. Jeg 
maa tænke paa, at den unge Kone imødeser et Svangerskab, 
dersom Perioden udebliver. Da er Meddelelsen af Drømmen 
Tegn paa, at Svangerskabet er begyndt, og dens Mening 
er at udtrykke det Ønske: gid Svangerskabet vilde udeblive 

en Tid endnu. Under usædvanlige Forhold bliver Drømme 
af barnlig Type særlig hyppige. Lederen af en Polarekspe- 
dition fortæller f. Eks, at hans Mandskab under Overvintrin- 
gen i Isen med ensformig Kost og smalle Rationer regel- 
mæssigt drømte som Børn om store Middage, Bjerge af 
Tobak og om at være hjemme igen. 

Ikke sjældent hæver sig op af en længere, indviklet og 
forvirret Drøm et særlig klart Stykke, der indeholder en 
umiskendelig Ønskeopfyldelse, men er loddet sammen med 
andet uigennemsigtigt Stof. Forsøger man hyppigere at ana- 
lysere de voksnes tilsyneladende uigennemsigtige Drømme, 
saa erfarer man til sin Forundring, at de sjælden er saa 
enkle som Børnenes, og at der bag den ene Ønskeopfyldelse 
endnu kan skjule sig andre. 

Det var nu utvivisomt en simpel og tilfredsstillende 
Løsning, dersom vor Undersøgelse gjorde det muligt at føre 
ogsaa de voksnes meningsløse og forvirrede Drømme tilbage 
til samme Kærne som Børnenes: Opfyldelsen af et heftigt 
og utilfredsstillet Ønske fra den foregaaende Dag. Tilsyne- 
ladende er det imidlertid ganske umuligt. Drømmene er 
gerne fulde af ligegyldigt og fremmedartet Materiale, og 
af Ønskeopfyldelse bærer deres Indhold intet Spor. 

Inden vi imidlertid forlader de barnlige Drømme, der 
er utilslørede Ønskeopfyldelser, vil vi ikke forsømme at 
berøre en Hovedegenskab ved Drømmen, som man for- 
længst har bemærket, og som netop ved denne Gruppe træ- 
der klarest frem. Jeg kan erstatte enhver af disse Drømme 
med en Ønskesætning: Aa, havde Sejlturen bare varet læn- 
gere; — var jeg dog bare allerede vasket og i Tøjet; — 
havde jeg bare faaet Lov at beholde Kirsebærrene i Stedet 


for at give dem til Onkel. Men Drømmen giver mere end 
6? 

disse Ønskesætninger, Den viser Ønsket som allerede op- 
fyldt, fremstiller Opfyldelsen som virkelig og nærværende, 
og Drømmefremstillingens Stof bestaar væsentligt — om 
ikke udelukkende — af Situationer og for Størstedelen 
synlige Billeder. Ogsaa i denne Gruppe har altsaa et vist 
Drømmearbejde fundet Sted: En i Øriskemaade staaende 
Tanke erstattes med en anskuelig Fremstilling i Nutid. 


IV 


Vi vil være tilbøjelige til at antage, at en saadan Foran- 
dring til en Situation ogsaa har fundet Sted ved de forvirre- 
de Drømme, selv om vi ikke 'kan vide, om det ogsaa her 
har drejet sig om et Ønske. Det i Begyndelsen meddelte 
Drømmeeksempel giver os ganske vist paa to Steder An- 
ledning til at formode det. Det forekommer i Analysen, at 
min Kone ved Bordet beskæftiger sig med andre, hvad der 
er mig ubehageligt; Drømmen indeholder lige det modsatte, 
at den Person, der erstatter min Kone, vender sig helt til 
mig. Men til hvilket Ønske kan en ubehagelig Oplevelse 
bedre give Foranledning, end til at det modsatte skulde 
være indtruffet, saadan som Drømmen fremstiller det? I 
ganske samme Forhold staar den bitre Tanke i Analysen, 
at jeg intet har faaet gratis, til Fruens Bemærkning i Drøm- 
men: De har nu altid haft saa smukke Øjne. En Del af 
Modsætningerne mellem det aabenbare og det skjulte Drøm- 
meindhold turde altsaa kunne føres tilbage til en Ønske- 
opfyldelse. 


Mere iøjnefaldende er imidlertid en anden Side af 

Drømmearbejdet, hvorved de usammenhængende Drømme 
kommer i Stand. Jævnfører man i et hvilket som helst 
Eksempel Antallet af Drømmeforestillinger eller Omfanget 
af Nedskriften med de Drømmetanker, Undersøgelsen af- 
slører, saa kan man ikke betvivle, at Drømmearbejdet har 
tilvejebragt en storartet Sammentrængning eller Fortætning. 
Omfanget af denne Fortætning er det, der først falder i Øj- 
nene; den imponerer imidlertid endnu mere, naar man træn- 
ger længere frem i Undersøgelsen af Drømmen. Man finder 
da ikke en eneste Bestanddel af Drømmeindholdet, hvorfra 
der ikke udgaar Traade af Forestillingsforbindelser i to el- 
ler flere Retninger, ikke én Situation, der ikke er sammen- 
stykket af to eller flere Indtryk og Oplevelser. Jeg drømte 
saaledes engang om et Slags Svømmebasin, hvori de baden- 
de fo'r fra hinanden til alle Sider; paa Kanten stod en Per- 
son, der bøjede sig ned til en af de 'badende, ligesom for 
at hjælpe vedkommende op. Situationen var sammensat af 
Erindringen om en Oplevelse fra Overgangsalderen og af 
to Billeder, af hvilke jeg havde set det ene kort før Drøm- 
men. De to Billeder var Schwinds Tegning til ,,Melusine" 
af Overraskelsen i Badet (de badende, der farer fra hinan- 
den) og et Syndflodsbillede af en italiensk Mester. Den 
lille Oplevelse bestod i, at jeg overværede, hvordan Bade- 
mesteren hjalp en Dame, der havde forsinket sig til Herre- 
timen indtraf, op af Vandet. 

Situationen i det Eksempel, jeg har valgt til Undersø- 
gelse, leder mig ved Analysen til en lille Række Erindrin- 
ger, der alle har bidraget deres Del til Drømmeindholdet. 
Først er der (der var den Gang Tale om et Haandtryk un- 
der Bordet) den lille Scene fra min Friertid. Om at vende 
sig til mig var der den Gang naturligvis ikke Tale; jeg véd 

af Undersøgelsen, at denne Bestanddel er en Ønskeopfyl- 
delse ved Modsætning og hører sammen med min Kones 
Opførsel ved Table d'håte. Bag denne nylige Oplevelse 
skjuler sig imidlertid en ganske lignende og langt vigtigere 
Scene fra vor Forlovelsestid, der en hel Dag gjorde os ueni- 
ge. Den fortrolige Læggen Haanden paa Knæet hører hjem- 
me i en ganske anden Sammenhæng og til helt andre Per- 
soner, Dette Drømmeelement bliver paany Udgangspunkt 
for to særlige Erindringsrækker 0, s. v. 

Det Materiale af Drømmetanker, der skydes sammen 
til Dannelse af Drømmesituationen, maa naturligvis paa 
Forhaand være brugbart til en saadan Anvendelse. Der 
kræves hertil et eller flere fælles Punkter i de forskellige 
Sammensætningsdele. Drømmearbejdet anvender samme 
Fremgangsmaade som Francis Galton ved Fremstillingen af 
sine Familiefotografier. De forskellige Bestanddele læg- 
ges ovenpaa hinanden, saa de dækker; derved træder det 
fælles i Helhedsbilledet tydeligt frem, og de modstridende 
Enkeltheder sletter hinanden ud. Denne Fremstillingsmaade 
forklarer ogsaa delvis mange Drømmebestanddeles udfly- 
dende Taagethed. Paa Grundlag af denne Indsigt kan Drøm- 
metydningen formulere følgende Regel: Hvor en Ube- 
stemthed endnu lader sig opløse i et ,,Enten — eller", 
bør man erstatte den med et ,,0g" og tage hvert af de to 
Led, der tilsyneladende udelukker hinanden, 'til Udgangs- 
punktet for hver sin Række af Indfald. 

Hvor saadanne fælles Punkter ikke findes i Drømme- 
tankerne, dér anstrenger Drømmearbejdet sig for at frem- 
skaffe dem, for at muliggøre den fælles Fremstilling i Drøm- 
men. Den bekvemmeste Vej til at bringe to Drømmetan- 
ker, der endnu ikke har noget fælles, nærmere til hinanden, 

bestaar i at forandre det sproglige Udtryk for den ene, sam- 
tidig med at maaske ogsaa den anden undergaar en tilsva- 
rende imødekommende Ændring. Det er en lignende Proces 
som ved Rimdigtning, hvor lydlig Lighed erstatter det søgte 
Fællesskab. Et stort Stykke af Drømmearbejdet bestaar i 
at skabe saadanne hyppigt meget vittige, men ofte ogsaa 
tilsyneladende tvungne Mellemtanker, der danner Binde- 
leddet mellem Drømmens Fællesfremstilling og de i Form 
og Indhold forskellige Drømmetanker. 

Ved Drømmens Fortætningsarbejde forklares ogsaa vis- 
se Bestanddele af dens Indhold, der er ejendommelige for 
den og ikke genfindes i det vaagne Liv. Jeg tænker paa 
Dobbelt- eller Blandingspersoner og de besynderlige B/an- 
dingsskikkelser, der kan sammenlignes med den orientalske 
Folkefantasis Dyrekompositioner, blot at disse allerede i 
vor Forestilling er stivnede til faste Enheder, mens Drøm- 
mesammenstillingerne stadig skabes paany i uudtømmelig 
Mangfoldighed. 

Enhver kender fra sine egne Drømme saadanne Skik- 
kelser; deres Frembringelsesmaade er meget forskellig. 
Jeg kan sammensætte en Person, idet jeg laaner hans Træk 
fra forskellige andre Personer, eller jeg kan danne Billedet 
af en Person, men hensætte ham i en Situation, der har 
tildraget sig med en anden, eller jeg kan endelig give Per- 
sonen én Skikkelse og i Drømmen tillægge ham en andens 
Navn. I alle disse Tilfælde er der Mening i Sammentræk- 
ningen til én Person, den skal betyde et ,,0g" eller et ,,lige- 
som", en Jævnførelse mellem de oprindelige Personer i 
en eller anden Henseende, der undertiden udtrykkelig næv- 
nes i Drømmen. Som Regel afdækkes dette Fællesskab mel- 
lem de sammensmeltede Personer først ved Undersøgelsen 

og antydes i Drømmeindholdet kun ved selve Dannelsen 
af en Fællesperson. 

Den samme Mangfoldighed i Frembringelsesmaaden og 
samme Regel for Opløsningen gælder ogsaa for Drømme- 
indholdets umaadelig righoldige Blandingsfigurer, som jeg 
vel ikke behøver at anføre Eksempler paa. Deres Besynder- 
lighed forsvinder fuldstændig, naar vi beslutter os til ikke 
at sidestille dem med de Genstande, vi iagttager i det vaagne 
Liv, men husker, at de er et Resultat af Drømmefortætnin- 
gen og i rammende Forkortning fremhæver en fælles Karak- 
ter ved de kombinerede Genstande. Drømmeindholdet ud- 
siger i Grunden kun: Alle disse Ting har et eller andet fæi- 
les. Opløsningen af saadanne Blandingsprodukter fører 
ofte ad den korteste Vej til Drømmens Betydning. Saaledes 
drømte jeg engang, at jeg sad med en af mine tidligere 
Universitetslærere paa en Bænk, der befandt sig i rask Be- 
vægelse mellem en Del andre Bænke. Det var en Sammen- 
smeltning af Høresal og bevægeligt Fortov. Jeg undlader at 
forfølge Tanken videre. — En anden Gang sidder jeg i en 
Kupé og holder paa Skødet en Genstand i Form af en høj 
Hat, men af gennemsigtigt Glas. Situationen faar mig straks 
til at tænke paa Ordsproget: Med Hat i Haand kommer du 
gennem det ganske Land. Glashatten minder ad en kort 
Omvej om det Auerske Lys, og jeg er snart klar over, at jeg 
gerne vilde gøre en Opfindelse, der lod mig blive lige såa 
rig og uafhængig som min Landsmand, Dr. Auer fra Wels- 
bach, blev det paa sin Opfindelse, og at jeg saa vil begive 
mig ud paa Rejser i Stedet for at blive i Wien. I Drømmen 
rejser jeg hjem med min Opfindelse — den ganske vist end- 
nu ikke almindelig anvendte Glashat.— Ganske særlig ynder 
Drømmearbejdet at fremstille to modsatte Forestillinger ved 


DET UBEVIDSTE 89 


samme Blandingsdannelse, saaledes naar en Kvinde i Drøm- 
me ser sig bære en høj Blomsterstængel ligesom Englen 
paa Billeder af Marie Bebudelse (Uskyld — hendes eget 
Navn er Marie), men Stænglen er besat med tykke, 
hvide Blomster, der ligner Kameliablomster (Modsætningen 
til Uskyld: Kameliadame). 

En stor Del af, hvad vi har erfaret om Drømmefortæt- 
ningen, lader sig sammenfatte i Formlen: Enhver Bestand- 
del af Drømmeindholdet er flertydigt bestemt (overdeter- 
mineret) og stammer ikke fra en enkel Drømmetanke, men 
fra en hel Række, der ikke oprindelig behøver at staa hinan- 
den nær, men kan tilhøre de forskelligste Egne af Bevidst- 
heden. Drømmebestanddelene repræsenterer hele dette for- 
skelligartede Materiale. Men Undersøgelsen afdækker end- 
nu en anden Side af det sammensatte Forhold mellem Drøm- 
meindhold og Drømmetanker. Saaledes som der fra ethvert 
Drømmeelement fører Traade til flere forskellige Drømme- 
tanker, saaledes repræsenteres som Regel en Drømmetanke 
af mere end ét Drømmeelement; Forestillingstraadene løber 
ikke simpelthen jævnsides fra Drømmetanker til Drømme- 
indhold, men krydser og gennemvæver hinanden undervejs. 

Ved Siden af en Tankes Forvandling til en Situation 
(,,Dramatiseringen”) er Fortætningen den vigtigste og ejen- 
dommeligste Form for Drømmearbejdet. Et Motiv, der kun- 
de tvinge til en saadan Sammentrængning af Indholdet, har 
endnu ikke mødt os. 

V 


Ved de indviklede og forvirrede Drømme, der nu be- 
skæftiger os, kan hele Indtrykket af Ulighed mellem- Drøm- 
meindhold og Drømmetanker ikke føres tilbage til Fortæt- 
ning og Dramatisering. Der foreligger Vidnesbyrd om Til- 
stedeværelsen af en tredie Faktor, Vidnesbyrd, som det løn- 
ner sig omhyggeligt at samle. 

Først og fremmest mærker jeg, naar jeg ved Analysen 
har opnaaet Kendskab til Drømmetankerne, at det aabenba- 
re Drømmeindhold behandler helt andre Emner end det 
skjulte. Det er ganske vist kun et Skin, der ved en nærme- 
re Undersøgelse forflygtiger sig; til syvende og sidst fin- 
der jeg hele Drømmeindholdet behandlet i Drømmetankerne 
og omtrent alle Drømmetanker repræsenteret i Drømmeind- 
holdet. Noget af Forskelligheden vedbliver dog at bestaa. 
Hvad der i Drømmen bredt og tydeligt. stilles hen som det 
væsentligste Indhold, det maa efter Analysen nøjes med en 
højst underordnet Rolle blandt Drømmetankerne, og de 
Drømmetanker, der efter min Følelse at dømme har mest 
at betyde, deres Forestillingsindhold genfindes enten slet 
ikke i Drømmeindholdet eller kun repræsenteret ved en 
fjern Antydning i en eller anden uklar Region af Drømmen. 

Jeg kan beskrive denne Kendsgerning saaledes: under 
Drømmearbejdet gaar den sjælelige Intensitet fra Tanker 
og Forestillinger, der har retmæssigt Krav paa den, over paa 
andre, der efter min Mening ikke har Krav paa en saadan 
Betoning. Ingen anden Foreteelse bidrager saa meget til at 
skjule Drømmens Betydning og gøre Sammenhængen mel- 
lem Drømmeindhold og Drømmetanker ukendelig. Under 
denne Proces, som jeg vil kalde Drømmeforskydningen, 

ser jeg ogsaa den sjælelige Intensitet og Betydningsfuldhed 
omsættes til sanselig Anskuelighed. Det tydeligste i Drøm- 
men forekommer mig uden videre det vigtigste; men netop 
1 et utydeligt Drømmeelement kan jeg hyppigt erkende 
et direkte Udtryk for den allervigtigste Drømmetanke. 

Hvad jeg har kaldt Drømmeforskydning, kunde jeg og- 
saa betegne som Omvurdering af de sjælelige Værdier. Jeg 
har imidlertid ikke omtalt Forholdet udtømmende, hvis jeg 
ikke tilføjer, at dette Forskydnings- og Omvurderingsar- 
bejde i meget forskellig Grad gør sig gældende i de forskel- 
lige Drømme. Der gives Drømme, der frembringes næsten 
uden Forskydning. Det er samtidig de meningsfulde og for- 
staaelige, som f. Eks. de utilslørede Ønskedrømme. I andre 
Drømme er der ikke én Bestanddel af Drømmeindholdet, 
der har bevaret sin egen sjælelige Værdi, eller alt væsent- 
ligt i Drømmetankerne viser sig at være erstattet med Uvæ- 
sentligheder, og mellem begge disse Yderligheder lader sig 
fastslaa en fuldstændig Række af Overgange. Jo dunklere og 
jo mere forvirret en Drøm ser, des større Betydning for 
dens Dannelse tør man tillægge Forskydningen. 

Vort Undersøgelseseksempel viser i alt Fald saa megen 
Forskydning, at Indholdet synes anderledes midipunktsam- 
let end Drømmetankerne. En Scene med en Dame, der synes 
at ville gøre Kur til mig, træder i Forgrunden af Drømme- 
indholdet; Hovedvægten i Drømmetankerne hviler paa det 
Ønske engang at nyde uegennyttig Kærlighed, der ,,ingen- 
ting koster", og denne Tanke er skjult bag Talemaaden om 
skønne Øjne. 

Naar vi ved Analysen lader Drømmeforskydningen gaa 
tilbage,  erholder vi fuldkommen troværdigt udseende 
Oplysninger om to meget omstridte Drømmespørgsmaal, 

om Drømmens Åarsager og om Drømmens Sammenhæng 
med det vaagne Liv. Der gives Drømme, der umiddelbart 
røber deres Tilslutning til Dagens Oplevelser; i andre er det 
umuligt at opdage Spor af en saadan Forbindelse. Tager 
man saa Analysen til Hjælp, kan man vise, at enhver Drøm 
uden Undtagelse knytter sig til et Indtryk fra de sidste Da- 
ge —eller rimeligvis rigtigere: til et Indtryk fra den sidste 
Dag før Drømmen. Den Betydning, dette Indtryk har, kan 
være saa stor, at Beskæftigelsen med det ikke er noget 
mærkeligt, og i dette Tilfælde siger vi med Rette, at Drøm- 
men fortsætter det vaagne Livs vigtigste Interesser. Men 
sædvanlig, hvor vi finder en Forbindelse mellem et Drøm- 
meindhold og et Indtryk fra om Dagen er det saa betyd- 
ningsløst, at vi har vanskeligt ved at huske det. Selv hvor 
det er sammenhængende og forstaaeligt, synes Drømmeind- 
holdet at beskæftige sig med Bagateller, der i vaagen Til- 
stand var vor Opmærksomhed uværdige. En god Del af den 
herskende Foragt for Drømmen kan afledes af Drømmens 
Forkærlighed for Ligegyldigheder. 

Analysen sønderriver den Indbildning, hvorpaa den ned- 
sættende Dom bygger. Hvor Drømmeindholdet stiller et lige- 
gyldigt Indtryk i Forgrunden, efterviser Undersøgelsen re- 
gelmæssigt den betydningsfulde, med Rette sindsbevægende 
Oplevelse, der har brugt netop den stedfundne Oplevelse 
som Stedfortræder og indgaaet omfattende Tankeforbin- 
delser med den. Hvor Drømmeindholdet behandler betyd- 
ningsløst og uinteressant Forestillingsmateriale, afdækker 
Undersøgelsen de talrige Veje, som fører fra det tilsynela- 
dende værdiløse til det, som af den paagældende anses for 
særlig værdifuldt. Det er Resultatet af et Forskydningsarbej- 
de, naar i Stedet for et med Rette sindsbevægende Indtryk 

et ligegyldigt Stof finder Optagelse i Drømmen. Besvarer 
man Spørgsmaalet om Drømmens Aarsag og Sammenhæng 
med det vaagne Liv i Overensstemmelse med den nu vund- 
ne Indsigt, saa maa man sige: Drømmen beskæftiger sig al- 
drig med Ting, der ikke ogsaa i det vaagne Liv har Krav 
påa vor Interesse, og Bagateiler, der ikke rører os om Da- 
gen, formaar heller ikke at forfølge os ind i Søvnen. 

Hvad er Drømmeaarsagen i det Eksempel, vi har valgt 
til Analyse? Den virkelig betydningsløse Oplevelse, at en 
Ven hjalp mig til en gratis Køretur. Situationen ved Table 
d'håte i Drømmen indeholder en Hentydning til denne lige- 
gyldige Foranledning, jeg havde jo i Vognen jævnført Taxa- 
metervognen med Table d'håte. Men jeg er ogsaa i Stand 
til at angive den betydningsfulde Oplevelse, der har benyt- 
tet,den ligegyldige som Stedfortræder. Faa Dage i For- 
vejen havde jeg haft en større Pengeudgift for et Medlem 
af min Familie, jeg holder meget af. Ikke noget Under, 
hedder det i Drømmetankerne, om den paagældende er mig 
taknemlig for det, min Kærlighed er i alt Fald ikke uden 
Udgifter. At jeg for ikke lang Tid siden har gjort flere Køre- 
ture med den paagældende Slægtning, gør, at den ene Køre- 
tur med min Ven kan erindre mig om Forholdet til min Slægt- 
ning. — Det ligegyldige Indtryk, der ved saadanne Tanke- 
forbindelser bliver Aarsag til Drømmen, er underkastet en 
Betingelse, der ikke gælder'for den virkelige Drømmekilde; 
den maa være ;af ny Dato, stamme fra Drømmedagen. 

Endnu stærkere end ved Fortætningen gør sig ved For- 
skydningen det Spørgsmaal gældende: Hvad er Motivet til 
disse gaadefulde Bestræbelser? 


94 SIGM. FREUD 


VI 


Maa det hovedsagelig lægges Forskydningsarbejdet til 
Last, naar man ikke genfinder eller genkender Drømmetan- 
kerne i Drømmeindholdet, saa fører en anden, mindre skrap 
Forvandling, der foregaar med Drømmetankerne, til Af- 
dækning af en ny, men letforstaaelig Side af Drømmens År- 
bejde. De nærmeste Drømmetanker, man finder ved Analy- 
sen, er nemlig ofte paafaldende ved deres usædvanlige 
Iklædning; de synes ikke givet i de nøgterne, sproglige For- 
mer, vor Tænkning ellers betjener sig af, men er paa sind- 
billedlig Vis som i et rigt Digtersprog anskueliggjort ved 
Sammenligninger. Det er ikke vanskeligt at finde Grunden 
hertil. Drømmeindholdet bestaar overvejende af anskueli- 
ge Situationer; Drømmetankerne maa altsaa først tildan- 
nes, saa de bliver brugbare til at fremstilles i Drømmen. Man 
forestille sig den Opgave at skulle erstatte Sætningerne i 
en politisk Leder eller i en retslig Forsvarstale med en 
Serie Billeder, og man vil forstaa, hvilke Ændringer Hen- 
synet til Anskueligheden i Drømmeindholdet nødvendiggør. 

Under Drømmetankernes Materiale befinder 'sig regel- 
mæssig Erindringer om betydningsfulde Oplevelser -— ikke 
sjælden fra den tidlige Barndom — der altsaa selv er blevet 
opfattet som Situationer, i Almindelighed af synlig Art. 
Hvor det paa nogen Maade er muligt, udøver denne Bestand- 
del af Drømmetankerne en bestemmende Indflydelse paa 
Drømmeindholdets Skikkelse, idet det som et Krystallisa- 
tionspunkt tiltrækker og fordeler Drømmetankerne. Drøm- 
mesituationen er ofte ikke andet end en saadan tildannet 
og ved Tilføjelser kompliceret Gentagelse af en betydnings- 
fuld Oplevelse; tro og ublandet Reproduktion af oplevede 
Scener bringer Drømmen derimod meget sjældent. 

Drømmeindholdet bestaar imidlertid ikke udelukkende 
af Situationer, men rummer ogsaa uforenede Brokker af 
Lysbilleder, Taler og endog Brudstykker af uforandrede 
Tanker. Det vil derfor maaske være nyttigt, dersom 
vi saa kortfattet som muligt mønstrer de Fremstillingsmid- 
ler, der staar tilDrømmearbejdets Raadighed, naar det gælder 
at gengive Drømmetankerne i Overensstemmelse med 
Drømmens ejendommelige Fremstillingsmaade. 

De Drømmetanker, som vi afdækker ved Analysen, viser 
sig som et yderst indviklet sjæleligt Kompleks, hvis enkelte 
Dele staar i de mangfoldigste tankemæssige Forbindelser 
med hinanden. De danner For- og Baggrund, Betingelser, 
Sidespring, Bevisrækker og Indblandinger. Regelmæssig 
staar ved Siden af en Tankegang dens absolutte Modsæt- 
ning. Dette Stof savner ingen af de Ejendommeligheder, vi 
kender fra det vaagne Liv. Skal der nu af det altsammen 
blive en Drøm, saa underkastes hele Stoffet en Presning, der 
sammentrænger det stærkt, en indre Hensmuldring og For- 
skydning, der ligesom skaber nye Overflader, og endelig 
sker der en Udvælgelse under Indflydelse af de Bestand- 
dele, der er bedst egnede til at danne anskuelige Situationer. 
Med Hensyn til dette Materiales Oprindelse fortjener Pro- 
cessen Navn af en ,,Griben tiibage", en »Regression"'. 
De logiske Baand, der hidtil har holdt det sjælelige Mate- 
riale sammen, gaar nu i Stykker under Forvandlingsarbej- 
det, Drømmearbejdet overtager ligesom kun Drømmetan- 
kernes saglige Indhold til Bearbejdelse. Det bliver overladt 
Analysearbejdet at genfremstille den Sammenhæng, Drøm- 
mearbejdet har ødelagt. 

Drømmens Udtryksmidler maa altsaa kaldes kummer- 
lige sammenlignet med vort logiske Sprogs, dog behøver 


-” 


96 SIGM. FREUD 


Drømmen ikke at give fuldstændig Afkaid paa at gengive 
Drømmetankernes logiske Forhold; det lykkes den tvært- 
imod ofte at erstatte dem ved Ejendommeligheder i sin 
egen Form. 

Drømmen udtrykker først og fremmest den ubestridelige 
Sammenhæng mellem de forskellige Drømmetanker derved, 
at den forener Materialet til én Situation. Den gengiver 
logisk Sammenhæng som Tilnærmelse i Tid og Rum, paa 
samme Maade som Maleren, der stiller alle Digtere sam- 
men til et Billede af Parnasset — Digtere, der aldrig har 
været sammen paa Toppen af et Bjerg, men som begrebs- 
mæssigt danner en Helhed. Drømmen fortsætter denne 
Fremstililingsmaade i Enkelthederne, og naar den nærmer 
to Bestanddele til hinanden, er Grunden den, at de paa- 
gældende Drømmetanker logisk hører sammen. Her kan 
iøvrigt tilføjes, at alle Drømme fra samme Nat ved Analy- 
sen viser sig at hidrøre fra samme Tankekreds. 

Aarsagsammenhæng mellem to Tanker lades enten ude 
af Betragtning eller erstattes ved, at to Stykker af Drømmen 
sættes efter hinanden. Ofte vender Drømmen om paa Ræk- 
kefølgen, idet Følgeslutningen bringes til Udtryk før For- 
udsætningen. Den direkte Forvandling af én Ting til en an- 
den i Drømmen synes at fremstille Forholdet mellem Aar- 
sag og Virkning. 

Enten-eller udtrykker Drømmen aldrig; den optager 
begge Led som ligeberettigede i Forbindelse med hinanden. 
At et ,,enten-eller" i Genfortællingen af Drømme bør over- 
sættes ved et ,,baade - og", har jeg allerede omtalt. 

Forestillinger, der staar i Modsætning til hinanden, ud- 
udtrykkes i Drømmen gerne ved ét og samme Element. 
(Det er her værd at lægge Mærke til, at betydelige Sprog- 

forskere paastaar, at de ældste Sprog ganske almindeligt 
udtrykte Modsætninger, stærk-svag, ude-inde o. s. v., med 
ét og samme Ord.) ,,Ikke" synes ikke at eksistere for 
Drømmen. Opposition mellem to Tanker, det omvendte 
Forhold, udtrykkes paa den højst mærkelige Maade, at 
et andet Brudstykke af Drømmeindholdet forandres til sin 
Modsætning — som om det forsømte senere blev indhentet. 
En anden Maade at udtrykke Modsigelse paa skal vi senere 
lære at kende. Ogsaa den i Drømme saa hyppige Fornem- 
melse af hæmmet Bevægelse tjener til at udtrykke en Vi/lZlies- 
konflikt. 

Et eneste af de logiske Forhold egner sig fortrinligt 
til at udtrykkes ved Hjælp af Mekanik. Jeg tænker paa Lig- 
hed, Fællesskab, Overensstemmelse. Drømmearbejdet be- 
tjener sig af disse Tilfælde som Støtte for Fortætningsar- 
bejdet, idet den trækker alt, der viser en saadan Overens- 
stemmelse, sammen til en ny Enhed. 

Denne korte Række af foreløbige Bemærkninger er na- 
turligvis ikke tilstrækkelig til at udtømme alle de formelle 
Udtryksmidler, Drømmen anvender for at gengive de logi- 
ske Forhold mellem Drømmetankerne. De enkelte Drømme 
er i saa Henseende finere eller mere skødesløst udarbejde- 
"de, holder sig mere eller mindre nøje til Teksten og benyt- 
ter sig af flere eller færre af de mulige Udtryksformer. I 
sidste Tilfælde synes de dunkle, forvirrede, usammen- 
hængende. Hvor Drømmen er aabenlyst absurd og inde- 
— holder en haandgribelig Meningsløshed, er den saadan 
med Hensigt og udtrykker ved sin tilsyneladende Ringeagt 
for alle logiske Krav en Del af Drømmetankernes Ind- 
hold. Absurditet i Drømmen betyder Modsigelse, Spot og 
Haan i Drømmetankerne. Da denne Indsigt betyder den 

stærkeste Indvending af alle mod den Opfattelse, at Drøm- 
men skyldes en splittet og kritikløs Bevidsthedsvirksomhed, 
vil jeg understrege den ved et Eksempel. 

»En af mine Bekendte, Hr. M., er af ingen ringere end 
Goethe blevet angrebet i en Afhandling — som vi alle me- 
ner: med uberettiget Voldsomhed. — Hr. M. er naturligvis 
tilintetgjort over dette Angreb. Han beklager sig heftigt der- 
over ved et Middagsselskab; hans Beundring for Goethe har 
imidlertid ikke lidt ved denne personlige Erfaring. leg søger 
nu at opklare Tidsforholdene en Smule — de forekommer mig 
usandsynlige. Goethe er død 1832. Da hans Angreb paa 
Hr. M. naturligvis maa have fundet Sted tidligere, saa var 
Hr. M. den Gang ganske ung. Det forekommer mig sand- 
synligt, at han dengang var 18 Aar. Jeg er imidlertid ikke 
sikker paa, hvilket Aarstal vi nu skriver, og derved synker 
hele Beregningen ned i Mørke. Angrebet findes iøvrigt i 
Goethes bekendte Afhandling ,,Natur" 

Det meningsløse i denne Drøm træder endnu grellere 
frem, naar jeg meddeler, at Hr. M. er en ung Forretnings- 
mand, der ikke har nogen poetiske eller literære Interesser. 
Hvis jeg imidlertid begynder at analysere Drømmen, vil 
det vel lykkes mig at vise, hvor megen Metode der stikker 
i denne Galskab. Drømmen henter sit Stof fra tre Kilder: 


1. Hr. M., som jeg lærte at kende ved et Middagsselskab, 
bad mig en Dag undersøge hans ældre Broder, der vi- 
ste Tegn paa forstyrret sjælelig Virksomhed. Under 


Samtalen med den syge hændte der det pinlige, at han | 


uden nogen Foranledning pludselig stillede Broderen 
blot ved en Hentydning til hans Ungdomsgalskaber. Jeg 
havde spurgt den syge om hans Fødselsaar (Dødsaar i 

Drømmen) og foranlediget ham til forskellige Bereg- 
ninger, hvorved hans Hukommelsessvækkelse skulde 
konstateres. 


.. Et medicinsk Tidsskrift, der ogsaa prangede med mit 
Navn paa Titelbladet, havde bragt en ligefrem tilintet- 
gørende Kritik af en ung Mand over en Bog af min Ven 
F. i Berlin. Jeg krævede Redaktøren til Regnskab der- 
for, hvorpaa han udtrykte sin Beklagelse, men uden at 
stille en Rettelse i Udsigt. Jeg afbrød saa Forbindelsen 
med Bladet og betonede i mit Afskedsbrev den Forvent- 
ning, at vort personlige Forhold ikke maatte komme til 
at lide under denne Begivenhed. Dette er den egent- 
lige Kilde til Drømmen. Den afvisende Maade, hvorpaa 
min Vens Skrift var blevet modtaget, havde gjort et 
dybt Indtryk paa mig. Bogen indeholdt en efter min 
Mening fundamental biologisk Opdagelse, der først nu 
— mange Aar efter — begynder at finde Tilslutning 
hos hans Fagfæller. 


.. En af mine Patienter havde kort i Forvejen fortalt mig 
sin Broders Sygehistorie — med Udbruddet: ,,Natur, Na- 
tur!" var han faldet i en Tilstand af Raseri. Lægerne hav- 
de ment, Udraabet stammede fra Læsningen af den nævn- 
te smukke Afhandling af Goethe, og tydede den som Ud- 
slag af hans Overanstrengelse ved Studielæsning. Jeg 
havde ytret, at det forekom mig sandsynligere, at Udraa- 
bet ,,Natur" skulde tages i den seksuelle Betydning, 
som hos os ogsaa de mindre dannede kender. At den 
ulykkelige senere lemlæstede sig paa Genitalierne, sy- 
nes i alt Fald ikke at give mig Uret. Den syge var 18 


Aar gammel, da Anfaldet indtraf. 
7" 


100 SIGM. FREUD 


. 

I Drømmeindholdet skjuler sig bag Jjeget først og frem- 
mest min af Kritiken saa ilde behandlede Ven. ,,Jeg søger at 
opklare Tidsforholdene en Smule,”" Min Vens Bog beskæf- 
tiger sig nemlig med Livets Tidsforhold og fører bl. a. ogsaa 
Goethes Levealder tilbage til et Mangefold af et for Livs- 
læren vigtigt Antal af Dage. Dette Jeg sidestilles imid- 
lertid med en aandssvag. (,,Jeg er ikke sikker paa, hvilket 
Aarstal vi nu skriver.”) Drømmen fremstiller altsaa min 
Ven som aandssvag og svælger samtidig i Meningsløs- 
hed. Drømmetankerne lyder imidlertid ironisk: ,,Natur- 
ligvis, han er forrykt og en Nar, og I er Genier, der forstaar 
det bedre. Mon det ikke skulde være det omvendte, der er 
Tilfældet?” — Dette omvendte er nu rigeligt repræsenteret 
i Drømmeindholdet, idet Goethe har angrebet den unge 
Mand, hvad der er meningsløst, mens let et ungt Menneske, 
hvad Dag det skal være, kan finde paa at angribe Goethe. 

Jeg vover at paastaa, at ingen Drøm er inspireret af 
andre end egoistiske Motiver. — Jeget i Drømmen staar virke- 
lig ikke blot i Stedet for min Ven, men er ogsaa mig selv. 
Jeg sidestiller mig med ham, fordi hans Opdagelses Skæb- 
ne forekommer mig forbilledlig for den Maade, mine egne 
Fund vil blive modtaget paa. Naar jeg træder frem med min 
Teori, der fremhæver det seksuelles Betydning for Frem- 
komsten af sjælelige Forstyrrelser (se Hentydningen til 
den 18-aarige syges Raab: ,,Natur, Natur" ), vil jeg genfinde 
den samme Kritik og møder den allerede nu med den sam- 
me Spot. 

Forfølger jeg Drømmetankerne videre, finder jeg be- 
standig Haan og Spot som det, der svarer til Modsigelserne 
i Drømmen. Fundet af en revnet Faarehovedskal paa Lidoen 
i Venedig har som bekendt givet Goethe Ideen til den saa- 

kaldte Hvirvelteori om .Hovedskallens Knogler. — Min 
Ven roser sig af som Student at have fremkaldt en Storm 
med det Formaal at faa fjernet en gammel Professor, der 
engang havde indlagt sig Fortjenester — bl. a. ogsaa af 
denne Gren af den sammenlignende Anatomi — men nu af 
Alderdomssvagsind var blevet ude af Stand til at undervise. 
Den af ham rejste Agitation afhjalp altsaa den Mislighed, 
at der ved de tyske Universiteter ikke er trukket en A/ders- 
grænse. — Alder er nemlig ingen Garanti mod Daarskab. 
— I det herværende Hospital havde jeg den Ære Aar igen- 
nem at tjene under en Chef, der forlængst var fossi/ og i 
Aartier vistnok notorisk havde været aandssvag, men imid- 
lertid fik Lov til at vedblive med Bestyrelsen af sit ansvarsful- 
de Embede. En Karakteristik i Retning af Fundet paa Lidoen 
ligger her snublende nær. — Om denne lavede yngre Kolle- 
ger paa Hospitalet engang en Omskrivning af en dengang 
yndet Vise: Det har ingen Goethe skrevet, det har ingen 
Schiller digtet….…... 


VII 

"Vi er endnu ikke kommet til Ende med vor Omtale af 
Drømmearbejdet. Vi ser os nødsaget til, foruden Fortæt- 
ning, Forskydning og Anskueliggørelse, ogsaa at tilskri- 
ve det en anden Virksomhed, der ganske vist ikke afsætter 
Spor i alle Drømme. Jeg vil ikke behandle denne Del af 
Drømmearbejdet udførligt, men nøjes med at anføre, at 
man lettest skaffer sig en Forestilling om Sagen, hvis man 
beslutter sig til den — sandsynligvis urigtige — Antagelse, 
at det her drejer sig om en Virksomhed, der først gør sig 


DE ESS 


102 SIGM. FREUD 


gældende overfor det allerede udformede Drømmeindhold. 
Dens Funktion bestaar i at ordne Drømmens Bestanddele, 
saa de føjer sig sammen til en Art Drømmekomposition. 
Drømmen faar paa den Maade en Facade, der ganske vist 
ikke overalt dækker dens Indhold; den erfarer herved en 
første, foreløbig Tydning, der understøttes af Indskud og 
lette Ændringer. Ganske vist bliver denne Bearbejdelse af 
Drømmeindholdet kun mulig ved, at den lader fem være lige, 
den yder heller ikke mere end en eklatant Misforstaaelse 
af Drømmetankerne, og naar vi begynder at analysere Drøm- 
men, maa vi først og fremmest frigøre os for dette Tyd- 
ningsforsøg. 

Ved denne Side af Drømmearbejdet er Motiveringen 
ganske særlig tydelig. Det er Hensynet til Forstaaelighed, 
der foranlediger til denne sidste Bearbejdelse af Drømmen. 
Den opfører sig overfor Drømmen som vor normale sjæle- 
lige Virksomhed overhovedet overfor et hvilket som helst 
lagttagelsesmateriale. Den griber det under Indflydelse af 
visse Forventninger, ordner det allerede under Iagttagelsen 
i den Hensigt at gøre det forstaaeligt, løber derved Fare for 
at forfalske det og forfalder virkelig ofte, hvor Iagttagelser- 
ne ikke lader sig bringe ind under kendte Synspunkter, til 
de besynderligste Misforstaaelser. Det er en bekendt Sag, 
at vi ikke er i Stand til at høre en Række ubekendte Ord 
eller at se en Række fremmede Tegn uden til at begynde 
med at forfalske dem i den Hensigt at gøre dem forstaaelige. 

Drømme, der har undergaaet en saadan Bearbejdelse 
ved en med det vaagne Bevidsthedsliv fuldstændig ensartet 
Virksomhed, kan man kalde godt komponerede. Ved andre 
Drømme har denne Virksomhed fuldstændig svigtet; der er 
ikke engang gjort Forsøg paa at frembringe Orden og Me- 

ning, og idet vi, naar vi vaagner, føler os identiske med den 
sidste Side af Drømmearbejdet, fælder vi den Dom: Drøm- 
men er ganske forvirret. Men for Analyse har den Drøm, 
der ligner en uordentlig Dynge af Brudstykker, samme 
Værdi som den, der er forsynet med en smukt glattet Over- 
flade. Vi sparer os i første Tilfælde nærmest den Ulejlighed 
atter at ødelægge Bearbejdelsen af Drømmeindholdet. 

Man vilde imidlertid tage fejl, dersom man i disse Drøm- 
mefagcader ikke vilde se andet end saadanne egentlig mis- 
forstaaede og temmelig vilkaarlige Bearbejdelser af Drøm- 
meindholdet, foretaget af en bevidst Instans i vor Bevidst- 
hed. Ved Fremstillingen af Drømmefagaden anvendes ikke 
sjældent Ønskefantasier, der har deres Forbilleder i Drøm- 
metankerne, og som er af samme Årt som de ,,Dagdrømme", 
vi kender fra det vaagne Liv. De Ønskefantasier, som Analy- 
sen afdækker i de natlige Drømme, viser sig ofte at være 
Gentagelser og Bearbejdelser af barnlige Oplevelser; Drøm- 
mefagaden viser os i mange Drømme umiddelbart den ved 
Sammenblanding med andet Materiale forvanskede Drøm- 
mekerne. | 

"Andre end de her omtalte fire Virksomheder kan ikke 
opdages ved Drømmen. Holder vi fast ved den Begrebsbe- 
stemmelse, at ,,Drømmearbejdet" betegner Drømmetanker- 
nes Forvandling til Drømmeindhold, saa maa vi sige: Drøm- 
mearbejdet er ikke skabende, det udvikler ingen for det ejen- 
dommelig Fantasi, det fælder ingen Domme, det gør over- 
hovedet ikke andet end at fortsætte Materialet, førskyde det, 
anskueliggøre det og undertiden omarbejde det i Retning 
af Forstaaelighed, idet det giver en foreløbig »Tydning" af 


Drømmetankerne. 
Man finder ganske vist adskilligt i Drømmeindholdet, 

som man kan være fristet til at opfatte som Resultatet af 
en anden højere intellektuel Virksomhed, men Analysen 
efterviser hver Gang med fuld Klarhed, at disse intellektuel!- 
le Operationer allerede har fundet Sted i Drømmetankerne, 
og at de blot er blevet optaget i Drømmeindholdet. En logisk 
Slutning i Drømmen er ikke andet end Gentagelsen af en 
logisk Slutning i Drømmetankerne; den faar ikke noget 
anstødeligt Præg, dersom den uden Forandring gaar over 
i Drømmen, den bliver meningsløs, dersom den af Drøm- 
mearbejdet f. Eks. forskydes over paa andet Stof. Et 
Regnestykke i Drømmeindholdet betyder ikke andet, end 
at der mellem Drømmetankerne findes en Beregning, 
mens den oprindelige Beregning altid er rigtig, kan Drøm 
meregningen, ved Fortætning af Faktorerne og For- 
skydning af Operationsmaaden, føre til de mest forrykte 
Resultater. Ikke engang de Udtalelser, der findes i Drøm- 
meindholdet, er nyopfundne; de viser sig at være stykket 
sammen af Ytringer — udtalte, læste eller hørte — der for- 
nyes i Drømmetankerne, og hvis Ordlyd paa det nøjeste 
kopieres i Drømmen, mens deres Foranledning ganske sky- 
des til Side, og deres Mening undergaar de voldsomste Æn- 
dringer, 

Det er maaske ikke overflødigt at understøtte de sidste 
Paastande med Eksempler. 


1. En harmløs, godt komponeret Drøm af en af mine kvin- 
delige Patienter. 

Hun gaar paa Markedet med sin Kokkepige, der 
bærer en Kurv. Slagteren siger til hende, efter at hun- 
har forlangt et eller andet: Det kan ikke faas 
mere, og vil give hende noget andet med den Bemærk- 

ning: Det er ogsaa godt. Hun afviser det og gaar til 
Grønthandlersken. Hun vil sælge hende en ejendomme- 
lig Gemyse, der er bundet sammen i Bundter og sort af 
Farve. Hun siger:Detdérkenderjeg ikke til, 
det tager jeg ikke. 

Vendingen: Det kan ikke faas mere — stammer fra 
Behandlingen. Jeg selv havde et Par Dage i Forvejen 
ordret erklæret overfor: hende, at de ældste Barndoms- 
erindringer ikke mere kan faas i sig selv, men erstattes 
af Drømme- og Følelsesforskydninger. Jeg er altsaa 
Slagteren. 

Den anden Ytring: Det kender jeg ikke — forekom i 
en helt anden Sammenhæng. Dagen i Forvejen havde 
hun selv bebrejdende raabt til sin Kokkepige, der iøvrigt 
ogsaa optræder i Drømmen: Opfør Dem anstændigt, det 
dér kender jeg ikke til, d. v. s. en saadan Opførsel er 
jeg ikke vant til og lader ikke passere. Den harmløse- 
ste Del af denne Ytring naaede ved en Forskydning ind 
i Drømmeindholdet; i Drømmetankerne var kun den 
første Del af Ytringen af Vigtighed; her har nemlig 
Drømmearbejdet indtil fuldkommen Ukendelighed — og 
til fuldkommen Harmløshed — ændret en Fantasisitua- 
tion, hvori jeg bærer mig uanstændigt ad mod den paa- 
gældende Dame. Denne i Fantasien oplevede Scene er 
imidlertid kun et nyt Oplag af en virkelig oplevet. 


.. En tilsyneladende ganske betydningsløs Drøm, hvori der 
forekommer Tal. Hun vil betale et eller andet; hendes 
Datter tager 3 Kr. 65 Øre af hendes Punge, hvorpaa 
hun siger: Hvad er det, du gør? Det koster jo kun 2 1 


Øre. 

Den Drømmende var en udenbys Dame, der havde 
anbragt sit Barn i en Opdragelsesanstalt i Wien, og som 
kunde fortsætte Behandlingen hos mig, saa længe hen- 
des Datter blev i Wien. Dagen før Drømmen havde In- 
stitutbestyrerinden lagt hende nær at overlade hende 
Barnet for endnu et Aar. I saa Fald havde hun ogsaa 
forlænget Behandlingen et Aar. Tallene i Drømmen faar 
Betydning, naar man husker, at Tid er Penge. Time is 
money. Et Aar er — 365 Dage, udtrykt i Ører 365 Ører 
eller 3 Kr. 65 Øre. De 21 Øre svarer til de tre Uger, der 
endnu var tilbage, til Skolen, og dermed Kuren, sluttede. 
Det var aabenbart Pengehensyn, der havde bevæget Da- 
men til at afslaa Bestyrerindens Forslag, og som er an- 
svarlige for de smaa Pengebeløb i Drømmen. 


3. En ung, men allerede i flere Aar gift Dame faar at vide, 
at en næsten jævnaldrende Veninde, Frk. Elise L., har 
forlovet sig. Denne Foranl!ledning afstedkommer føl- 
gende Drøm: Hun sidder med sin Mand i Teatret, den 
ene Side af Parkettet er ganske ubesat. Hendes Mand 
fortæller hende, at Elise L. og hendes Forlovede ogsad 
havde tænkt at gaa i Teatret, men kun havde kunnet faa 
daarlige Pladser,tre for1Kr.50Øre, og dem kunde 
de jo ikke tage. Hun mente, det havde heller ikke været 
en Ulykke. 

Her vil vi rette vor Opmærksomhed paa Tallenes Af- 
stamning fra Drømmetankerne og de Forvandlinger, de 
er undergaaet. Hvorfra stammer de 1 Kr. 50 Øre? Fra 
en ligegyldig Foraniedning fra den forrige Dag. Hendes 
Svigerinde havde af sin Mand faaet 150 Kr. foræret 08 
havde skyndt sig at blive dem kvit ved at købe et Smykke. 

Vi mærker os, at 150 Kr. er hundrede Gange saa meget 
som 1 Kr. 50 Øre. For det tre, der staar ved Teaterbil- 
letterne, findes kun ét Tilknytningspunkt: at Elise L. 
netop er tre Maaneder yngre end den drømmende. Situa- 
tionen i Drømmen er en Gengivelse af en lille Situation, 
som hun ofte er blevet drillet af sin Mand med. Hun 
havde engang skyndt sig at forudbestille Billetter til en 
Teaterforestilling, og da hun saa kom i Teatret, var hele 
den ene Side af Parkettet næsten ubesat. Hun havde 
altsaa ikke behøvet at skynde sig saa meget. — Lad os 
endelig heller ikke overse det selvmodsigende i Drøm- 
men, at to Personer skal tage tre Billetter til Teatret! 

Nu Drømmetankerne: Det var dog meningsløst at 
gifte sig saa tidligt; jeg havde ikke behøvet at skynde 
mig saa meget. Jeg ser af Elise L.s Eksempel, at jeg 
ogsaa nok havde faaet en Mand, og sikkert en hundrede 
Gange saa god (Mand, Skat), hvis jeg blot havde ventet. 
Tre saadanne Mænd havde jeg kunnet købe mig for Pen- 
gene (Medgiften) ! 


| VIII 

Efter at vi i den foregaaende Fremstilling har lært Drøm- 
mearbejdet at kende, er vi maaske tilbøjelige til at erklære 
det for en ganske speciel sjælelig Virksomhed, hvis Lige 
ellers, saa vidt vi véd, ikke forefindes. Den Fremnedfølelse, 
hvormed vi før stod overfor Drømmen, er nu gaaet over 
paa Drømmearbejdet. I Virkeligheden er Drømmearbejdet 
kun den først opdagede af en lang Række af sjælelige Pro- 
cesser, hvori de hysteriske Symptomer, Angst-, Tvangs- og 

Vrangforestillinger har deres Oprindelse. Fortætning, og 
især Forskydning, er de aldrig manglende Kendetegn og- 
saa paa disse andre Processer. Arbejdet paa Anskueliggørel- 
sen er derimod noget for Drømmen ejendoinmeligt. Naar 
denne Oplysning sætter Drømmen i Række med de Bevidst- 
hedstilstande, der affødes af det syge Sjæleliv, saa er det 
kun saa meget vigtigere at erfare de væsentligste Betingel- 
ser for saadanne Processer som Drømmedannelse. Vi vil 
sandsynligvis blive forundrede over at høre, at hverken 
Søvn eller Sygdom hører til de uomgængelige Betingelser. 
Et stort Antal Hændelser i det sunde Menneskes daglige 
Liv, at man glemmer, forsnakker sig, griber fejl og en vis 
Slags Misforstaaelser, skylder en lignende sjælelig Meka- 
nisme som Drømmen deres Opstaaen. 

Spørgsmaalets Kerne ligger i Forskydningen, langt den 
mest paafaldende af Drømmearbejdets Virksomheder. Den 
væsentligste Betingelse for Forskydningen lærer man at 
kende ved en indgaaende rent psykologisk Fordybelse i 
Emnet; den har Karakter af en Motivering. Man kommer 
den paa Sporet, naar man tager Erfaringer under Overvejel- 
se, som man ved Analysen af Drømme ikke kan undgaa at 
gøre. Jeg har under Analysen af Drømmeeksemplet S. 71 
maattet bryde af i Meddelelsen af Drømmetankerne, fordi 
der, som jeg tilstod, imellem dem fandtes nogle, som jeg 
gerne holder hemmelig for fremmede og ikke kan medde- 
le uden at forsynde mig mod vigtige Hensyn. Jeg tilføjede, 
at det var tii ingen Nytte at vælge en anden Drøm; ved en- 
hver anden dunkel og forvirret Drøm vilde jeg støde påa 
Drømmetanker, der fordrer Hemmeligholdelse. Men fort- 
sætter jeg Analysen for mig selv, uden Hensyn til andre, 
til hvem en saa personlig Oplevelse som min Drøm jo slet 

ikke har Adresse, saa naar jeg endelig til Tanker, som over- 
rasker mig, som jeg ikke kendte til hos mig selv, og som 
ikke blot er mig fremmedartede, men ogsaa pinlige, hvorfor 
jeg føler Lyst til energisk at bestride dem, mens de Tanke- 
gange, der gaar gennem Analysen, ubønhørligt tvinger mig 
til at anerkende dem. Jeg kan ikke forklare denne alminde- 
lige Kendsgerning paa nogen som helst anden Maade end 
ved at antage, at disse Tanker virkelig findes i mit Sjæleliv 
og er i Besiddelse af en vis Intensitet eller Energi, men har 
befundet sig i en særlig psykologisk Stilling, i Kraft af hvil- 
ken de ikke kunde blive mig bevidste. Jeg kalder den særlige 
Tilstand Fortrængning. Jeg kan ikke undgaa at sætte Drøm- 
meindholdets Dunkelhed og Fortrængningstilstanden i Aar- 
sagsforbindelse med hinanden-og slutte, at Drømmen bliver 
dunkel, for at den ikke skal røbe de banlyste Drømmetan- 
ker. Jeg kommer hermed til Begrebet Drømmeforvansk- 
ning, 'der er et Værk af Drømmearbejdet og tjener den Hen- 
sigt at skjule og ukendeliggøre. 

Jeg vil gøre Prøve paa det til Analyse udvalgte Drøm- 
meeksempel og spørge mig selv, hvad det da er for en Tan- 
ke, der i denne Drøm har gjort sig ukendelig, mens den 
umaskeret vilde have vakt min skarpeste Modsigelse. Jeg 
husker, at den gratis Køretur mindede mig om de nylige 
kostbare Køreture med et Medlem af min Familie, og at 
Drømmens Tydning viste sig at være: Jeg vilde gerne en- 
gang lære en Kærlighed at kende, der ikke koster mig noget, 
endelig, at jeg kort før Drømmen havde haft en større Ud- 
gift i netop dette Familiemedlems Interesse, I denne Sam- 
menhæng kan jeg ikke værge mig mod den Tanke, at jeg har 
været ked af denne Udgift. Først naar jeg anerkender, at 
denne Følelse eksisterer, faar det en Mening, at jeg i Drøm- 

men ønsker mig en Kærlighed, der ingen Udgifter volder 
mig. Og dog kan jeg ærligt sige, at jeg ikke et Øjeblik har 
vaklet, da jeg tog den Beslutning at bruge den paagældende 
Sum. Beklagelsen derover, Modstrømmen, er ikke blevet 
mig bevidst. Af hvilken Grund ikke, det er ganske vist et 
andet Spørgsmaal, der fører langt bort, og hvis Besvarelse 
hører hjemme i en anden Sammenhæng. 

Naar jeg ikke undersøger en af mine egne Drømme, 
men en fremmed, bliver Resultatet det samme, blot er Moti- 
verne, der overbeviser os om dets Rigtighed, andre. Er det 
et sundt Menneskes Drøm, saa har jeg ikke andet Middel 
til at tvinge ham til at anerkende de fortrængte Ideer, end 
Drømmetankernes Sammenhæng, som han kan vægre sig 
ved at ånerkende. Men drejer det sig om en nervøst 
lidende, f. Eks. en Hysteriker, saa bliver Antagelsen 
af den fortrængte Tanke for ham tvingende ved dens 
Sammenhæng med hans Sygdomssymptomer og ved 
den Bedring, han erfarer, naar han udbytter Sympto- 
mer mod fortrængte Ideer, Den Patient f. Eks., hvor- 
fra den sidste Drøm med de tre Billetter for 1 Kr. 50 
stammer, maa Analysen antage ringeagter sin Mand, at hun 
beklager at have giftet sig med ham og gerne vilde bytte 
ham med en anden. Hun paastaar ganske vist, at hun elsker 
sin Mand, at hendes Følelsesliv ikke kender noget til denne 
Ringeagt (en hundrede Gange bedre!), men alle hendes 
Symptomer fører til samme Resultat som denne Drøm, og 
efter at de fortrængte Erindringer fra en vis Tid, da hun 
ogsaa bevidst ikke elskede sin Mand, atter var blevet væk- 
ket hos hende, opløstes hendes Symptomer, og hendes Mod- 
stand mod Tydningen af Drømmen forsvandt. 

IX 


Efter at vi har bestemt Begrebet Fortrængning og har sat 
Drømmeforvanskningen i Forbindelse med fortrængt sjæle- 
ligt Materiale, kan vi i al Almindelighed formulere det Ho- 
vedresultat, hvortil Analysen af Drømmene fører. Om de 
klare og meningsfulde Drømme har vi erfaret, at de er util- 
slørede Ønskeopfyldelser, d. v. s., at Drømmesituationen i 
dem fremstiller et Ønske som opfyldt, der i Forvejen var 
Bevidstheden bekendt og forekom at have berettiget Krav 
paa Interesse, men som ikke var gaaet i Opfyldelse i det 
vaagne Liv. Om de dunkle og forvirrede Drømme lærer nu 
Analysen noget ganske lignende: Drømmesituationen frem- 
stiller atter et Ønske som opfyldt, men Fremstillingen er 
ukendelig og opklares først ved Analysen, og Ønsket selv 
er enten fortrængt og fremmed for Bevidstheden eller hæn- 
ger inderligt sammen med og bæres af fortrængte Forestil- 
linger. Formlen for disse Drømme lyder altsaa: De er for- 
mummede Opfyldelser af fortrængte Ønsker. Det er her 
interessant at bemærke, at Folketroen beholder Ret, naar 
den absolut vil have, at Drømmen skal forkynde Fremtiden. 
I Virkeligheden er den Fremtid, Drømmen viser os, ikke 
den, der virkelig skal indtræffe, men den, vi ønsker skulde 
indtræffe. Folketroen bærer sig her ad som den ogsaa ellers 
er vant til: den tror, hvad den ønsker. 

Efter deres Forhold til Ønskeopfyldelsen deler Drømme- 
ne sig i tre Grupper. Først de, der utilsløret fremstiller et 
ufortrængt Ønske; det er Drømmene af barnlig Type, der 
hos den voksne bliver stadig sjældnere og sjældnere. For 
det andet Drømme, der maskeret udtrykker et fortrængt 
Ønske — vel den største Del af vore Drømme. For det 

tredie Drømme, der ganske vist fremstiller et fortrængt Øn- 
ske, men uden eller i utilstrækkelig Maskering. Disse 
sidste Drømme er regelmæssigt ledsaget af Angst, der af- 
bryder Drømmen. Angsten er her en Erstatning for Uken- 
deliggørelsen; i Drømme af anden Klasse spares jeg for 
den af Drømmearbejdet. Det lader sig uden altfor store Van- 
skeligheder paavise, at det Indhold i Drømmen, der vol- 
der os Angst, engang var et Ønske, der nu er fortrængt. 

Der gives ogsaa klare Drømme af pinligt Indhold, der 
imidlertid ikke føles som pinligt i Drømmen. Man kan 
derfor ikke regne dem til Angstdrømmene; de har imidler- 
tid altid tjent til at bevise Drømmens Betydningsløshed og 
sjælelige Værdiløshed. En Analyse af et saadant Eksempel 
vil vise, at det her drejer sig om godt formummede Opfyldel- 
ser af fortrængte Ønsker, altsaa om Drømme af Gruppe 2; 
samtidig vil vi se et Eksempel paa, hvor udmærket Forskyd- 
ningen egner sig til at tilsløre Ønsket. 

En ung Pige drømmer, at hendes Søsters eneste levende 
Barn ligger død i de samme Omgivelser, hvori hun for 
nogle Aar tilbage saå det første Barn ligge Lig. Hun føler 
ingen Smerte derved, men vægrer sig naturligvis ved at ind- 
rømme, at Drømmen udtrykker et Ønske. Det er heller ikke 
nødvendigt; men ved det første Barns Baare har hun for 
Aar siden for sidste Gang set og talt med den Mand, hun 
elsker; døde nu det andet Barn, vilde hun sikkert træffe 
ham igen i Søsterens Hus. Hun længes nu efter dette Mø- 
de, men gør Modstand mod sin Følelse. Paa selve Drømme- 
dagen har hun løst Adgangskort til et Foredrag, som den 
elskede har annonceret. Hendes Drøm er en simpel Utaal- 
modighedsdrøm, som de ofte indfinder sig før Rejser, Teater- 
besøg og lignende forventede Nydelser. For imidlertid at 

skjule Længslen er Situationen forskudt til en virkelig fore- 
gaaet Begivenhed af saa lidet glædelig Art som vel muligt. 
Man skal lægge Mærke til, at Følelsesbetoningen i Drømmen 
ikke svarer til det maskerede, men til det virkelige Drømme- 
indhold. Drømmesituationen foregriber det længe ønskede 
Gensyn og giver ikke Anledning til smertelige Følelser. 


X 


Filosofferne har hidtil ingen Anledning haft til at beskæf- 
tige sig med Fortrængningens Psykologi. Det er altsaa til- 
ladt, at vi for at nærme os til en Forstaaelse, først skaffer 
os en anskuelig Forestilling om Drømmedannelsens Proces. 
Det Skema, hvortil vi naar — og ikke blot ved Studiet af 
Drømmene — er ganske vist allerede temmelig indviklet; 
men vi kan ikke nøjes med et simplere. 

Vi antager, at der i vort sjælelige Apparat gives to fore- 
stillingsdannende Instanser, af hvilke den anden har den For- 
rettighed, at dens Produkter finder Adgang til Bevidstheden, 
mens den første Instans arbejder ubevidst og kun med den 
første som Mellemled kan naa ind 1 Bevidstheden. Paa Græn- 
sen mellem begge Instanser befinder sig en Censur, der 
kun lader det slippe igennem, den synes om, og holder Re- 
sten tilbage. Det, Censuren viser tilbage, befinder sig efter 
vor Definition i en Tilstand af Fortrængning. Under visse 
Betingelser, hvoraf den ene er Søvnen, ændrer de to Instan- 
sers Magtforhold sig paa en saadan Maade, at det fortrængte 
ikke længere kan holdes fuldstændig tilbage. Under Søvnen 


sker det vel ved, at Censuren slappes; det vil da lykkes det 
Det ubevidste. 8 

fortrængte at bane sig Vej til Bevidstheden, Da Censuren 
imidlertid aldrig ophæves, men blot svækkes, saa maa det 
fortrængte finde sig i at undergaa Ændringer, der mildner 
dets Anstødelighed. Hvad der i et saadant Tilfælde bliver 
bevidst, er et Kompromis mellem, hvad den ene Instans til- 
stræber og den anden fordrer. Fortrængning — Slappelse 
af Censuren — Kompromisdannelse, det er Grundskemaet 
for saa mange sygelige Dannelser paa samme Maade som 
for Drømmen, og ved Kompromisdannelsen kan man her som 
dér iagttage den Fortrængning, Forskydning og Benyttelse 
af overfladiske Tankeforbindelser, som vi kender fra Drøm- 
men. 

Vi har ingen Grund til at skjule den Islæt af Dæmonis- 
me, der spiller med ind i vor Forklaring af Drømme- 
arbejdet. Vi har modtaget det Indtryk, at Drømmene dannes, 
som om en Person, der er afhængig af en anden, havde 
noget, han vilde sige, og dette var ubehageligt for den anden 
at høre, og ud fra denne Sammenligning har vi opstillet Be- 
grebet Drømmeforvanskning og Censur og gjort os Umage 
for at omsætte vort Indtryk i en anskuelig psykologisk Hypo- 
tese, Hvormed saa vor første og anden Instans i Undersø- 
gelsens videre Forløb lader sig identificere, maa vi vente at 
træffe noget, der svarer til vor Antagelse, at den anden 
Instans behersker Adgangen til Bevidstheden og kan spærre 
den første ude. 

Naar Søvnen er omme, naår Censuren rask sin tidligere 
Højde og kan nu atter ødelægge, hvad der under dens Svag- 
hedstid er blevet den fravristet. At Glemslen af Drømmene i 
alt Fald til Dels kræver en saadan Forklaring, fremgaar af en 
utallige Gange bekræftet Erfaring. Under Fortællingen af 
Drømmen eller under Analysen af den hænder det ikke 

sjældent, at et ,,glemt" Brudstykke af Drømmen pludselig 
dukker op. Dette .Brudstykke indeholder regelmæssig den 
bedste Nøgle til Forstaaelse af Drømmen. Netop derfor 
. skulde det sandsynligvis synke ned i Glemsel, d. v. s. i for- 
nyet Fortrængning. 


XI 

Naar vi opfatter Drømmeindholdet som" Fremstillingen 
af et opfyldt Ønske og fører Drømmens Dunkelhed tilbage 
til Censurens Ændringer af det fortrængte Materiale, fal- 
der det os ikke længere vanskeligt at opklare dens Funktion. 
I mærkelig Modsætning til den Talemaade, efter hvilken 
Søvnen forstyrres af Drømme, maa vi i Drømmen se Søv- 
nens Vogter. For Barnedrømmens Vedkommende turde vor 
Paastand let vinde Tiltro. | 

Søvnen og den sjælelige Forandring, den medfører — 
hvori den nu ellers bestaar — hidføres af Træthedsfølelse 
og Ønsket eller Paabudet om at sove og muliggøres kun ved, 
at alle Paavirkninger holdes fjernt, der kan sætte det sjæle- 
lige Apparat andre Maal end Søvnen. Hvilke Midler, der her 
finder Anvendelse, er bekendt; men hvilke Midler staar til 
vor Raadighed for at holde de indre sjælelige Paavirkninger 
nede, der modsætter sig Søvnen? Man iagttage en Moder, 
der luller sit Barn ind. Uafbrudt ytrer det Ønsker, vil have 
endnu et Kys, vil lege. Disse Ønsker tilfredsstilles delvis 
og opsættes delvis med Autoritet til næste Dag. Det er klart, 
at Ønsker og Behov er de Hæmninger, der stiller sig i Vejen 
for Søvnen. Balduin Groller har en Historie om en lille 


Dreng, der om Natten vaagner og brøler: Jeg vil have Næ- 
8? 

sehornet. Et artigere Barn vil i Stedet for drømme, at det 
leger med Næsehornet. Da den Drøm, der viser Ønsket 
opfyldt, finder Tiltro under Søvnen, ophæver den Ønsket 
og muliggør Søvnen. Det kan ikke afvises, at Drømmen fin- 
der Tiltro, fordi den iklæder sig en anskuelig Form, mens 
Barnet endnu ikke har lært at skelne mellem Virkelighed og 
Fantasi og Hallucinationer, 

Den voksne har lært at gøre denne Adskillelse, han har 
ogsaa indset det nytteløse i at ønske og har ved fortsat 
Øvelse opnaaet at udskyde sine Bestræbelser, til de ad lange 
Omveje ved en Forandring af Omverdenen kan finde deres 
Tilfredsstillelse. Derfor er ogsaa den direkte Ønskeopfyl- 
delse sjælden i de voksnes Drømme; ja, det er muligt, at den 
slet ikke forekommer, og at alt, der synes os dannet efter 
Barnedrømmens Mønster, kræver 'en langt mere indviklet 
Forklaring. Til Gengæld har der hos alle voksne — og vel 
hos alle normale voksne uden Undtagelse — fundet en 
Mangfoldiggørelse af det sjælelige Materiale Sted, der 
mangler hos Barnet. Der er oprettet en psykisk Instans, der 
belært af Erfaringer udøver en beherskende og hæmmende 
Indflydelse paa de sjælelige Tendenser — en Indflydelse, 
hvorover den vaager med skinsyg Strenghed, og som ved 
sin Stilling til Bevidstheden er udstyret med de største sjæ- 
lelige Magtmidler. En Del af de barnlige Ønsker er som 
unyttige for Tilværelsen blevet undertrykt af denne Instans, 
og alt Tankemateriale, der stammer fra denne Kilde, befin- 
der sig i en Tilstand af Fortrængning. | 

Mens nu den Instans, hvori vi ser vort normale Jeg, ind- 
stiller sig paa Ønsket om at sove, synes den af Søvnens 
sjælelig-legemlige Betingelser .at tvinges til at slappe den 
Energi, hvormed den om Dagen holder det fortrængte nede. 

Denne Slappelse er ganske vist i sig selv harmløs; den 
undertrykte Barnesjæl maa tumle sig saa meget den vil, 
som Følge af Søvnen er Adgangen til Bevidstheden vanske- 
liggjort den; Faren for, at den forstyrrer Søvnen, maa imid- 
lertid afværges. Nu maa vi jo paa Forhaand antage, at selv 
i dyb Søvn en vis Del Opmærksomhed holdes oppe som 
Vagtpost overfor Sansepaavirkninger, der kan gøre det øn- 
skeligere at vaagne end at fortsætte Søvnen. Det er ellers 
uforklarligt, at vi altid vækkes af visse Sansepaavirkninger, 
Moderen f. Eks. af sit Barns Klynken, Mølleren, naar hans 
Mølle staar stille, de fleste Mennesker, naar man sagte 
raaber deres Navn. Denne vagthavende Opmærksomhed 
vender sig nu ogsaa mod de indre Ønskepaavirkninger, der 
kommer fra det fortrængte, og danner sammen med dem 
Drømmen, der som et Kompromis samtidig tilfredsstiller 
begge Instanser. Drømmen skaffer de undertrykte Ønsker en 
Slags Tilfredsstillelse ved at fremstille dem som opfyldte; 
den tilfredsstiller imidlertid ogsaa den anden Instans, idet 
den sikrer Søvnens Fortsættelse. 

Vort Jeg bærer sig her gerne ad som et Barn, det 
skænker Drømmebillederne Tiltro, som vilde det sige: Ja, 
ja, du har Ret, men lad mig sove. Den Ringeagt, vi, naar 
vi er vaagnet, viser Drømmen, er sandsynligvis ikke andet end 
vort sovende Jegs Ringeagt for de fortrængte Ønsker — en 
Ringeagt, der med bedre Ret støtter sig paa de forstyrrende 
Gæsters Mangel paa Evne til at forstyrre Søvnen, end den 
vaagne Bevidstheds Ringeagt støtter sig paa Drømmens 
tilsyneladende Meningsløshed. Denne ringeagtende Dom 
bliver os undertiden bevidst i selve Drømmen: hvis Drøm- 
meindholdet gaar altfor vidt ud over Censuren, tænker vi: 
det er jo kun en Drøm — og sover videre. 

Det er ingen Indvending mod denne Opfattelse, at der 
ogsaa gives Grænsetilfælde, hvor det ikke lykkes Drømmen 
at bevare Søvnen — som ved Angstårømmen — og hvor 
Søvnen i Stedet for rettidig afbrydes af Drømmen. Den 
bærer sig ad her som den samvittighedsfulde Natvægter, 
der gør sin Pligt, naar han bilægger Stridigheder, der 
kunde forstyrre Borgerskabets Ro, men ogsaa gør sin Pligt, 
naar han vækker Borgerskabet, dersom Forstyrrelsen fore- 
kommer ham særlig alvorlig, og han ikke alene kan faa 
Bugt med den. 

Særlig tydelig bliver en saadan Funktion af Drømmen, 
naar den sovende bliver Genstand for en ydre Sansepaa- 
virkning. Åt saadanne Paavirkninger har Indflydelse paa 
Drømmenes Indhold, er almindeligt bekendt og lader sig 
godtgøre ved Forsøg, ligesom det hører til de faa, men me- 
ningsløst overvurderede Resultater af den lægevidenskabe- 
lige Drømmeforskning. Der har imidlertid hidtil været knyttet 
en uløst Gaade til dette uomtvistelige Forhold. Den Sanse- 
paavirkning, Eksperimentatoren lader virke paa den drøm- 
mende, underkastes nemlig i Drømmen en eller anden Tyd- 
ning, der synes at være rent vilkaarlig. Imidlertid gives der 
naturligvis ingen sjælelig Vilkaarlighed. Den sovende kan 
reagere paa forskellige Maader overfor en ydre Paavirk- 
ning. Enten vaagner han, eller det lykkes ham alligevel at 
fortsætte Søvnen. I sidste Tilfælde kan han betjene sig af 
Drømmen til at fjerne den ydre Paavirkning, og det atter 
paa forskellige Maader. Han kan f. Eks. ophæve Paavirk- 
ningen, idet han drømmer en Situation, der er aldeles ufor- 
enelig med den. Saaledes bar f. Eks. en drømmende sig ad, 
der plagedes af en smertelig Byld ved Perineum. Han drøm- 
te, at han red til Hest og benyttede det Grødomslag, der 

skulde hindre Smerten, som Saddel, hvorved han kom over 
Forstyrrelsen. Eller — hvad der er hyppigere — Paavirk- 
ningen ændres, saa den kan indføjes i Sammenhæng med et 
fortrængt Ønske, der netop lurer paa Opfyldelse; derved 
berøves Paavirkningen sit Virkelighedspræg og behandles 
som en Del af det øvrige sjælelige Materiale. Saaledes 
drømmer en, at han har skrevet et Lystspil, der udtrykker 
en bestemt Grundidé, det opføres paa Teatret og modtages 
med rasende Bifald og Haandklap. Det maa her være lyk- 
kedes den drømmende at forlænge Søvnen ud over Forstyr- 
relsen, for da han vaagnede, hørte han ingen Støj; han an- 
tog imidlertid med Rette, at der var blevet banket Tæpper 
eller lignende. 


Xl 

Den, der fastholder Censuren som Hovedmotivet- til 
Drømmeforvanskningen, vil ikke blive forundret over at 
erfare, at de fleste af de voksnes Drømme ved Analysen 
kan føres tilbage til erotiske Ønsker. Denne Paastand sigter 
ikke til Drømme af utilsløret seksuelt Indhold, der vel er 
alle bekendt af personlig Erfaring og i Almindelighed plejer 
at kaldes ,,seksuelle Drømme", Saadanne Drømme er i og 
for sig fremmedartede nok ved de Personer, der vælges til 
Genstand for de erotiske Følelser, ved at alle de Skranker 
fjernes, som Drømme i sit vaagne Liv sætter for sine 
seksuelle Ønsker, og ved mange besynderlige om det saa- 
kaldt Perverse mindende Enkeltheder. Analysen viser imid- 
lertid, at mange andre Drømme, hvis aabenbare Indhold ikke 

viser Spor af noget erotisk, i Virkeligheden er seksuelle 
Ønskeopfyldelser. 

Til Opklaring af denne Kendsgerning, der i og for sig 
ikke krævedes af Teorien, henvises til, at ingen anden 
Gruppe af Drifter har erfaret en saa vidtgaaende Under- 
trykkelse paa Grund af de Fordringer, der opstilles af Op- 
dragelse og Kultur, som netop de seksuelle, men at ogsaa 
netop de seksuelle Drifter hos de fleste Mennesker lettest 
formaar at unddrage sig de højere Sjælsinstansers Herre- 
dømme. Efter at vi har lært den i sine Ytringer ofte saa 
uanselige, som Regel oversete og misforstaaede barnlige 
Seksualitet at kende, er vi berettiget til at sige, at næsten 
ethvert Kulturmenneske paa et eller andet Punkt har fast- 
holdt sit seksuelle Livs barnlige Form, og vi begriber, at de 
fortrængte seksuelle Ønsker fra Barneaarene er blevet de 
hyppigste og mægtigste Drivkræfter for Drømmen. 

Naar det lykkes en Drøm, der bringer seksuelle Øn- 
sker til Udtryk, i sit Indhold at synes harmløst ikke-seksuel, 
er det kun muligt paa én Maade. Materialet af seksuelle 
Ønsker maa ikke fremstilles umiddelbart, men maa erstattes 
med Antydninger og lignende Arter af indirekte Fremstil- 
ling og maa unddrages den umiddelbare Forstaaelighed. 
Man er vant til at betegne disse Fremstillingsmidler som 
Symboler. De har faaet særlig Krav paa Interesse, efter at 
det har vist sig, at Drømmere, der tilhører samme Sprog- 
familie, betjener sig af samme Symboler, ja, at i enkelte 
Tilfælde Symbolfællesskabet rækker ud over Sprogfælles- 
skabet. Da Drømmeren ikke selv kender Betydningen af de 
Symboler, han anvender, er det til en Begyndelse gaade- 
fuldt, hvorfra deres Forhold til det, de betegner, stammer. 
Selve Kendsgerningen er imidlertid utvivlsom og bliver af 
Betydning for Drømmetydningens Teknik; ved Hjælp af 

Kendskabet til Drømmesymboliken er det nemlig muligt 
at forstaa enkelte Brudstykker og undertiden hele Drømme 
uden at spørge Drømmeren om hans Indfald. Vi nærmer 
os derved det populære Ideal af en Drømmeoversættelse og 
griber samtidig tilbage til de gamle Folkeslags Tydnings- 
teknik, der faldt sammen med en Tydning af Symboler. 


Skønt Studiet af Drømmesymbolerne langtfra er afslut- 
tet, kan vi dog allerede nu med Sikkerhed opstille en Række 
almindelige og særlige Paastande om Sagen. Der gives Sym- 
boler, der næsten overalt er énstydige, saaledes betyder 
Kejser og Kejserinde (Konge og Dronning) Forældrene, 
Ind- og Udgange af Huse og Værelser Legemets Aabninger 
0. s. v. Det største Antal af Drømmesymboler tjener til 
- Fremstillingen af Personer, Legemsdele og erotiske Fore- 
teelser, især anvendes de mangfoldigste Genstande til Frem- 
; stilling af Genitalierne. Naar skarpe Vaaben, lange og stive 
Genstande som Træstammer og Stokke forestiller det mand- 
lige Genital, Skuffer, Æsker, Vogne Kvindelegemet, saa 
er disse Sammenligninger os umiddelbart forstaaelige. An- 
dre Symboler har en mindre let tilgængelig Karakter. Sym- 
boler som en Stige og at stige for Samleje, Slips for det 
mandlige Genital, Træ for Kvindens Legeme vækker vor 
Vantro, saa længe vi ikke ad andre Veje har faaet Indblik i 
Symbolsammenhængen. En hel Række Drømmesymboler 
er iøvrigt dobbeltseksuelle og kan efter Sammenhængen be- 
tyde snart det mandlige, snart det kvindelige Genital. 

Der gives Symboler af universel Udbredelse og andre, 
der er højst individuelle. Blandt de første kan man adskille 
dem, hvis Krav paa at forestille seksuelle Forhold retfærdig- 

gøres ved selve Sprogbrugen (f. Eks. dem, der stammer fra 
Agerbruget, jvnfr. Forplantning, Sæd) og andre, hvis Sam- 
menhæng med det seksuelle synes at række tilbage til de 
ældste Tider og ned i vor Begrebsdannelses dybeste Lag. 
Den symboldannende Kraft er for begge Gruppers Vedkom- 
mende levende den Dag i Dag. Man kan iagttage, at nylig 
opfundne Genstande (f. Eks. Zeppelineren) straks ophøjes 
til universelt brugte Seksualsymboler, 

Det vilde iøvrigt være en Fejltagelse at tro, at et endnu 
grundigere Kendskab til Drømmens Symbolik (,,Drømme- 
sproget") skulde overflødiggøre, at vi udspørger Drømme- 
ren om hans Indfald og helt vender tilbage til den antike 
Tydningsteknik. Bortset fra private Symboler og Forskelle 
i Brugen af de universelle véd man aldrig, om en Bestand- 
del af Drømmen skal tydes symbolsk eller i egentlig Mening, 
og man véd med Sikkerhed, at ikke hele Drømmens Indhold 
er symbolsk. Kendskab til Drømmesymbolerne giver os al- 
drig mere end en Oversættelse af enkelte Bestanddele af 
Drømmeindholdet. De er imidlertid værdifulde Hjælpemid- 
ler ikke mindst dér, hvor Drømmerens Indfald stopper op 
eller ikke slaar til. 

Drømmesymboliken viser sig uundværlig ogsaa for For- 
staaelsen af de saakaldte ,,typiske”" Drømme og for det 
Faktum, at den enkeltes Drømme undertiden gentager sig. 
Naar Omtalen af Drømmens symbolske Udtryksmaade i 
denne korte Fremstilling er faldet saa ufuldstændig ud, saa 
retfærdiggøres det ved at henvise til en Erfaring, der rum- 
mer noget af det vigtigste af, hvad vi har at sige om Sagen. 
Drømmesymbolikken fører langt ud over Drømmen; den er 
ikke noget for Drømmen særegent, men behersker paa sam- 
me Maade den i Æventyr, Myter, Sagn og Vittigheder an- 

vendte Udtryksform. Den tillader os at efterspore Drøm- 
mens intime Slægtskab med disse Produkter af vort Sjæle- 
liv. Vi maa imidlertid sige os selv, at den ikke skyldes Drøm- 
mearbejdet, men er en Ejendommelighed — sandsynligvis 
af vort ubevidste Sjæleliv, der ogsaa leverer Drømmear- 
bejdet Stoffet til Fortætning, Forskydning og Dramatise- 
ring. 

